ރޯދަ ހިފުން ނަހީކުރައްވާފައިވާ ދުވަސްތަކާއި ޙާލަތްތައް –3– ޖަމްޢިއްޔަތުއް ސަލަފް\nރޯދަ ހިފުން ނަހީކުރައްވާފައިވާ ދުވަސްތަކާއި ޙާލަތްތައް – 3\nތާރީޚް: 11:40 16 ޖޫން 2020\nހަތަރުވަނައީ: ހަމައެކަނި ހޮނިހިރު ދުވަހު ރޯދަ ހިފުން\n«لَا تَصُومُوا يَوْمَ السَّبْتِ إِلَّا فِي مَا افْتُرِضَ عَلَيْكُمْ، وَإِنْ لَمْ يَجِدْ أَحَدُكُمْ إِلَّا لِحَاءَ عِنَبَةٍ، أَوْ عُودَ شَجَرَةٍ فَلْيَمْضَغْهُ» [رواه أبو داود في سننه برقم: (2421) وصححه الألباني في صحيح أبي داود برقم: (2092)] \nމާނައީ: ”ތިޔަބައިމީހުން ހޮނިހިރުދުވަހު ރޯދަނުހިފާށެވެ. އެއީ ތިޔަބައިމީހުންގެ މައްޗަށް ފަރުޟުކުރައްވާފައިވާ ރޯދަ ފިޔަވައެވެ. ތިޔަބައިމީހުންގެ ތެރެއިން މީހަކަށް (އެދުވަހު ކާނާގެ ގޮތުގައި) މޭބިސްކަދުރުގެ ތޮށިކޮޅެއް ނުވަތަ ގަހަކުން ދަނޑިކޮޅެއް ފިޔަވާ އެހެން އެއްޗެއް ނުލިބިއްޖެނަމަ ފަހެ އެ ހަފާށެވެ.“ (އެބަހީ: އެހަފައިގެން ވިޔަސް އެދުވަހު ރޯދައަށް ނުހުންނާށެވެ.)\nހޮނިހިރު ދުވަހުގައިވެސް ރޯދަހިފުން ނަހީވުމާއި ހުއްދަވުން އެކި ޙާލަތްތަކުގައި ތަފާތެވެ. އެއީ ހުކުރުދުވަހާމެދު އިސްވެ ބަޔާންވެ ދިޔަ ތަފްޞީލާ އެއް ގޮތަށެވެ.\nހޮނިހިރު ދުވަހު ރޯދަ ހިފުން ހުއްދަ ޙާލަތްތަކަކީ:\nފުރަތަމަ ޙާލަތު: ހުކުރު ދުވަހާއި ހޮނިހިރު ދުވަހު ނުވަތަ ހޮނިހިރު ދުވަހާއި އާދިއްތަ ދުވަހު ރޯދަ ހިފުން\nހޮނިހިރު ދުވަހާއެކު އެހެން ދުވަހެއްގައި ރޯދަ ހިފުމަކީ ހުއްދަ ކަމެކެވެ.\nދެވަނަ ޙާލަތު: ފަރުޟު ރޯދައަކަށްވުން\nއެއީ އަދާއަށް ނުވަތަ ޤަޟާއަށް ރަމަޟާންމަހުގެ ރޯދަ ހިފުމެވެ. އަދި ކައްފާރާގެ ރޯދަތައް ހިފުމެވެ. އަދި ތަމައްތުޢު ޙައްޖެއް ކުރިމީހަކު ހަދްޔުގެ ބަދަލުގައި ހިފާ ރޯދަފަދަ ރޯދަ ހިފުމެވެ. ފަހެ މިކަމުގައި މައްސަލައެއް ނެތެވެ. އެއީ މިގޮތަށް ރޯދަ ހިފާއިރު ހޮނިހިރު ދުވަހު ރޯދަ ހިފުމުގައި ޚާއްޞަކަމެއްވާކަމަށް އިޢުތިޤާދު ނުކުރާނަމައެވެ. އޭނާގެ ތާވަލު ހުންނަ ގޮތުން އެ ދުވަހުގައި ރޯދައަށް ހުންނަން ފަސޭހަ ވާތީ ހަމައެކަނި ހޮނިހިރުދުވަހު ރޯދައަށް ހުރެވިދާނެއެވެ. މިޙާލަތުގައިވެސް ބޮޑަށް ރަނގަޅީ އަދި ރައްކާތެރި ގޮތަކީ ހުކުރު ދުވަހާއި ހޮނިހިރު ދުވަސް ނުވަތަ ހޮނިހިރު ދުވަހާއި އާދީއްތަ ދުވަހު ރޯދައަށް ހުރުމެވެ.\nތިންވަނަ ޙާލަތު: ރޯދަހިފުން ޝަރުޢުކުރައްވާފައިވާ ދުވަހެއް ހޮނިހިރު ދުވަހާ ދިމާވުމުން ހޮނިހިރު ދުވަހު ރޯދަ ހިފުން\nއެއީ މިސާލަކަށް ބީޟުގެ ރޯދަ (އެބަހީ: ކޮންމެ ހަނދުމަހެއްގެ 13 14 15ގައި ހިފާ ރޯދަ) އާއި ޢަރަފާތުދުވަހުގެ ރޯދައާއި ޢާޝޫރާގެ ރޯދައާއި ޝައްވާލުމަހުގެ ހަ ރޯދަ އަދި ޙައްޖުމަހުގެ ފުރަތަމަ ނުވަދުވަހު ރޯދަހިފާއިރު ހޮނިހިރު ދުވަހަކާ ދިމާވެއްޖެނަމަ ހޮނިހިރުދުވަހު ރޯދަހިފުން މައްސަލައެއް ނެތެވެ. އެހެނީ އެ ދުވަސްތަކުގައި އޭނާ ރޯދަ އެ ހިފަނީ އެއީ ހޮނިހިރު ދުވަހަށް ވާތީއެއް ނޫނެއެވެ. އެހެނަސް އެއީ ރޯދަހިފުން ޝަރުޢުކުރައްވާފައިވާ ދުވަސްތަކަކަށް ވާތީއެވެ.\nހަތަރުވަނަ ޙާލަތު: އާދަކޮށް ހިފާ ރޯދައަކާ ދިމާވުން\nއެއީ މިޘާލަކަށް ދެ ދުވަހުން އެއް ދުވަހު ރޯދައަށް ހުންނަ މީހާއެވެ. އޭނާ ރޯދައަށް ހުންނަ ދުވަސް ހޮނިހިރު ދުވަހަކާ ދިމާވެއްޖެނަމަ ފަހެ އެ ދުވަހުގައި ރޯދަހިފުން އެއީ މައްސަލައެއް ނޫނެވެ. އެއީ ރޯދަމަހުގެ އެއް ދުވަސް ނުވަތަ ދެ ދުވަސް ކުރިން ރޯދަހިފުން، ނަބިއްޔާ صلى الله عليه وسلم ނަހީކުރެއްވިއިރުވެސް އާދަވެގެން ރޯދަ ހިފާ މީހުން އިސްތިޘްނާ ކުރައްވާފައިވާތީއެވެ.\nހޮނިހިރު ދުވަހު ރޯދަ ހިފުން މަކުރޫހަވާ ޙާލަތަކީ:\nއިސްވެ ބަޔާންވެ ދިޔަ އެއްވެސް ސަބަބެއް ނެތި ސުންނަތްރޯދަ ހިފުމަށް ހަމައެކަނި ހޮނިހިރުދުވަސް ޚާއްޞަކުރުމެވެ. \n ބައެއް ޢިލްމުވެރިން މިޙަދީޘް ޞައްޙަކުރައްވައެވެ.\nމިޙަދީޘް ޞައްހަކުރައްވާ ޢިލްމުވެރިންގެ ތެރޭގައި:\n– الترمذي، فقال: ”هَذَا حَدِيثٌ حَسَنٌ“ (انظر: سنن الترمذي، رقم الحديث: (744))\n– الحاكم (انظر: المستدرك، رقم الحديث: (1592))\n– ابن الملقن (انظر: البدر المنير (5/762))\n– الألباني (انظر: صحيح أبي داود، رقم الحديث: (2092))\nއަދި އަނެއްބައި ޢިލްމުވެރިން މިޙަދީޘަކީ ޞައްޙަ ނޫން ޙަދީޘެއްކަމުގައި ވިދާޅުވައެވެ.\nމިޙަދީޘް ޞައްހަ ނޫންކަމަށް ވިދާޅުވާ ޢިލްމުވެރިންގެ ތެރޭގައި:\n– مالك (انظر: سنن أبي داود (2/321))\n– النسائي (انظر: مختصر سنن أبي داود للمنذري (2/118)\n ބައްލަވާ: المغني لابن قدامة (3/52).


ވަރިވުމުގެ ކުރިން ނުވަތަ ވަރިކުރުމުގެ ކުރިން އިސްތިޚާރާކުރާނަމަ ކައިވެނި ރޫޅާލަން ޖެހުން ބޮޑުތަނުން މަދުވާނެ! އިން ޝާ ﷲ\nމިރޭގެ ނަބޭޙަތްކޮޅު ފަށާނީ ކުޑަކުޑަ ވާހަކަކޮޅަކުންނެވެ.\nދެމަފިރިއެއްގެ މެދުގައި ޖެހުނު މައްސަލައަކާއި ގުޅިގެން ފިރިމީހާ އުޅުނީ އަނބިމީހާ ވަރިކުރާށެވެ! އެއީ އަނބިމީހާގެ މައްޗަށް ކުރެވުނު ތުހުމަތަކާއި ގުޅިގެންނެވެ. އެވަގުތު އަނބިމީހާ ބުންޏެވެ. "ވަރިކުރަން ބޭނުންނަމަ ވަރިނުކުރާކަށް ނުބުނަމެވެ. ނަމަވެސް ދަރިން ލިބިފައި ތިއްބައި ދެމީހުން ވަކިވާއިރު އެއީ ކުޑަކަމެއް ނޫނެވެ. ވަރަށް ބޮޑުކަމެކެވެ. ވީމާ ވަރިނުކޮށް އިސްތިޚާރާ ކޮށްލައިބަލާށެވެ!"\nއަނބިމީހާގެ އެބަސް ފިރިމީހާ ޤަބޫލުކުރިއެވެ. އިސްތިޚާރާކުރަން ފެށިއެވެ.3ވަނަ ދުވަހު ޙަޤީޤަތް ފަޅާއެރިއެވެ. ފަޅާއެރުމުން އެނގުނީ އަނބިމީހާގެ މައްޗަށް ކުރެވުނީ ދޮގު ތުހުމަތެއް ކަމެވެ. އެއީ ފިތުނަ އުފައްދަން ބައަކު ދެއްކި ވާހަކައެއް ކަމެވެ. ސުވާލަކީ އެދުވަހު ނުވިސްނައި ވަރިކުރެވުނުނަމަ ފަހުން ކުރަންޖެހޭނެ ހިތާމަ ކިހައި ބޮޑުވީސްހެއްޔެވެ؟\nދިރިއުޅުމުގައި ދިމާވާނީ އެއްބާވަތެއްގެ ކަންކަމެއް ނޫނެވެ. ތަފާތު ކަންކަން ކުރިމަތިވާނެއެވެ. އެހެންނަމަވެސް ކުރިމަތިވާ ކޮންމެ ކަމެއްގައި ވެސް ޢަމަލުކުރާނެ ގޮތް ނިންމަންޖެހޭނެއެވެ. އެއީ ފިޔަޅު އަޅަންޖެހޭ ކަންކަމުގައި ފިޔަވަޅު އެޅުމާއި އެއްވެސް ފިޔަވަޅެއް ނާޅައި ދޫކޮށްލުން ނަމަވެސް މެއެވެ.\nބައެއްފަހަރު ކަންކަންކަމުގައި ނިންމޭ ގޮތުގެ ސަބަބުން މައްސަލަ ޙައްލުވެ ފައިދާކުރެއެވެ. އަނެއްބައި ފަހަރު މުޅި ޢުމުރުގައި ހިތާމަކުރަންޖެހޭ ފަދަ ގޮތަކަށްވެސް ކަންކަން އެބަ ނިންމެއެވެ. އެހެން އެވަނީ ވިސްނަންވީ ވަރަށް ނުވިސްނައި ގޮތް ނިންމޭތީއެވެ. އަދި ވިސްނި ނަމަވެސް ނިންމަންވީ ގޮތް ނުއެނގޭތީއެވެ.\nކަނަކަމުގައި ގޮތް ނިންމަވާއިރު ނުވަތަ ޙުކުމްކުރައްވަވާއިރު ރަނގަޅަށް ނުވަތަ ޢަދުލަށް ޙުކުމް ޚުރެއްވެވުމުގެ ކުޅަދާނަކަން ދެއްވެވުން އެދިވަޑައިގެން ސުލައިމާންގެފާނު ﷲ ތަޢާލާގެ ޙަޟްރަތުގައި ދެންނެވިއެވެ. ވީއިރު އަހަރެމެން ފަދަ ތަންދިރު ނުއެނގޭ ބައަކަށް އެކަން ބޭނުންވާނެ މިންވަރު ހިތަށް ގެންނާށެވެ.\nނިކަން ވިސްނައިލަބަލާށެވެ! ކޮންމެ މީހަކުވެސް އެންމެ ބޭނުން ނުވާނެ އެއްކަމަކީ އެމީހަކު ލޯބިވާ އަނބިމީހާ އެހެން މީހެއްގެ ގައިގައި ބީހުމެވެ. ޚާއްޞަކޮށް އެހެން މީހަކާއިއެކު ރޭކުރުމެވެ. އެހެނަސް އަންނަ ރުޅީގައި ވަރިކުރަމުން ގެންދިއުމުން އެބަ3ފަށްވެއެވެ. އެޙާލަތުގައި އަނބިމީހާއަށް އެހެން މީހަކާއި ކައިވެނިކުރަން މަޖުބޫރުވެއެވެ. އަދި އަނބުރާ އަނބިމީހާ ތިމާއަށް ލިބޭނީވެސް އެމީހަކު ވަރިކޮށްފިނަމައެވެ. ވީމާ އަނބިމީހާ އެކައިވެނިކުރާ ހިސާބުން ތިމާގެ ހުރިހާ ބާރުތައް އެބަ ކެނޑިގެންދެއެވެ.\nމިހެން މިވަނީ ކީއްވެގެން ހެއްޔެވެ؟ ހަމަ ކުރިން ބުނި ސަބަބާއިހުރެއެވެ. ކަންކަން ނިންމަންވީ ރަނގަޅު ގޮތާއިމެދު ވިސްނާ ނުލައި ގޮތް ނިންމޭތީއެވެ. މިޙާލަތު ދިމާވާ ކިތަންމެ ގިނަ މިސާލުތަކެއްވެސް ދެއްކިދާނެއެވެ.\nވީމާ ދިރިއުޅުމުގައި ކުރިމަތިވާ ކޮންމެ ކަމަކަށްވެސް ގޮތް ނިންމަންވާނީ ވަރަށް ބޮޑަށް ވިސްނުމަށްފަހުގައެވެ. ޚާއްޞަކޮށް ބޮޑެތި ކަންކަމުގައި ގޮތް ނިންމަންވާނީ އިސްތިޚާރާވެސް ކޮށްފައެވެ. ނޫންނަމަ ގިނަ ފަހަރު އޮންނާނީ ހިތާމަކުރަންޖެހިފައެވެ.\nއެކަމުގެ ހެކި ދަރުސް ފަށަމުން މިހާމަކުރީއެވެ. ހަމައެކަނި ވަރިކުރަންވުމަކުން ނޫނެވެ. ދިރިއުލުމުގައި ކުރިމަތިވާ ކޮންމެ ކަމެއްގައިވެސް ގޮތް ނިންމަންވާނީ ވަރަށް ބޮޑަށް ވިސްނުމަށް ފަހުގައެވެ. އިސްލާމް ދީނުގައި އޮތީ އެގޮތެވެ.\n15 ޖެނުއަރީ 2022


Mohamed Abdulla Shafeeg: ރައީސް ނެލްސަން މަންޑޭލާ އާއި ރައީސް މުޙައްމަދު ނަޝީދު\nރައީސް ނެލްސަން މަންޑޭލާ އާއި ރައީސް މުޙައްމަދު ނަޝީދު\nސައުތު އެފްރިކާގެ ކުރީގެ ރައީސް ނެލްސަން މަންޑޭލާ، މަޝްހޫރުވެފައިވަނީ މިނިވަންކަމާއި ހަމަހަމަކަމާއި އިންސާފު ގާއިމުކުރުމަށްޓަކައި މަސައްކަތް ކުރެއްވި ހިތްވަރުގަދަ ބަޠަލެއްގެ ގޮތުގައެވެ. މަންޑޭލާގެ މަސައްކަތް ހުއްޓުވާލުމަށްޓަކައި، އެގައުމުގެ ސަރުކާރުން ގިނަ ގުނަ ހުރަސްތަކެއް އެޅިއެވެ. ނަމަވެސް ވަޑައިގަތީ ކުރިއަށެވެ. ދިގު މުއްދަތެއް ވަންދެން ޖަލުގައި ހައްޔަރުކޮށްފައި ބެހެއްޓިއެވެ. އެހެންނަމަވެސް ހިތްވަރަކަށް ކުޑަވެސް ގުޑުމެއް ނާދެއެވެ. މަންޑޭލާ، ފުރަތަމަ ފާހަގަކުރެވުނީ ސިޔާސީ އެކްޓިވިސްޓެއްގެ ގޮތުގައެވެ. އެއަށްފަހު ސިޔާސީ ކުށްވެރިއެއްގެ ގޮތުގައެވެ. އޭގެ ފަހުން ޤައުމުގެ ރައީސްގެ ގޮތުގައެވެ.\nރާއްޖޭގެ ކުރީގެ ރައީސް މުޙައްމަދު ނަޝީދުވެސް ފާހަގަކުރެވެނީ މި ދެންނެވި އުސޫލުންނެވެ. ޤާނޫނުއަސާސީން ލިބިދީފައި އޮތް ޚިޔާލު ފާޅުކުރުމުގެ މިނިވަންކަމާއި ސުލްހަވެރި ސިޔާސީ ހަރަކާތް ހިންގުމުގެ މަސައްކަތް ފެއްޓެވި ހިސާބުން، ދިވެހި ސަރުކާރުގެ ގިނަގުނަ ހުރަސްތައް ނަޝީދަށް ކުރިމަތިވެވަޑައިގަތެވެ. އެތައް ފަހަރެއްގެ މަތިން ޖަލުގައި ހައްޔަރުކުރިއެވެ. ހިތްވަރު އެލުވައެއް ނުލައްވައެވެ. އުންމީދު އާކުރައްވަމުން ވަޑައިގެންނެވީ ކުރިއަށެވެ. ނަޝީދުވެސް ފުރަތަމަ ފާހަގަކުރެވުނީ ސިޔާސީ އެކްޓިވިސްޓެއްގެ ގޮތުގައެވެ. އެއަށްފަހު ސިޔާސީ ކުށްވެރިއެއްގެ ގޮތުގައެވެ. އޭގެ ފަހުން ޤައުމުގެ ރައީސްގެ ގޮތުގައެވެ.\nމަންޑޭލާގެ ސިޔާސީ ފެށިގެން އައީ އެފްރިކާގެ ފޯޓް ހެއާ ޔުނިވާސިޓީގައި ތައުލީމް ހާސިލްކުރައްވަމުން ގެންދެވި ދުވަސްވަރު، 1940 ގައެވެ. މަންޑޭލާއާއި އޮލިވާ ތަމްބޯ (ފަހުން އޭއެންސީގެ ލީޑަރުގެ މަގާމު ފުރުއްވި) އާ ބައްދަލުވީ އެދުވަސްވަރު ޔުނިވާސިޓީންނެވެ. މަންޑޭލާ އާއި ތަމްބޯ، ސިޔާސީ އެކްޓިވިސްޓުންގެ ގޮތުގައި ފާހަގަ ކުރެވުނެވެ. އެކަމާހުރެ ޔުނިވާސިޓީން ތަފާތު ހުރަސްތައް ކުރިމަތި ކުރިއެވެ. ޕްރޮފެޝަނެއްގެ ގޮތުގައި މަންޑޭލާ އިޚްތިޔާރުކުރެއްވީ ޤާނޫނީ ވަކީލު ކަމެވެ. އެ މަސައްކަތް ޚާއްސަގޮތެއްގައި ކުރެއްވީ ކަޅު ނަސްލުގެ މީހުންނަށް އަމާޒު ކުރައްވައެވެ. ޤާނޫނީ ވަކީލެއްގެ ގޮތުންނާއި ސިޔާސީ އެކްޓިވިސްޓެއްގެ ގޮތުގައި މަންޑޭލާގެ ހަރަކާތްތައް ސަރުކާރާ ދެކޮޅަށް ކުރިއަށް ގެންދެވިއެވެ. ސަރުކާރާ ދެކޮޅަށް ކުރި މަސައްކަތް އެންމެ ހޫނުވެގެން ދިޔައީ 1950 ގެ އަހަރުތަކުގައެވެ. ސަރުކާރާ ދެކޮޅަށް ކުރި އިހްތިޖާޖުތައް ހަމަނުޖެހުންތަކަކަށް ބަދަލުވިއެވެ. ސަރުކާރު ސިފައިން ހަތިޔާރާއެކު ރައްޔިތުންނާ ކުރިމަތިލުމުން ރައްދުގައި ހަމަލާ ބަދަލުކުރިއެވެ... ހަމަނުޖެހުންތައް ރާވާ ހިންގި ކަމުގެ ތުހުމަތުގައި، 1956 ޑިސެމްބަރު5ގައި މަންޑޭލާ ހައްޔަރުކުރިއެވެ. އަދި ޤައުމަށް ޚިޔާނާތްތެރިވުމުގެ ދައުވާ އުފުލިއެވެ. މައްސަލައިގެ ޝަރީޢަތް6އަހަރަށް ދިގުދެމިގެން ދިޔައެވެ. މި މުއްދަތުގެ ތެރޭގައި މަންޑޭލާ ނިސްބަތްވި ސިޔާސީޕާޓީ އޭއެންސީ އަކީ ޓެރަރިސްޓް ޖަމާއަތެއްގެ ގޮތުގައި ކަނޑައަޅާ އުވާލިއެވެ. އޭރު މަންޑޭލާގެ ގާތް ރަހްމަތްތެރިޔާ އޮލިވާ ތަމްބޯ ހުންނެވީ އަމިއްލައަށް އަރުވާލެވިގެން އިނގިރޭސިވިލާތުގައެވެ. 1961 އޮކްޓޯބަރ 29 ގައި، މަންޑޭލާގެ ކުށެއް ނެތް ކަމަށް ކޯޓުން ކަނޑައެޅިއެވެ. އެހެންކަމާއެކު ގައުމުން ބޭރަށް ދަތުރު ކުރެއްވިއެވެ. ތަފާތު އެކި ގައުމުތަކަށް ވަޑައިގަތެވެ. އެގައުމުތަކުގެ ނޫސްވެރިންނާ ބައްދަލުކުރައްވާ ދެކުނު އެފްރިކާގެ ސިޔާސީ މަސްރަހާ ގުޅޭގޮތުންނާއި މަންޑޭލާގެ މަސައްކަތްޕުޅާ ގުޅޭގޮތުން މައުލޫމާތު ދެއްވިއެވެ. އިނގިރޭސިވިލާތަށް ވަޑައިގަތް ތަމްބޯ އާވެސް ބައްދަލުކުރެއްވިއެވެ.\nނަޝީދުގެ މަދަރުސީ ދުވަސްވަރަށް ބަލާއިރު، ހަމަހަމަކަމަށް ލޯބިކުރައްވައި އިސްނަގައިގެން ކަންކަމުގައި އަމަލީ ގޮތުން ބައިވެރިވާ ދަރިވަރެއްގެ ގޮތުގައި ފާހަގަކުރެވުނެވެ. ތައުލީމީ ޙަޔާތް ނިންމަވައިލެއްވީ 1989 ވަނަ އަހަރުއެވެ. މެރިޓައިމް ސްޓަޑީސް އިން ބެޗްލަރ އޮފް އާޓްސް ހާސިލް ކުރެއްވުމަށްފަހު އެވެ. ނަޝީދުގެ ސިޔާސީ މަސައްކަތްޕުޅުގެ ފެށުމަކީ ނޫސްވެރިކަމެވެ. 1990 ޖެނުއަރީ 24 ހުން ފެށިގެން "ސަންގު" ގެ ނަމުގައި ނެރެންފެށި މަޖައްލާގެ އިސް ބޭފުޅެއްގެ ގޮތުގައި މަސައްކަތް ކުރައްވަން ފެއްޓެވިއެވެ. ތަފާތު ލިޔުންތައް ލިޔުއްވައި ޝާއިއުކުރެއްވިއެވެ. ސަރުކާރު ނުރުހޭގޮތަށް ޚަބަރާއި މައުލޫމާތު ފަތުރާތީ "ރައްޔިތުންގެ މެދުގައި ފިތުނަ ފަސާދަ އުފައްދަން މަސައްކަތް ކުރާތީ" ކަމަށްބުނެ، އެ މަޖައްލާ އުވާލިއެވެ. 1990 މެއި 22 ގައި ސަރުކާރުން ސަންގު އުވާލުމާ ގުޅިގެން އެކަން ބައިނަލްއަގްވާމީ ފަރާތްތަކުގެ ސަމާލުކަމަށް ގެންނެވުމަށް ނަޝީދު މަސައްކަތް ކުރެއްވިއެވެ. ސަންގާމެދު ދިވެހި ސަރުކާރުން އެޅި ފިޔަވަޅަކީ ނޫސްވެރިކަމުގެ މިނިވަންކަމުގެ އިމުން ބޭރުން އެޅި ފިޔަވަޅެއް ކަމަށްބުނެ، ސަންގު އުވާލި ވާހަކަ ސްރީލަންކާގެ ދައައިލެންޑް ނޫހުގައި ޝާއިއުކުރިއެވެ. މިކަމާ ގުޅިގެން ނަޝީދު ގޭގައި ބަންދުކުރިއެވެ. ގޭގެ ބަންދުގައި ބަހައްޓާފައިހުރިއިރު އެގެ ހިމެނޭ ސަރަހައްދުގައި ކުލަ ހެދުމުގައި ސިފައިން ފޯރިމަރަމުން ގެންދިޔައެވެ. ކަންވެދިޔަ ގޮތުގެ ޚަބަރު އިވުނު އެތައް ނޫސްވެރިންނެއް ނަޝީދުއާ އިންޓަވިއުކުރާން އެގެއަށް ޒިޔާރަތްކުރިއެވެ. އެމީހުންގެ ތެރޭގައި ބީބީސީ ގެ ކްރިސް މޮރިސް އާއި އޮސްޓްރޭލިޔާއާއި އިންޑިޔާގެ ނޫސްވެރިން ހިމެނުނެވެ. ބަންދުކޮށްފައި ހުރި ސަބަބާ ގުޅޭގޮތުން ނަޝީދު، ނޫސްވެރިންނަށް މައުލޫމާތު ދެއްވިއެވެ. ގޭގައި ބަންދުކޮށްފައި އެ ހުރީ އިންތިޚާބުގައި މަކަރު ހަދައި އޮޅުވާލިކަމުގެ ވާހަކަ ހާމަކޮށް ލިޔުނު ލިޔުމެއްގެ ނަތީޖާއެއްގެ ގޮތުންކަމަށާއި މަޖައްލާ އުވާލުމުގެވެސް މައިގަނޑު ސަބަބަކީ އެއީ ކަމަށާއި އެވާހަކަ ދެއްކުންވެސްވީ އިތުރު މައްސަލައަކަށް ކަމަށް ނޫސްވެރިން ގާތު ވިދާޅުވިއެވެ.\nމަންޑޭލާ، ގައުމުން ބޭރުގައި އުޅުއްވުމަށްފަހު އެނބުރި ވަޑައިގަތުމާއެކު، 1962 އޮގަސްޓް5ގައި ހައްޔަރުކުރިއެވެ. ގިނަ ދައުވާތަކެއް އުފުލިއެވެ. އޭގެތެރޭގައި ސަރުކާރާ ދެކޮޅުވެރި ހަރަކާތްތައް ހިންގަން ހިތްވަރު ދިނުމާއި ހުއްދަ ހޯދުމަކާ ނުލައި ގައުމުން ބޭރަށް ދިއުމާއި، ބާރުގެ ބޭނުންކޮށްގެން ސަރުކާރު ވައްޓާލަން މަސައްކަތްކުރުމުގެ ދައުވާ އާއި ޓެރަރިޒަމްގެ ދައުވާ ހިމެނުނެވެ. ޖަލުގައި ހައްޔަރުކޮށްފައި ބަހައްޓައިގެން ހިންގި ޝަރީޢަތްތަކަށްފަހު 1964 ޖޫން 12 ގައި އުމުރަށް ޖަލަށްލާން މަންޑޭލާގެ މައްޗަށް ހުކުމްކުރިއެވެ. ޖުމްލަ 27 އަހަރު ޖަލުގައި ހޭދަކުރެއްވިއެވެ. އޭގެތެރެއިން 18 އަހަރު ހޭދަކުރެއްވީ އެކަހެރިކޮށް އޮންނަ ރަށެއް ކަމަށްވާ، ރޮބެން އައިލެންޑްގައި ހުރި ޖަލެއްގައެވެ. މަންޑޭލާ ބަހައްޓާފައިހުރި ގޮޅީގެ ބޮޑު މިނަކީ 8 ފޫޓް7ފޫޓެވެ. ޖަލުގައި ހޭދަވި ގިނަ ދުވަސްތަކުގައި މަންޑޭލާ ލައްވާ ތަފާތު މަސައްކަތް ކުރުވިއެވެ. އެންމެ އާންމު ގޮތެއްގައި ކުރުވި މަސައްކަތަކީ ގާތެޅުމެވެ. ޖަލުގައި ހޭދަކުރެއްވި ގިނަ ދުވަސްތަކުގައި ތަފާތު ސިއްހީ މައްސަލަތައް ކުރިމަތިވިއެވެ. ގަދަ ހޫނުގެ ސަބަބުން ލޯފުޅަށް ގެއްލުންތަކެއް ލިބުނެވެ. ޖަލުގައި ހޭދަކުރައްވަން ޖެހުނު ދުވަސްތަކުގެ ސަބަބުން މަންޑޭލާގެ ޒުވާން އުމުރު ބޭކާރުވިއެވެ. އާއިލީ ދިރިއުޅުން ބަރުބާދުވިއެވެ. ކައިވެނި ރޫޅުނެވެ. ދަރިންނާ އެކު އޮތް ގުޅުން ކުޑަވިއެވެ.\nއަނެއްކާވެސް ނަޝީދުގެ ވާހަކައެވެ. 1990 ވަނަ އަހަރުގެ ނޮވެމްބަރު މަހުގެތެރެއެވެ. ނަޝީދު އަވަހާރަލައްޕަވާފައި އޮންނަވަނިކޮށް، ފަތިހުގެ ވަގުތެއްގައި ސިފައިންގެ ފައުޖެއް ވަދެ ހައްޔަރުކުރިއެވެ. ދޫނިދޫ ޖަލުގައި އެކަހެރިކޮށް، ހައްޔަރުކުރިއެވެ. ހައްޔަރުކޮށްފައި ބެހެއްޓި މުއްދަތު 18 މަސްދުވަހަށް ދިގުދެމިގެންދިޔައިރު ގިނަ ދުވަސްތަކެއް ވާންދެން ބަހައްޓާފައިހުރީ ކުޑަގޮޅީގައެވެ. ޓިނުން ހަދާފައިހުރި އެގޮޅީގެ ފުޅާމިނަކީ4ފޫޓެވެ. ދިގުމިނުގައި6ފޫޓެވެ. އުސްމިނުގައިވެސް6ފޫޓެވެ. އެގޮޅީގައި ބަހައްޓާފައިހުރިއިރު، ފެންވެރުމުގެ ފުރުސަތު ދިނީ ހަފްތާއަކު އެއް ފަހަރުއެވެ. ބުޔުމަށާއި ގައިން ތާހިރުވުމަށާއި ވުޟޫކުރުމަށް ކޮންމެ ރެޔަކާއި ދުވާލަކަށް ދިނީ އެއް ލީޓަރުގެ ފެން ހަމެކެވެ. ހައްޔަރުކޮށްފައި ބެހެއްޓި ދިގު މުއްދަތުގައި އެކި ފަހަރު މަތިން ތަފާތު ތުހުމަތުތަކުގައި ތަހްގީގް ހިންގިއެވެ. ސިފައިންގެ ބޭކަލުން ކުރިއަށް ގެންދެވި މިތަހްގީގްގައި، ދައުލަތާ އިދިކޮޅު އެތައް އަމަލެއް ހިންގިކަމުގެ ތުހުމަތު ނަޝީދުގެ މައްޗަށް ކުރިއެވެ. އޭގެ ތެރޭގައި ދައުލަތާ އިދިކޮޅު ލިޔުންތަކާއި ލުއިފޮތް ބަހައި އޭގެ ޒަރިއްޔާއިން ހަމަނުޖެހުން އުފެއްދުމަށް ހިތްވަރުދިނުމާއި، ދައުލަތާ އިދިކޮޅު ޓެރަރިސްޓު އަމަލާބެހޭ މައުލޫމާތު ސިއްރުކުރުން ހިމެނެއެވެ. ތަހްގީގު ކުރިއަށް ގެންދިޔަ ސިފައިން ބޭނުންވާގޮތަށް ނަޝީދުގެ ފަރާތްޕުޅުން މައުލޫމާތު ނުލިބޭކަމަށް އެމީހުންނަށް ގަބޫލުކުރެވުމުން ތަފާތު އަނިޔާ ދިނެވެ. ކުޑަގޮޅީގައި ބެހެއްޓުމުގައި ކަސްތޮޅު އެޅުވިއެވެ. ހަފްތާއެއް ވަންދެން، ނިދިން މަހްރޫމްކުރިއެވެ. އެރޭތަކުގައި ނިދިޔަދިނީ ރެއަކު ދިހަމިނެޓު ނުވަތަ ފަނަރަ މިނެޓަށެވެ. ހުރިހާ ބޭނުމަކަށް ރެޔަކާއި ދުވާލަކަށް ދިނީ ބައިލީޓަރުގެ ފެނެވެ. ކާނާއަށް ފުޅިތޮއްޓާއި ބޭރަށް ހިންގުން ޖެހޭފަދަ ބޭސް އެޅިއެވެ. 12 ދުވަސް ވަންދެން ޗޭނުޖަހާއިފައި، އަވިދޭނަމަ، އަވިދޭނެގޮތަށް އަދި ވާރޭ ވެހޭނަމަ، ވާރޭވެހޭނެގޮތަށް ގޮނޑިއެއްގައި ބޭންދިއެވެ. އަދި އިތުރު 14 ދުވަސްވާންދެން ކަރަންޓު ޖަނަރޭޓަރެއްގައި ބަނދެފައި ބެހެއްޓިއެވެ. އެކަހެރި ބަންދުގައި 18 މަސްދުވަހު ގެންގުޅުމަށްފަހު، އަވަސް ނިޔާ އިއްވާ ކޯޓަށް 1992 އެޕްރީލް 8 ގައި ހާޒިރުކޮށް ހުކުމްކުރިއެވެ.3އަހަރާއި6މަސް ދުވަހުގެ މުއްދަތަށް ޖަލަށް ލުމަށެވެ. ހުކުމް ތަންފީޒުކުރުމުގެ ގޮތުން ގާމާދޫ ޖަލުގައި ހައްޔަރުކުރިއެވެ... މީގެ އިތުރުންވެސް ތަފާތު އެތައް ފަހަރެއްގެ މަތިން ނަޝީދު ހައްޔަރުކޮށް ތަފާތު އަނިޔާއާއި އަދަބު ދިނެވެ. އެފަދަ ކޮންމެ ފަހަރަކުމެ ހައްޔަރުކުރަނީ ޤާނޫނުއަސާސީން ލިބިދީފައިހުރި ހައްގުތަކުގެ ބޭނުން ކުރެއްވުމަށް މަސައްކަތް ކުރެއްވުމުންނެވެ. 2001 ވަނަ އަހަރު، ރައްޔިތުންގެ މަޖިލީހުގެ މާލޭ މެންބަރެއްގެ ގޮތުގައި ނަޝީދު ހުންނަވަނިކޮށްވެސް އެއްވެސް ތާކުންތާކު ނުޖެހޭ ތުހުމަތެއްކޮށް ހައްޔަރުކުރިއެވެ. ޝަރީޢަތް ހިންގައި އަރުވާލަން ހުކުމްކުރިއެވެ. މަޖިލީހުގެ މެންބަރުކަން ނިގުޅައިގަތެވެ... ދިވެހި ސަރުކާރުގެ ދުއްތުރާތަކާ ހުރެ، 2003 ސެޕްޓެމްބަރު 23 ހުން ފެށިގެން 2005 އެޕްރީލް 30 އާ ހަމައަށް ނަޝީދު އުޅުއްވީ ރާއްޖޭން ބޭރުގައެވެ. ފުރަތަމަ ސްރީލަންކާގައެވެ. އެއަށްފަހު އިނގިރޭސިވިލާތުގައެވެ. އެދުވަސްވަރު ކުރެއްވި އެންމެ މުހިންމު ކަމަކީ ދިވެހި ރައްޔިތުންގެ ޑިމޮކްރެޓިކް ޕާޓީ އުފެއްދެވުމެވެ. ރާއްޖޭގައި ހިންގަމުން ގެންދިޔަ އަނިޔާވެރިކަމާއި، ވެރިކަން ހިނގަމުން އައި ޚުދުމުޚްތާރުކަން ދުނިޔެއަށް ހާމަކުރެއްވުމެވެ. އެ ނިޒާމު ބަދަލުކޮށް، ޑިމޮކްރެޓިކް ހަމަތައް ރާއްޖޭގައި ގާއިމްކުރުމަށް ބާރުއެޅުއްވުމެވެ.\nމަންޑޭލާ، ޖަލުން މިނިވަންވީ 1990 ވަނަ އަހަރު އެވެ. ޖަލުގައި ހޭދަކުރެއްވި ދުވަސްތަކުގައިވެސް އަދި ޖަލުން މިނިވަންވުމަށްފަހުގައިވެސް މަންޑޭލާ ކުރައްވަމުން ގެންދެވި މަސައްކަތް ހުއްޓައެއް ނުލައްވައެވެ. އިންސާނީ ހައްގުތައް ދިފާއުކުރައްވާ އަޑުއުފުއްލެވިއެވެ. ނަސްލީ ތަފާތުކުރުން ނައްތާލުމަށް ބާރުއެޅުއްވިއެވެ. ހަމަހަމަކަމާއި މިނިވަންކަން ގާއިމްކުރުމަށް ބުރަކޮށް މަސައްކަތް ކުރެއްވިއެވެ. ޖަލުން މިނިވަންވުމަށްފަހުވެސް މަންޑޭލާ ނުކުރެއްވި ކަމަކީ ޖަލުގައި ދުވަސްތައް ހޭދަކުރެއްވި ގޮތުގެ ވާހަކަ އާންމުކޮށް ނުދެއްކެވުމެވެ. އެވާހަކަ އަހާ ނޫސްވެރިންގެ ސުވާލުތަކަށް ޖަވާބު ދެއްވުމުގައިވެސް ހިކުމަތްތެރިކަމާއެކު އިސްކުރައްވަނީ ރައްޔިތުންގެ ވާހަކަ އެވެ. ހަމަނުޖެހުންތަކުގެ ސަބަބުން ރައްޔިތުންނަށް ލިބެމުންދިޔަ އަނިޔާތަކުގެ ވާހަކައެވެ. ޖަލުގެ ތަޖުރިބާއަކީވެސް ދިރިއުޅުމުގެ ކާމިޔާބީއެއް ކަމަށް މަންޑޭލާ ބެއްލެވިއެވެ. އެދުވަސްތައް އޭނާ ސިފަކުރެއްވީ "ކަންކަމާމެދު ވިސްނާ ފިކުރުކުރަން ގިނަ ވަގުތުތަކެއް ލިބިގެންދިޔަ ދުވަސްތަކެއް"ގެ ގޮތުގައެވެ.\nނަޝީދު، އަށާރަ ވަރަކަށް މަސްދުވަސް ވަންދެން އަމިއްލައަށް އަރުވާލެއްވިގެން ހުންނެވުމަށްފަހު ރާއްޖެ ވަޑައިގަތް ސިޔާސީ ހަރަކާތްތައް ފެއްޓެވިއެވެ. ސިޔާސީ ޕާޓީ ނިޒާމަށް ޖާގަ ހޯއްދެވުމުގެ މަސައްކަތެވެ. ސުލްހަވެރި ސިޔާސީ ހަރަކާތް ހިންގެވުމުގެ މަސައްކަތެވެ. ސަރުކާރުން ހުއްދަ ނެންގެވުމަކާ ނުލައި އާންމު ތަންތާންގައި ސިޔާސީ ވާހަކަ ދައްކަވަން ފެއްޓެވިއެވެ. މިގޮތުން ފުރަތަމަފަހަރަށް އެފަދަ ބައްދަލުވުމެއް ބޭއްވީ 2005 މެއި6ގައެވެ. އެފަދަ ވާހަކަ ތަކުގައި ނަޝީދަށް ކުރިމަތިވެވަޑައިގެންނެވި ދަތި އުނދަގޫ ދުވަސްތަކުގެ ވާހަކަ އާއި ކުރި އަނިޔާގެ ވާހަކަ އެއް ނުދައްކަވައެވެ. ހައްތާވެސް ވިދާޅުވަނީ ރާއްޖެއަށް ލިބޭ އާމްދަނީއާ ބަލާއިރު، ރައްޔިތުންނަށް ކުރާ މަންފާ ކުޑަކަމަށެވެ. މަދަރުސާ ކުދިންނަށް ފޮތް ފަންސުރު ހިލޭ ލިބެންޖެހޭނެކަމަށާއި ހުރިހާ ރައްޔިތުންނަށްވެސް ހަމަހަމަ ކަމާއެކު ހިލޭ ބޭސްފަރުވާ ކުރެވެންޖެހޭނެ ކަމަށެވެ. ޤާނޫނުއަސާސީން ރައްޔިތުންނަށް ލިބިދޭ ހައްގުތަކުގެ ބޭނުން ރައްޔިތުންނަށް ހިފެންޖެހޭނެ ކަމަށާއި ބާރުގެ ބޭނުންކޮށްގެން ސަރުކާރާ އިދިކޮޅު ޚިޔާލުގެ މީހުން ހުއްޓުވަން މަސައްކަތްކޮށްގެން ނުވާނެ ކަމަށެވެ. ތިން ބާރު ވަކިވާންޖެހޭ ކަމަށާއި، އަދި އެކަކަށް އެހާ ގިނަ ދުވަހު ވެރިކަމުގައި ހުރެވިގެން ނުވާނެ ކަމަށާއި އެއީ ބައިނަލްއަގްވާމީ ދުނިޔެ ގަބޫލުކުރާ ކަމެއް ނޫންކަމަށެވެ. މިފަދަ ވާހަކަތަކާ ގުޅިގެންނާ ނަޝީދު ހިންގެވި ސުލްހަވެރި ސިޔާސީ ހަރަކާތްތަކާ ގުޅިގެން އަނެއްކާވެސް ހައްޔަރު ކުރިއެވެ. 2005 އޮގަސްޓް 12 ވަނަ ދުވަހު ހައްޔަރުކޮށް، ދައުލަތާ އިދިކޮޅު އަމަލެއް ކުރަން އުޅުމުގެ ކުށުގެ ދަޢުވާއާއި ޓެރަރިޒަމްގެ ދައުވާ އުފުލިއެވެ. ޝަރީޢަތް ދިގުދެމިގެން ދިޔަ އެވެ. އޭގެ ތެރެއިން 80 ދުވަސް ވަންދެން ބަހައްޓާފައިހުރީ ދޫނިދޫ ޖަލުގައެވެ. އަދި 324 ދުވަސް ވަންދެން ގޭގެބަންދުގައި ބަހައްޓާފައި ހުއްޓެވެ. ގޭބަންދުން ދޫކޮށްލީ 2006 ސެޕްޓެމްބަރު 21 ގައެވެ.\nދެކުނު އެފްރިކާ ސަރުކާރުން ކުރަމުން ދިޔަ ދުއްތުރާތަކުގެ މައްޗަށް މަންޑޭލާ ކާމިޔާބު ހޯއްދެވީ އެގައުމުގައި ބޭއްވި ފުރަތަމަ މިނިވަން ޑިމޮކްރެޓިކް އިންތިޚާބް ކާމިޔާބު ކުރައްވައިގެންނެވެ. 1994 މެއި 10 ގައި ރައީސްކަމާ ހަވާލުވެވަޑައިގަތް ނަމަވެސް، އަދި މަންޑޭލާއާމެދު އަނިޔާވެރި އެތައް އަމަލުތަކެއް ހިންގާފައި ވީނަމަވެސް ބަދަލު ހިފުމުގެ ރޫހު އެއްވެސް ވަރަކަށް ނުގެންގުޅުއްވައެވެ. އިސްކުރެއްވީ ޤައުމީ މަސްލަހަތެވެ. މަންޑޭލާގެ އެންމެ ފާހަގަކުރެވޭ މަސައްކަތަކީ ނަސްލީ ތަފާތުކުރުންތަކުގެ ސަބަބުން ބައިބައިވެފައިއޮތް ދެކުނު އެފްރިކާ އެއްބައިވަންތަ ކުރެއްވުމަށް ކުރެއްވި ބުރަ މަސައްކަތެވެ. މިގޮތުން ހަމުގެ ކުލައަކަށް، ނަސްލަކަށް ބެލުމެއް ނެތި، ގާބިލް ބޭފުޅުންނަށް ކެބިނެޓްގެ މަގާމުތައް ދެއްވިއެވެ. އަދި ކުރީގެ ސަރުކާރުގެ އިސްވެރިންނާ އަމިއްލަފުޅަށް ބައްދަލުކުރައްވާ އެބޭފުޅުންނަށް މައާފް ދެއްވަވާ، އެއްބައިވަންތަ އެފްރިކާއަކަށް މަސައްކަތްކުރުމަށް އެދިވަޑައިގަތެވެ. މަންޑޭލާ ވިދާޅުވީ "ކެރޭ މީހުންނަކީ ސުލްހައަށްޓަކައި މައާފްކުރުމަށް ފަސްނުޖެހޭ މީހުން" ކަމަށެވެ.\nރާއްޖޭގައި ފުރަތަމަ ފަހަރަށް މިނިވަން ޑިމޮކްރެޓިކް އިންތިޚާބެއް ބޭއްވީ 2008 އޮކްޓޯބަރު ގައެވެ. އެ އިންތިޚާބުގައި ވާދަކުރައްވާނޭކަން އިއުލާން ކުރައްވައި ކެމްޕޭން ކުރައްވަމުންދިޔައިރުވެސް ނަޝީދުގެ މައްޗަށް 2005 ގައި ދައުލަތުން ކުރި ދެދައުވާގެ މައްސަލަ ކޯޓުގައި އޮތެވެ. ޝަރީއަތް އޮތީ މެދުކެނޑިފައެވެ. ސަރުކާރުން، އެދެ ޝަރީޢަތް ކުރިއަށް ނުގެންދިޔުމަށް ނިންމައި، ދެދައުވާ އަނބުރާ ގެންދިޔައީ 2008 ސެޕްޓެމްބަރު3ގައެވެ. 2008 އޮކްޓޯބަރު 28 ގައި އޮތް ރިޔާސީ އިންތިޚާބު ނަޝީދު ކާމިޔާބު ކުރެއްވިއެވެ. އިންތިޚާބުގައި ނަޝީދާ ވާދަކުރެއްވީ ދިގު މުއްދަތެއް ވަންދެން ވެރިކަމުގައި ހުންނެވި މައުމޫން އަބްދުލްޤައްޔޫމެވެ. ނަޝީދަށް ލިބިވަޑައިގަތް އަނިޔާއާއި ނަޝީދުގެ މައްޗަށް ހިންގި ޝަރީޢަތްތަކާއި ދިން އަދަބު ތަކުގެ މުގުލުގައި ހުންނެވީ މައުމޫނެވެ. އެހެންނަމަވެސް އިންތިޚާބް ކާމިޔާބް ކުރެއްވުމަށްފަހު ނަޝީދު ވިދާޅުވީ، ކާމިޔާބްގައި ހިތްތިރިކުރުމަށެވެ. މައުމޫނާއެކު ނޫސްވެރިންނާ ބައްދަލުކުރައްވަނިކޮށް، ނޫސްވެރިޔަކު ނަޝީދަށް އަމާޒުކުރި ސުވާލެއްގައި، މައުމޫން ސަރުކާރުން ލިބިފައިވާ އަނިޔާއަށް ބަދަލު ހިފަން ބޭނުންވާ ބަޔަކު އެބަ ތިބި ކަމަށާއި ޚާއްސަގޮތެއްގައި އެމީހުންނަކީ އެމްޑީޕީގެ އެކްޓިވިސްޓުން ކަމަށާއި އެފަދަ މީހުންނަށް ދެއްވަން އޮތް މެސެޖަކީ ކޮބައިތޯ ދެންނެވުމުން ނަޝީދު ވިދާޅުވީ "އަޅުގަނޑު އެމްޑީޕީގެ އެންމެ މެންބަރުންނަށްވެސް އަދި ރާއްޖޭގެ ރައްޔިތުންގެ ކިބައިންވެސް އެދެނީ އަޅުގަނޑުމެން ކުރިއަށް ދާންވީއޭ. އަޅުގަނޑުމެން ކުރަމުން މިއަންނަ މަސައްކަތަކީ އަޅުގަނޑުމެންގެ މުސްތަގުބަލަށްޓަކައި ދަރީންނާއި ދަރީންގެ ދަރީންގެ މުސްތަގުބަލަށްޓަކައި ކުރަމުން އަންނަ ކަމެއް. އަޅުގަނޑުމެން ފަހަތައް އެނބުރި ބަލައި އެބުރަހެލި ކަމުގައި އުޅެގެނެއް އަޅުގަނޑުމެން މި އުންމީދުކުރާ އަނެއް ދިވެހިރާއްޖެއެއް ނުލިބޭނެ. އަޅުގަނޑު ރާއްޖޭގެ އެންމެ ރައްޔިތުންގެ ކިބައިން އެދެނީ ރައްޔިތެއްގެ ހިތުގައި މިވެރިކަމާ ގުޅޭގޮތުން ހިތްހަމަނުޖެހުމެއް ނުރުހުމެއް އޮތްކަމުގައި ވިޔަސްވެސް ގައުމަށްޓަކައި ޑިމޮކްރަސީއަށްޓަކާ އެކަން ދޫކޮށްލައްވާށޭ." އެވެ... ނަޝީދު އެކުލަވައިލެއްވީ ޤައުމީ އެއްބައިވަންތަކަމުގެ ސަރުކާރެކެވެ. އެކި ޕާޓީތަކަށް ނިސްބަތްވި ބޭފުޅުން ނަޝީދުގެ ކެބިނެޓްގައި ހިމެނިވަޑައިގަތެވެ. އޭގެތެރޭގައި އެމްޑީޕީއާއި ނަޝީދުގެ ސިޔާސީ ހަރަކާތް ހުއްޓުވާލަން މަސައްކަތްކުރެއްވި ބޭފުޅުންވެސް ހިމެނިވަޑައިގަތެވެ.\nވެރިކަމުގެ ފުރަތަމަ ދައުރަށްފަހު އިތުރަށް ވެރިކަމުގައި ހުންނެވުމުގެ ޚިޔާލު މަންޑޭލާ ނުގެންގުޅުއްވައެވެ. ރައީސްކަމުގެ މަގާމު ފުރުއްވީ 1999 މާޗް 19 އާ ހަމައަށެވެ. މަންޑޭލާ، ސިޔާސީ ދާއިރާއާ ދުރަށް ވަޑައިގަތްއިރު، އޭނާގެ ޚިދުމަތް ދެކުނު އެފްރިކާގެ އިތުރުން، މުޅި ދުނިޔޭން އަގުވަޒަންކުރިއެވެ.\nވެރިކަމުގެ ދައުރު ފުރިހަމަ ކުރެއްވޭގޮތެއް ނަޝީދަކަށް ނުވިއެވެ. ސިޔާސީ އިދިކޮޅު ފަރާތްތަކާއި ފުލުހުންނާއި ސިފައިން ގުޅިގެން ހިންގި ބަޣާވާތުގެ ސަބަބުން މަޖްބޫރުވެވަޑައިތީ މަގާމުން އިސްތިއުފާ ދެއްވުމަށެވެ. 2012 ފެބްރުއަރީ7ގައި އިސްތިއުފާ ދެއްވީ ގައުމުގައި ހަމަނުޖެހުމާއި ލޭއޮހޮރުވުން ހިންގަވަން ބޭނުން ނުވާތީއެވެ. ގައުމީ މަސްލަހަތު އިސްކުރައްވާފައެވެ. 2013 ގެ ރިޔާސީ އިންތިޚާބްގައި މުޅި ދުނިޔެއަށް ދައްކުވައިދިން ހަގީގަތަކީ ރާއްޖޭގެ އެންމެ ގިނަބަޔަކު ތާއީދުކުރާ ލީޑަރަކީ ނަޝީދު ކަމެވެ. ސިޔާސީގޮތުން ނަޝީދުއާ ދެކޮޅުވެރި ފަރާތްތައް ބޭނުންވި ގޮތަށް، ބޭނުންވި ތާރީޚްގައި އިންތިޚާބް ބާއްވާ އިދިކޮޅު ފަރާތްތަކުން ކާމިޔާބް ކުރުމުންވެސް ނަޝީދު ދެއްކެވީ ރިވެތި މިސާލެކެވެ.\nރައީސް ނެލްސަން މަންޑޭލާ އާއި ރައީސް މުޙައްމަދު ނަޝީދުގެ ޙަޔާތްޕުޅުގައި ހުރި އެންމެބޮޑު އެއްގޮތް ކަމަކީ ކިތަންމެ އަނިޔާއެއް ލިބުނު ނަމަވެސް، ބަދަލު ހިއްޕަވަން ބޭނުން ނުވުމެވެ. ނާކާމިޔާބާ ކުރިމަތިވަޑައިގަތުމުންވެސް ހިތްވަރާއެކު ކުރިއަށް ވަޑައިގަތުމެވެ. މަންޑޭލާ، ދިރިތިބީންނަށް އެތައް ފިލާވަޅުތަކެއް ދެއްކެވުމަށްފަހު، 2013 ޑިސެމްބަރު5ގައި މިދުނިޔެއާ އަލްވަދާއު ވިދާޅުވެއްޖެއެވެ. ނަޝީދު، މާތްﷲގެ ހެޔޮ ރަހްމަތްފުޅާއެކު އަދިވެސް ދުނިޔޭގައި އެބަ ހުންނެވި އެވެ. އެތައް ދިވެހި ރައްޔިތުންނެއްގެ ލޯތްބާއި އިޙްތިރާމް ހޯއްދަވައިގެންނެވެ. އެ ރައްޔިތުންގެ އުންމީދު އަދިވެސް ގުޅިފައިވަނީ ނަޝީދުއާއެވެ.\nLabels: Mandela, Raees Nasheed\nAnonymous 11 December, 2013 11:48\nWell when mandela succeeded with reconciliation and his presidency Nasheed failed to sustain the presidency due to lack of strategy and planning .\nAnonymous 11 December, 2013 13:38\nvery informative article... i salute to you...:)


ނަޞްރު ސޫރަތުގެ ތަފްސީރު –4– DhiSalafiyyah\nނަޞްރު ސޫރަތުގެ ތަފްސީރު – 4\n25/12/2014 ތަފްސީރު, ޤުރުއާނާއި އޭގެ ޢިލްމުތައްއައްޝައިޚް އަޙްމަދު ނާޒިލް މުޙައްމަދު\n﴿إنه كان تواباً﴾ އެބަހީ: އެއިލާހުގެ އަޅުތަކުންނަށް ގިނަގިނައިން ތައުބާލެއްވުން މަތީ އެކަލާނގެ ދެމިވޮޑިގެން ވެއެވެ. ފަހެ ތިބާ އެކަލާނގެ ޙަޟްރަތުގައި ފާފަ ފުއްސެވުމަށް އެދި ދަންނަވައިފި ކަމުގައި ވަނީނަމަ ތިބާއަށް ތައުބާ ލައްވައެވެ. މިސޫރަތުގެ މާނައަކީ މިއީއެވެ.\nއެހެނެއްކަމު ބުއްދިވެރިޔަކަށް މެނުވީ ފަހުމްނުވާނެފަދަ ބޮޑުވެގެންވާ ކަމެއް މިސޫރަތުގައިވަނީ ފޮރުވިގެންނެވެ. މިހެނީ އިބްނު ޢައްބާސް رضي الله عنهما ގެ ޢުމުރުގެ ހަގުކަމާއެކުވެސް ޢުމަރު ބުން އަލްޚައްޠާބު رضي الله عنه، އެކަލޭގެފާނުގެ މަޖުލިސްތަކަަށް އިބްނު ޢައްބާސް رضي الله عنهما ގާތްކޮށް އުޅުއްވާތީ އެކަމުގައި މީސްތަކުން ޢައިބު ކިޔަން ފެށުމުން، ޢުމަރުގެ ފާނަކީ ޢަދުލުވެރި ޚަލީފާއަކަށް ވީހިނދު އިބްނު ޢައްބާސް ފަދަ ޒުވާން ބޭފުޅެއް ލޮބުވެތިވީ ސަބަބަކާ ލައިގެންކަމަށް ދައްކަވަން ބޭނުންފުޅުވިއެވެ.\nދެންފަހެ މުހާޖިރުންނާއި އަންޞާރުންކުރެ ބޮޑުން އެއްދުވަހެއްގައި އެއްތަންވެވަޑައިގެންނަވައިފިއެވެ. އޭގެތެރެއިން ޢަބްދުﷲ ބުން ޢައްބާސް ހިމެނިވަޑައިގަންނަވައެވެ. ވިދާޅުވިއެވެ: މި ސޫރަތާ ބެހޭ ގޮތުން ތިޔަބޭކަލުން ދަންނަވަނީ ކީކޭ ތޯއެވެ؟ ﴿إِذَا جَآءَ نَصْرُ اللَّهِ وَالْفَتْحُ﴾ އިން ފެށިގެން ސޫރަތުގެ ނިޔަލަށް ކިޔަވައި ވިދާޅުވެއްޖެއެވެ. ފަހެ ބޭރުފުށުގެ މާނަ ފެންނަން އޮތް މިންވަރަށް އެބޭކަލުން ތަފްސީރު ކުރެއްވިއެވެ. އެއްބައި ބޭކަލުން ވިދާޅުވިއެވެ. އަހުރެމެންނަށް ނަޞްރާއި ފަތަޙަ ލިބިއްޖެ ނަމަ ﷲ އަށް ޙަމްދުކޮށް އިސްތިޣްފާރު ކުރުމަށް އަމުރު ކުރައްވާފައި ވަނީއެވެ. އަދި އަނެއްބަޔަކު ވިދާޅުވިއެވެ. ތިމަންމެން ބޭކަލުންނަށް އެނގިވަޑައި ނުގަންނަވައެވެ. އަދި އެއްބަޔަކު އެއްޗެއް ވިދާޅުނުވެ ހަނުތިއްބެވޫއެވެ. ވިދާޅުވިއެވެ. އޭ އިބްނު ޢައްބާސްއެވެ. ކަލޭގެފާނު ވިދާޅުވަނީ ކީކޭ ތޯއެވެ؟ ވިދާޅުވިއެވެ. އޭ މުއުމިނުންގެ ޚަލީފާއެވެ. އެއީ ﷲގެ ރަސޫލާ صلى الله عليه وسلّم އަޖަލު ކައިރިވި ކަމުގެ ވާހަކައެވެ. އެކަލޭގެފާނަށް އަންގަވާފައި ވަނީ: ﴿إِذَا جَآءَ نَصْرُ اللَّهِ وَالْفَتْحُ﴾ މައްކާ ފަތަޙަވުން އެއީ އެކަލޭގެފާނުގެ އަޖަލު ޖެހިވަޑައިގެންފިކަމުގެ ޢަލާމާތެއް ކަމުގައެވެ. ﴿وَرَأَيْتَ النَّاسَ يَدْخُلُونَ فِي دِينِ اللَّهِ أَفْوَاجاً * فَسَبِّحْ بِحَمْدِ رَبِّكَ وَاسْتَغْفِرْهُ إِنَّهُ كَانَ تَوِبَا﴾ ޢުމަރުގެފާނު ވިދާޅުވިއެވެ. “ﷲ ގަންދީ ހުވައި ކުރައްވަމެވެ. ކަލޭގެފާނަށް ތިޔަ އެނގިވަޑައިގަންނަވާ ގޮތަށް މެނުވީ ތިމަންކަލޭގެފާނަށް ވެސް އެނގިވަޑައި ނުގަންނަވައެވެ.” ފަހެ އިބްނު ޢައްބާސްގެ މާތްކަމާއި އެކަލޭގެފާނުގެ ކިބައިގައިވާ ދެނެގަތުމުގެ ފެންވަރު ބަޔާންވެގެން ދިޔައެވެ. އެހެނީ ހަމަކަށަވަރުން ﷲ ތަޢާލާގެ ބަސްފުޅުގެ މުރާދު ދެނެގަތުމާއި ތޫނުފިލިކަން އެކަލޭގެފާނަށް ލިބިގެންވެއެވެ.\nދެންފަހެ ﷲ ގެ ރަސޫލާ صلى الله عليه وسلّم އީ، މާތް ﷲ ގެ އަޅުތަކުންކުރެ އެންމެ ތަޤުވާވެރި އަދި އަޅުކަމުގައި އެންމެ ކުރިއަރައި ހުންނެވި ބޭކަލަކު ކަމުގައި ވީހިނދުވެސް މި ސޫރަތް ބާވާލެއްވުމާއެކު ރުކޫގައްޔާއި ސަޖިދާގައި މިފަދައިން ކިޔުން ގިނަ ކުރައްވައި ވަޑައިގެންނެވިއެވެ: ((سُبْحَانَكَ اللَّهُمَ رَبَّنَا وَبِحَمْدِكَ، اللَّهُمَّ اغْفِرْ لِي)) “އަޅުގެ ވެރި ރައްބެވެ. އިބަ ﷲއީ ހުސްޠާހިރުވަންތަ އިލާހެވެ. އަދި ޙަމްދު ހުރީ އިބަ ﷲ އަށެވެ. އޭ ﷲ އެވެ. މިއަޅާއަށް ފާފަ ފުއްސަވާނދޭވެ.”\nފަހެ އަހުރެން ދަންނަވަމެވެ. اللهم ربنا وبحمدك، اللهم اغفر لنا ذنوبنا، وإسرافنا في أمرنا، وثبت أقدامنا، وانصرنا على القوم الكافرين.


Flying School Hingaa Imaaraathuge Ehbasvun Aa Nukohdhin! - Vaguthu\nފްލައިންގ ސްކޫލް ހިންގަމުންދާ އިމާރާތުގެ މުއްދަތު ހަމަވެ، އެ އެއްބަސްވުން އައު ނުކޮށްދޭން އައްޑޫ އިންޓަރނޭޝަނަލް އެއަރޕޯޓް ކޮމްޕެނީން ނިންމައިފިއެވެ.\nއޭއޭއޭގެ މިލްކިއްޔާތު އެއްކޮށް ގަނެ އެތަނުގެ ހިންގުމާ އެވިޑް ކޮލެޖުން ހަވާލުވެފައި ވަނީ ޖޫން މަހުގެ 24 ވަނަ ދުވަހުއެވެ.\nއޭއޭއޭ އާއި އެކު އެ ކުންފުނިން ވެފައިވާ އެއްބަސްވުން އައު ނުކުރުމަށް އައްޑޫ އެއާޕޯޓް ކުންފުނީގެ ބޯޑުން ނިންމާފައިވާއިރު، އެއްބަސްވުމުގެ މުއްދަތު ހަމަވެފައި ވަނީ މިދިޔަ މަހުގެ ނިޔަލަށެވެ.\nއެއަރޕޯޓް ކޮމްޕެނީގެ މެނޭޖިންގ ޑިރެކްޓަރ ގައިސް ނަސީރު ވިދާޅުވި ގޮތުގައި 2018 ވަނަ އަހަރު ވެސް އެއްބަސްވުން އައު ނުކުރުމަށް ބޯޑުން ނިންމި ނަމަވެސް، އެ އަހަރު ވެސް އޭއޭއޭގެ އެދުމުގެ މަތިން އެއްބަސްވުން އައު ކޮށްދީފައިވެއެވެ.\nއޭގެ ފަހުން 2020 ވަނަ އަހަރަށް އެއްބަސްވުމުގެ މުއްދަތު ހަމަވުމުންވެސް ދަރިވަރުންގެ ކޯސް ފުރިހަމަކުރުމަށް އެއް އަހަރު ދުވަހުގެ މުއްދަތަކަށް އެދުމުން އެ މުއްދަތު ވެސް އޭއޭއޭއަަށް ދީފައިވެއެވެ. އެހެންނަމަވެސް މިފަހަރު އެ އެއްބަސްވުން އާ ނުކޮށްދޭން ކުންފުނީގެ ބޯޑުން ނިންމާފައިވާކަން އޭނާ ފާހަގަކުރެއްވިއެވެ.\nއެވިޑް ކޮލެޖްގެ ޗެއާމަން އަބްދުﷲ މުޝްތާގް ރަޝާދު "ވަގުތު" އަށް ވިދާޅުވީ މިހާރު ކިޔަވަމުން ދާ ދަރިވަރުންގެ ކޯސް ފުރިހަމަ ކުރެވެންދެން އެ އިމާރާތް އެވިޑް ފްލައިންގ ސްކޫލްއަށް ދޫކުރުމަށް ސަރުކާރުގައި އެދިފައި ވާނެ ކަމަށެވެ. އަދި އެކަން މަގުފަހިކޮށްދިނުމަށް ސަރުކާރުގެ މުވައްސަސާތަކަށް އަންގާފައިވާ ކަމުގެ މައުލޫމާތު ލިބިފައިވާކަން ފާހަގަކުރެއްވިއެވެ.\nމުޝްތާގް ވިދާޅުވީ އެ އިމާރާތުގެ އެއްބަސްވުން އާ ނުކޮށްދޭނަމަ އެހެން އިމާރާތަކަށް ބަދަލުވެވެންދެން އެ އިމާރާތުގައި ދަރިވަރުންގެ ކިޔެވުން ކުރިއަށް ގެންދުއުމުގެ ފުރުސަތު ދިނުމަށް އެދޭ ކަމަށެވެ.\n"ސަރުކާރާއި އެކު މަޝްވަރާތަކެއް ކުރެވެމުން ދަނީ މި ކުދިންގެ ކިޔެވުން ނިމެންދެން އައްޑޫގެ މި އިމާރާތުގައި ތިބެން. އަޅުގަނޑުމެން އެދުނިން ކުދިންގެ ކިޔެވުން ނިމެންދެން ތިބެވޭނެ މަގު ހަމަޖައްސާދިނުމަށް. އެ މަގު ފަހިކޮށްދިނުމަށް މުއައްސަސާތަކަށް ރައީސް އޮފީހުން ސިޓީ ފޮނުވާފައިވާ ކަމަށް އަޅުގަނޑަށް މައުލޫމާތު ލިބެނީ. އެގޮތަށް ކުންފުނިން އެއްބަސް ނުވާނަމަ އަޅުގަނޑުމެން އެހެން ތަނަކަށް ބަދަލުވެވެންދެން ތިބުމުގެ ފުރުސަތު ދިނުމަށް ވާނެ އެދިފައި." މުޝްތާގް ވިދާޅުވިއެވެ.\nއޭއޭއޭއިން ފްލައިން ސްކޫލް ހިންގުމަށް ދީފައިވާ ބިމުގެ ކުލީގެ ގޮތުގައި ދަންކަންޖެހޭ ފައިސާ މިހާތަނަށް ހަމައަށް ދައްކަމުން ނާންނަ ކަމުގެ ވާހަކަތަކެއް ވެސް ވަނީ ފެންމަތިވެފައެވެ.\nއައްޑޫ ފްލައިންގް ސްކޫލްގައި ކިޔަވާ ދަރިވަރުންގެ ކިޔެވުން ހުއްޓި، ލިބުނު ގެއްލުމުގެ ބަދަލު ހޯދަން އެ ދަރިވަރުން ސިވިލް ކޯޓަށް ހުށަހަޅާފައިވާ މައްސަލަ ވެސް މިހާރު ކުރިއަށްދެއެވެ. ބަދަލު ހޯދަން ހުށަހެޅީ އެ ސްކޫލުގައި ކިޔަވަމުންދާ 48 ދަރިވަރެކެވެ.\nމިހާރު އޮތް ގޮތުން އެވިޑަށް އައްޑޫގައި ފްލައިން ސްކޫލް ނުހިންގޭނެއެވެ. އައްޑޫގައި ފްލައިން ސްކޫލް ނުހިންގުނު ނަމަވެސް ރާއްޖޭގައި ފުރުސަތު އޮތް އެހެން ދިމާއެއްގައި އެކަން ކުރިއަށް ގެންދާނެ ކަމަށް މުޝްތާގު ވިދާޅުވެއެވެ.


"Islands.mv" ވެބްސައިޓް އިފްތިތާޙު ކުރުމުގެ ރަސްމިއްޔާތުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު - The President's Office\n"Islands.mv" ވެބްސައިޓް އިފްތިތާޙު ކުރުމުގެ ރަސްމިއްޔާތުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު\n25 މާރިޗު 2019، ރިފަރެންސް: SA/RIMS/2019/22\nމިނިސްޓަރ އޮފް ކޮމިއުނިކޭޝަން، ސައިންސް އެންޑް ޓެކްނޮލޮޖީ އޮނަރަބްލް މަލީޙް ޖަމާލް، ދައުލަތުގެ ވަޒީރުން، އަދި މި ޙަފްލާއަށް ވަޑައިގެން ތިއްބެވި ހުރިހާ ބޭފުޅުން؛\nއާދެ، ރިޔާސީ އިންތިޚާބުގެ ތެރޭގައި، ކެމްޕެއިންގެ ތެރޭގައި، އަޅުގަނޑުމެން ރަށްރަށަށް ކުރި ދަތުރުތަކުގެ ތެރޭގައި، ރަށްރަށުގެ ރައްޔިތުން ދައްކަމުންދިޔަ ވާހަކައެއް. އެ ވާހަކައަކީ. ތިމަންނާމެންގެ ރަށާ ބެހޭގޮތުން މަޢުލޫމާތުތައް، އެއްތަނަކުން ލިބޭނެގޮތް ހެދުމުގެ ވާހަކަ. އަދި ޚާއްޞަކޮށް، ރާއްޖޭގައި ކުރިއަރަމުން މި އަންނަ ލޯކަލް ޓޫރިޒަމްގެ މަސައްކަތްކުރާ ފަރާތްތަކުން މި ވާހަކަ އަޅުގަނޑުމެންނާ ޙިއްޞާކުރި. އެކަން ކުރެވޭނެ ގޮތެއް. ރަށް ޕްރޮމޯޓް ކުރާނެގޮތް، ރަށުގައި ހުރި ވަސީލަތްތައް، ރަށަކީ ކިހިނެއް އޮތް، ކޮންބަޔަކު އުޅޭ ތަނެއްކަން ދެނެގަންނަން ނޭނގޭ ވާހަކަ.\nއަޅުގަނޑުމެން އެ ވާހަކަ އަޑުއަހައި، ސިޔާސަތުތައް ކަނޑައެޅިއިރުގައި، އެންމެ ފުރަތަމަ ކުރަންޖެހޭ އެއްކަމެއްގެ ގޮތުގައި މިވަނީ ލިސްޓް ކުރެވިފައި. އެގޮތުން، 100 ދުވަހުގެ ޕްރޮގްރާމްގެ ތެރޭގައި، މިކަން ހާސިލު ކުރުމަށްޓަކައި އަޅުގަނޑުމެން މަސައްކަތް ފެށީމު. އިރާދަކުރެއްވިއްޔާ، އަޅުގަނޑުމެންގެ ހަންޑްރެޑް ޑޭޒް ޕްރޮގްރާމްގެ ތެރޭގައި މިއަދު މިވަނީ މިކަން ހާސިލު ކުރެވިފައި. އެކަމަށްޓަކައި ކޮމިއުނިކޭޝަން، ސައިންސް އެންޑް ޓެކްނޮލޮޖީގެ މިނިސްޓަރަށާއި، އެ މިނިސްޓްރީގެ ހުރިހާ މުވައްޒަފުންނަށާއި، މިކަމުގައި ބުރަކޮށް މަސައްކަތް ކުރެއްވި ހުރިހާ ބޭފުޅުންނަށް އިޚްލާޞްތެރިކަމާ އެކުގައި އަޅުގަނޑު ޝުކުރު ދަންނަވަން.\nއެނގިވަޑައިގަންނަވާނެ، ރާއްޖޭގައި ލޯކަލް ޓޫރިޒަމް މިހާރު މި އަންނަނީ ފުޅާވަމުން، ފައްކާވަމުން. ޖަޒީރާވަންތަ ގޮތެއްގައި ރާއްޖެ ތަރައްޤީ ކުރަން އަޅުގަނޑުމެން މަސައްކަތްކުރާއިރުގައި، ރަށްރަށުގެ ފުދުންތެރިކަން އިތުރުކުރަން އެބަޖެހޭ. ހިންގުމާ އެކީގައި މާލީގޮތުން ފުދުންތެރި ކުރުމުގެ މަސައްކަތް ކުރުން އެއީ އަޅުގަނޑުމެންގެ އެއް ސިޔާސަތު. އެގޮތުން، ރާއްޖޭގައި ލޯކަލް ޓޫރިޒަމް ތަރައްޤީވެގެން އަންނައިރުގައި، އެކަން ޕްރޮމޯޓް ކުރުމަށްޓަކައި ކުރަންޖެހޭ މަސައްކަތްތަކެއް އެބަހުރި. އަޅުގަނޑުމެންގެ ސިޔާސަތަކީ ރަށްރަށް ހިންގުން ކައުންސިލްތަކާ ޙަވާލުކުރުން. ބާރުތައް ދޫކޮށްލުން. އެގޮތުން، އެ ރަށެއްގައި ހިންގާ ވިޔަފާރިތަކާއި، އަދި އެނޫންވެސް ވަސީލަތްތައް، ޚިދުމަތްތައް ދިނުމުގެ ބާރު، ފުރްޞަތު ކައުންސިލްތަކަށް ދޫކޮށްލުން.\nއެގޮތުން، މިރޭ މި ހުޅުވުނު ޕޯޓަލް "Islands.mv" މެދުވެރިކޮށް، އެ ރަށަކާބެހޭ މަޢުލޫމާތު ޕްރޮމޯޓްކޮށް، މަޢުލޫމާތުތައް ޙިއްޞާ ކުރުމުގެ ބާރު، އަޅުގަނޑުމެން މި ދޫކޮށްލަނީ ކައުންސިލްތަކަށް. އެ ރަށަކާބެހޭ މަޢުލޫމާތުތައް، އެއް ތަނަކުން ލިބޭނެގޮތް ހޯދައި، އެ މަޢުލޫމާތުތައް ދުނިޔެއަށް، ރާއްޖޭގެ އެކި ކަންކޮޅުތަކަށް ފެތުރުމުގެ ބާރު މި ދޫކޮށްލަނީ ކައުންސިލްތަކަށް.\nމިއީ ހަމައެކަނި ދެންމެ މިނިސްޓަރ މަލީޙް ވިދާޅުވިފަދައިން، ރާއްޖެއަށް އަންނަ ޓޫރިސްޓުންނަށް އެކަނި ބޭނުންވާ މަޢުލޫމާތެއް ނޫން. އަޅުގަނޑުމެންގެ ރަށްރަށުގައި ދިރިއުޅޭ ރައްޔިތުންނަށްވެސް، އެއް ރަށުން އަނެއް ދިޔުމާއި، އެއް ރަށަކާބެހޭ މަޢުލޫމާތު، އަނެއް ރަށެއްގައި އުޅޭ ރައްޔިތުންނަށް އެނގިގެން ދިޔުމަކީ، އަޅުގަނޑުމެންގެ މަޢުލޫމާތު މުއްސަނދިވެ، ދިވެހިންނަކީ ކޮންބައެއްކަން އެކަކު އަނެކަކަށް އެނގިގެންދާނެ ކަމެއް. އަދި މި ވެބްސައިޓް މެދުވެރިކޮށް، މި ޕޯޓަލް މެދުވެރިކޮށް، އެ ރަށެއްގައި ހުންނަ، މިނިސްޓަރ ވިދާޅުވިފަދައިން، ތާރީޚީ ތަންތަނާއި، ވަސީލަތްތަކާއި، އަދި އޭގެއިތުރުން، އެ ރަށަކަށް ދެވޭނެގޮތާއި، ދަތުރުފަތުރުގެ ތާވަލެއް މީގައި ހާމަކުރެވިގެންދާނެ. އެގޮތުން، އެއް ރަށެއްގައި ހުންނަ މީހަކު އަނެއް ރަށަށް ދާން ވެއްޖިއްޔާ، ކަން ކުރަންވީގޮތާއި، އެ ރަށެއްގައި، އެ ވިދާޅުވިގޮތަށް ހުރި ތާރީޚީ ތަންތަނާއި، ޘަޤާފީ ތަންތަނާއި، ކެއުމާއި، އަދި އެނޫންވެސް ކުޅިވަރާއި، ހުރިހާ އެއްޗެއް މިއިން ފެނިގެންދާނެ.\nއަޅުގަނޑު އުއްމީދު ކުރަނީ، މިރޭ މި ހުޅުވުނު ޕޯޓަލްގެ ސަބަބުން ޚަޒާނާ މުއްސަނދިވެ، ރަށްތަކާބެހޭ މަޢުލޫމާތު އިތުރަށް ހާމަވެގެންގޮސް، ރާއްޖޭގެ ރަށްތައް، ޚާއްޞަކޮށް، ލޯކަލް ޓޫރިޒަމް ކުރިއަރައިގެންދާއިރުގައި، މިއީ އެ ރަށަކަށް އަންނަން ބޭނުންވާ ފަރާތްތަކަށް ލިބިގެންދާނެ ފަސޭހައަކަށް ވެގެންދާނެ ކަމަށް.\nއަޅުގަނޑުގެ ވާހަކަ ނިންމައިލަމުން، މި މަސައްކަތް މިހާ ރަނގަޅަށް ކޮށްދެއްވި ހުރިހާ ބޭފުޅުންނަށް، މުވައްޒަފުންނަށް އަދިވެސް އެއްފަހަރު ފަށްފަށުން ޝުކުރު ދަންނަވަން. އަދި ހަމަ އެއާއެކީގައި މި ޕޯޓަލް މެދުވެރިކޮށް ރަށްރަށުގެ ކައުންސިލްތަކުން، އެ ރަށެއް ކުރިއެރުވުމަށްޓަކައި، ފުޅާކުރުމަށްޓަކައި މަޢުލޫމާތު އެއްކޮށް، މިކަން ކުރުމަކީ އަޅުގަނޑުގެ އެދުމެއް. އަޅުގަނޑަށް އެނގިފައި އޮތްގޮތުން ވެއްޖިއްޔާ، މިހާރުވެސް ތިން ރަށެއް މިވަނީ މަޢުލޫމާތުތައް ވެބްސައިޓަށް ލެވިފައި. ދެންމެ ވިދާޅުވިފަދައިން، އެ ތިން ރަށުގެ މަޢުލޫމާތު، ހަމަގައިމުވެސް މިހާރުވަނީ މި ވެބްސައިޓަށް އަޕްލޯޑް ކުރެވިފައި. އިރާދަކުރެއްވިއްޔާ، ކުރިއަށް އޮތް ތަނުގައި ގިނަ ރަށްތަކެއް މިއަށް އަޕްލޯޑް ކުރެވި، މީގެ މަޢުލޫމާތުތައް ހުރިހާ ފަރާތްތަކަށް ލިބޭނެގޮތް ހެދިގެންދާނެ.\nއަޅުގަނޑުގެ ދުޢާއަކީ، އަޅުގަނޑުމެން މިކުރާ މަސައްކަތް، ﷲގެ މިންވަރުފުޅުން ކާމިޔާބުވެގެން ދިޔުން. އަޅުގަނޑުގެ ދުޢާއަކީ، އަޅުގަނޑުމެން އެންމެންނަށް މިއަށްވުރެ އުފާވެރި މާދަމާއެއް ﷲ މިންވަރު ކުރެއްވުން.


Sihhee Kulli Nurahkaluge Haalathuge Muhdhathu Anekkaaves Ithuru Kohfi – adduLIVE\nJun 29, 2020, 23:11 ހަސަން ރަޝީދު\nކޮވިޑް-19 އާއި ގުޅިގެން ރާއްޖޭގައި އިއުލާންކޮށްފައިވާ ސިއްހީ ކުއްލި ނުރައްކަލުގެ ހާލަތުގެ މުއްދަތު އަނެއްކާވެސް އިތުރުކޮށްފި އެވެ.\nމީގެކުރިން އިއުލާންކޮށްފައިވާ ސިއްހީ ކުއްލި ނުރައްކަލުގެ ހާލަތުގެ މުއްދަތު މިއަދުގެ ނިޔަލަށް އޮތީ ހަމަވާ ގޮތަށެވެ. ނަމަވެސް މިހާރު ވަނީ އަންނަ މަހުގެ 14 ވަނަ ދުވަހުގެ ނިޔަލަށް އެ މުއްދަތު އިތުރުކޮށްފައެވެ.\nހެލްތު މިނިސްޓަރު އަބްދުﷲ އަމީން ސޮއިކުރައްވައި މިރޭ ނެރުނު ގަރާރުގައި ބުނެފައިވަނީ ރާއްޖޭގައި މި ބަލި ފެތުރުމުގެ ނުރައްކާ އަދިވެސް އޮތް ކަމަށާއި، މިދިޔަ މާޗު މަހުގެ 12 ވަނަ ދުވަހު އިއުލާންކޮށްފައިވާ ސިއްހީ ކުއްލި ނުރައްކަލުގެ ހާލަތު ދެމި އޮތް ކަމަށާއި އަދި ނުރައްކާ ކުޑަކޮށް، ރައްޔިތުންގެ ސިއްހަތާއި ރައްކާތެރިކަން ކަށަވަރުކުރުމަށްޓަކައި ހާއްސަ ފިޔަވަޅުތަކެއް އަޅަންޖެހޭ ކަމަށް ޑިރެކްޓަރ ޖެނެރަލް އޮފް ޕަބްލިކް ހެލްތަށް ގަބޫލުކުރެވޭ ކަމަށް ލަފާދީފައިވާ ކަމަށެވެ.\nއެހެންކަމުން ރާއްޖޭގެ ހުރިހާ ސަރަހައްދެއްގައި އިއުލާންކޮށްފައިވާ އާއްމު ސިއްހަތުގެ ކުއްލި ނުރައްކަލުގެ ހާލަތުގެ މުއްދަތު އަންނަ މަހުގެ 14 ގެ ނިޔަލަށް ދެމެހެއްޓުމަށް ނިންމާފައިވާ ކަމަށް ބުނެފައިވެއެވެ.\nރާއްޖެއިން މިހާތަނަށް ކޮވިޑް-19 އަށް 2،337 މީހަކު ޕޮޒިޓިވް ވެފައިވާއިރު، މި ބަލީގައި އަށް މީހަކު ވަނީ ރާއްޖެ އިން މަރުވެފައެވެ.


27 Aharah fahu Bill Gate ge kaiveni nimumakah – adduLIVE\n27 އަހަރަށްފަހު ބިލްގޭޓްގެ ކައިވެނި ނިމުމަކަށް\nMay 05, 2021, 09:11 ޝަބްނަމް ރަޝީދު\nބިލްގޭޓް އަދި މެލިންޑާ 27 އަހަރަށްފަހު ކައިވެނި ނިމުމަކަށް ގެނެސްފިއެވެ.\nބިލްގޭޓްގެ ދެމަފިރިން ވަނީ ކައިވެނި ދަމަހައްޓަން ވަރަށް ގިނަ މަސައްކަތްތަކެއް ކުރެވުނު ކަމަށާއި، ވަރަށް ގިނަ ވިސްނުންތަކަށް ފަހު އިތުރު ގޮތެއް ނުފެނުމުން ދެމީހުން ވެސް ވަރިއާއި ހަމަޔަށް ދިޔައީ ކަމަށް ބުނެ ޓްވީޓް ކޮށްފައެވެ.\nއެންމެ ފުރަތަމަ މެލިންޑާއާއި ބިލްގޭޓް ދިމާވީ ބިލްގެ މައިކްރޯސޮފްޓް ފާމްއަށް މެލިންޑާ ވަޒީފާއަށް ދިއުމުން 1980ގައެވެ. ދެމީހުންގެ ކައިވެންޏަށް3ކުދިން ލިބިފައިވެއެވެ. އަދި މިހާތަނަށް ދެމަފިރިންނާއި އާއިލާ އެކުވެގެން ބިލް އަދި މެލިންޑާ ގޭޓްސް ފައުންޑޭޝަން ވަނީ ހިންގަމުން ގޮސްފައެވެ.\nއެ ޖަމިއްޔާއިން ވަނީ ކުދިންނަށް ވެކްސިން ދިނުމުގެ ޕްރޮގްރާމްތަކާއި، އެކި ބަލިތަކަށް ފަރުވާދޭ ފަރާތްތަކަށް ބިލިއަނުން ފައިސާ ޚަރަދު ކޮށްފައެވެ.\n65 އަހަރުގެ ބިލްގޭޓް ވަނީ4ވަނައަށް އެންމެ މުއްސަނދި މީހާގެ މަޤާމް ހޯދާފައެވެ. ފޯބްސްއިން ހާމަކޮށްފައިވާ ގޮތުގައި ބިލްގޭޓްގެ ރައުސުލްމާލުގައި 124 ބިލިއަން ޑޮލަރުވެއެވެ. އޭނާ ފައިސާ ހޯދާފައިވަނީ 1970 ގައި އޭނާ އުފައްދާފައިވާ ދުނިޔޭގެ އެންމެ ބޮޑު ސޮފްޓްވެއަރ ކުންފުނި ކަމަށްވާ މައިކްރޯސޮފްޓްއިންނެވެ.


Kaiveneege Haflaa eh beyvidhaane Tha? | #Dhiislam\nކައިވެނީގެ ޙަފްލާއެއް ބޭއްވުމަކީ ކުރެވިދާނެކަމެއްތޯއެވެ؟\n5 months ago |0comment| August 1, 2017 |\nކައިވެނީގެ ޙަފްލާއެއް ބޭއްވުމަކީ ކުރެވިދާނެކަމެއްތޯއެވެ. ކުރެވޭނަމަ ޙަފްލާތެރޭގައި ދެމަފިރިންގެ އަދަބު ބަހައްޓާނެގޮތާއި ޙަފްލާގެ ކަންތައް ކުރިއަށް ގެންދެވިދާނެގޮތެއް ބުނެދެއްވަފާނަންތޯއެވެ. އަދި ކީރިތި މުޙައްމަދު ޞައްލަﷲ ޢަލައިހި ވަސައްލަމް އެކަހަލަ ކަމެއް ކުރައްވާފައިވާނަމަ ކުރެއްވި ގޮތެއް ތަފްޞީލްކޮށް ބުނެދެއްވަފާނަންތޯއެވެ؟\nކައިވެންޏަކީ އަރާމާއި ހިތްހަމަޖެހުން ލިއްބައިދޭ ކަމެކެވެ. އެއީ ދުނިޔޭގެ އެންމެ މަތީ އުފާވެރި ކަމެވެ. އަދި މާތް ﷲ ގެ ގުދްރަތްތެރިކަމުގެ ދަލީލުތަކުގެ ތެރެއިންވާކަމެކެވެ. މާތް ﷲ ރޫމް ސޫރަތުގެ 21 ވަނަ އާޔަތުގައި ވަޙީ ކުރައްވައެވެ. ((وَمِنْ اٰيٰتِه اَنْ خَلَقَ لَكُمْ مِّنْ اَنْفُسِكُمْ اَزْوَاجًا لِّتَسْكُنُوْۤا اِلَيْهَا وَجَعَلَ بَيْنَكُمْ مَّوَدَّةً وَّرَحْمَةً ؕ اِنَّ فِىْ ذٰلِكَ لَاٰيٰتٍ لِّقَوْمٍ يَّتَفَكَّرُوْنَ)) الروم: ٢١ މާނައަކީ: “ތިޔަބައިމީހުން އާދަމްގެފާނުގެ ޖިންސުން ޙައްވާގެފާނުގެ ޖިންސު އުފައްދަވައި، އެދެމެދުގައި ހިތްހަމަޖެހުމަށް ރަޙްމަތާއި، ގުޅުން ލެއްވުން، އެއީ، އެކަލާންގެ ކުޅަދުންވަންތަކަމުގެ ދަލީލުތަކުގެ ތެރެއިންވާކަމެކެވެ. ހަމަކަށަވަރުން އެއީ، ވިސްނާމީހުންނަށް ހުރި ހެކިތަކެކެވެ.”\nކައިވެންޏަކީ އިންސާނާގެ ޙަޔާތް ބާއްޖެވެރިވުމަށް މެދުވެރިވާ ކަމެކެވެ. މާތް ﷲ ރުއްސުން ލެއްވި ސަޢީދު ބިން އަބީ ވައްގާޞް ރިވާ ކުރެއްވި ޙަދީޘް އެއްގައިވެއެވެ. ކީރިތި ރަސޫލާ ޞައްލަ ﷲ އަލައިހި ވަސައްލަމަ ޙަދީޘް ކުރެއްވިއެވެ. (مِنْ سَعَادَةِ ابْنِ آدَمَ ثَلاَثَةٌ ، وَمِنْ شِقْوَةِ ابْنِ آدَمَ ثَلاَثَةٌ ، مِنْ سَعَادَةِ ابْنِ آدَمَ : الْمَرْأَةُ الصَّالِحَةُ ، وَالْمَسْكَنُ الصَّالِحُ ، وَالْمَرْكَبُ الصَّالِحُ ، وَمِنْ شِقْوَةِ ابْنِ آدَمَ : الْمَرْأَةُ السُّوءُ ، وَالْمَسْكَنُ السُّوءُ ، وَالْمَرْكَبُ السُّوءُ). މާނަ އަކީ: “އާދަމުގެ ދަރިޔާ ބާއްޖެވެރިވުމަށް މެދުވެރިވާ ތިން ކަމެއްވެއެވެ. އަދި އަބާއްޖެވެރިވުމަށް މެދުވެރިވާ ވެސް ތިން ކަމެއްވެއެވެ. ބާއްޖަވެރިވުމަށް މެދުވެރިވާ ކަންތަކުގެ ތެރޭގައި: ޞާލިޙް އަންބަކު ލިބުމާއި، އުޅޭނެ ރަގަޅު ތަނެއް ލިބުމާއި، ދުއްވާނެ ރަގަޅު ސަވާރީ އެއް ލިބުން ހިމެނެއެވެ. އާދަމުގެ ދަރިޔާ އަބާއްޖެވެރި ކުރުވާ ކަންތައްތަކުގެ ތެރޭގައި: ނުބައި އަންހެނަކާއި ޖެހުން، ދިރިއުޅެން ރަގަޅު ތަނެއް ނުލިބުން، އަދި ދުއްވާނެ ރަގަޅު ސަވާރީ އެއް ނުލިބުން ހިމެނެއެވެ.”\nކައިވެންޏަކީ ދީނުގެ ދެބައިކުޅަ އެއްބައެވެ. މާތް ﷲ ރުއްސުންލެއްވި އަނަސް ބިން މާލިކްގެ ކިބައިން ރިވާވެގެންވާ ޙަދީޘް އެއްގައި އައިސްފައިވަނީ ކީރިތި ރަސޫލާ ޞައްލަ ﷲ އަލައިހި ވަސައްލަމަ ޙަދީޘް ކުރެއްވިއެވެ. (مَن رزقه الله امرأة صالحة فقد أعانه الله على شطر دينه ، فليتق الله في الشطر الثاني) މާނައަކީ: ” މާތް ﷲ މީހަކަށް ޞާލިޙް އަންބަކު ދެއްވައިފިނަމަ އޭނާގެ ދީނުގެ ދެބައިކުޅަ އެއްބައި ފުރިހަމަ ކުރުމުގައި އެހީތެރިވެދެއްވައިފިއެވެ. ބާކީ އޮތް ބަޔާމެދު ތިޔަބައިމީހުން މާތް ﷲ އަށް ބިރުވެތިވެ ތަގްވާވެރިވާށެވެ. ” އެހެން ރިވާޔަތެއްގައި އާދެއެވެ. (إذا تزوج العبد فقد استكمل نصف الدِّين فليتق الله فيما بقي) މާނައަކީ: “އަޅާ ކައިވެނި ކޮށްފިނަމަ އޭނާގެ ދީނުގެ ދެބައިކުޅަ އެއްބައި ފުރިހަމަ ވެއްޖެއެވެ. ބާކީ އޮތް ބަޔާއިމެދު މާތް ﷲ އަށް ބިރުވެތިވެ ތަގްވާވެރިވާށެވެ”.\nމިޙަދީޘްގެ ދޭހަ އަކީ އަޅާ ކައިވެނި ކުރުމުން އޭނާގެ ފޮރުވިފައިވާ ގުނަވަންތައް ރައްކާތެރިކޮށްދީ އޭނާ ޢިއްފަތް ތެރި ކުރުވައެވެ. އެހެންކަމުން ނުބައިކަމުގެ އެންމެ ބޮޑު ދެދޮރު ގެ ތެރެއިން އެއްދޮރު ބަންދުވީއެވެ. ބާކީ އޮތް ދެވަނަ ދޮރާއިމެދު ސަމާލުވާށެވެ. އެއީ އިންސާނާގެ ދުލެވެ. އެހެނީ އިތުރު އެކަލޭގެފާނުގެ އެހެން ބައެއް ޙަދީޘް ތަކުން ދޭހަވާ ގޮތުގައި އިންސާނުން އެންމެ ގިނައިން ނަރަކަ އަށް ވައްދަވަނީ ފޮރުވިފައިވާ ގުނަވަންތައް ޢިއްފަތްތެރި ކަމާއިއެކު ރައްކާތެރި ނުކުރެވުމުގެ ސަބަބުންނާއި ދޫ ރައްކާތެރި ނުކުރެވުމުގެ ސަބަބުންނެވެ. އެހެންކަމުން ޙަދީޘް ކުރައްވާފައިވެއެވެ. (من يضمن لي ما بين لحييه وما بين رجليه أضمن له الجنة) މާނަ އަކީ: “ތިޔަބައިމީހުން ގެ ދުލާއި ފަރުޖު ރައްކައުތެރި ކުރާނެ ކަމުގެ ޖާމިނުކަން (ޔަޤީންކަން) ދިން މީހަކަށް ސުވަރުގެ ލިބޭނެކަމުގެ ޖާމިނުކަން (ޔަގީންކަން) ތިމަންކަލޭގެފާނު ދެއްވަމެވެ”.\nއެހެންކަމުން ކައިވެނި ކުރުމުގެ ބޮޑު ނިޢުމަތް މާތް ﷲ ދެއްވުމުން ދީނުގެ ބާކީ އޮތްބައި ކަމުގައިވާ ދުލާއި މެދު ޚާއްޞަ ފަރުވާތެރި ކަމެއް ބަހައްޓަންވާނެ އެވެ. މީހުންގެ ވާހަކަ ދެއްކުމާއި ދެބައޮޑުވުމާއި މިފަދަ ނުބައި ނޭއްގާނީ ކަންތަކުން ދުރުހެލިވެ، މާތް ﷲގެ ޛިކުރުކުރުމާއި ހެޔޮބަސް ބުނުމަށް މެނުވީ ދުލުގެ ބޭނުން ހިފައިގެން ނުވާނެއެވެ.\nޒަވާޖީ ޙަޔާތް އެންމެ ފުރިހަމަ ގޮތުގައި ބާއްޖެވެރި ކުރުމަށްޓަކައި ކައިވެނީގެ ކުރިންނާއި ފަހުން، އަދި ކައިވެނީގެ ހުރިހާ ކަންތަކެއްވެސް ގެންދަންވާނީ ކީރިތި ރަސޫލާ ޞައްލަ ﷲ އަލައިހި ވަސައްލަމަ ދެއްވި މަތިވެރި އިރްޝާދުތަކުގެ އަލީގައެވެ.\n· ކައިވެނީގެ ކުރިން ކުރަންޖެހޭ ކަންތައްތައް:\nކައިވެނީގެ ކުރިން ކުރަންޖެހޭ ކަންތައްތަކުގެ ތެރޭގައި ކައިވެންޏަށް އިޚްތިޔާރު ކުރެވޭ ކުއްޖާ އަކީ ތިރީގައިމިވާ ޞިފަތައް ފުރިހަމަވާ ކުއްޖެއް ކަމުގައިވާންވާނެ އެވެ.\n1. ދީންވެރި ޞާލިޙް ކުއްޖަކު އިޚްތިޔާރު ކުރަންޖެހެއެވެ. މާތް ﷲ ރުއްސުންލެއްވި އަބޫހުރައިރާގެ ކިބައިން ރިވާވެގެންވެއެވެ. ކީރިތި ރަސޫލާ ޞައްލަ ﷲ އަލައިހި ވަސައްލަމަ ޙަދީޘް ކުރެއްވިއެވެ. (تُنكَحُ المرأةُ لأربَعٍ : لِمَالِهَا وَلِحَسَبِهَا وَجَمَالِهَا وَلِدِينِهَا فَاظفَر بِذَاتِ الدِّينِ تَرِبَت يَدَاكَ) މާނަ އަކީ: “ހަތަރުކަމަކަށް އަންހެނުންނާއި ކައިވެނިކުރެވެ އެވެ. އޭނާގެ މުދާވެރިކަމާއި، ހަސަބާއިނަސަބުގެ މަތިވެރިކަމާއި، ރިވެތިކަމާއި، ދީންވެރިކަމަށެވެ. ތިޔަބައިމީހުން ދީންވެރި ކަމަށް އިސްކަންދޭށެވެ”.\n2. އަންހެން ކުއްޖާގެ ރީތިކަމަށް ވެސް ކޮންމެވެސް ވަރަކަށް ބަލަންވާނެއެވެ. ރަސޫލް ޞައްލަ ﷲ އަލައިހި ވަސައްލަމް ގެ އަރިހުން އެންމެހެޔޮކަންބޮޑު އަންހެނަކީ ކޮބައިތޯ ސުވާލު ކުރެވުމުން ޙަދީޘް ކުރެއްވިއެވެ. (التِي تَسُرُّهُ إِذَا نَظَرَ إِليهَا ، وَتُطِيعُهُ إِذَا أَمَر ، وَلا تُخَالِفُهُ فِي نَفسِهَا وَلا فِي مَالِهِ بِمَا يَكرَهُ) މާނަ އަކީ: “އެންމެ ހެޔޮ އަންހެނަކީ ފިރިމީހާ އޭނާ އަށް ބަލައިލުމުން އުފާވެރިކަންލިބޭ، ކަމަކަށް އަމުރުވެވިއްޖެނަމަ ކިޔަމަންތެރިވާ، ނަފްސާއި މުދަލުން ފިރިމީހާ ނުރުހޭފަދަ ކަންތަކުން ދުރުހެލިވެގެންތިބޭ އަންހެނުންނެވެ”.\nއަންހެން ކުއްޖާގެ ރީތިކަމަށް ބެލުމަކީ އިސްލާމްދީން ހުއްދަ ކުރާކަމެއްކަން ދޭހަވާ އަނެއް ދަލީލަކީ ކައިވެނީގެ ކުރިން އަންހެން ކުއްޖާއަށް ބެލުމަށް ކީރިތި ރަސޫލް ޞައްލަ ﷲ އަލައިހި ވަސައްލަމަ އިރްޝާދު ދެއްވާފައިވުމެވެ. ޙަދީޘް ކުރެއްވިއެވެ. (أنظر إليها فإنه أحرى أن يؤدم بينكما ) މާނަ އަކީ: “ކައިވެނި ކުރަން އުޅޭ އަންހެންކުއްޖާ އަށް ބަލާށެވެ، އެއީ ތިޔަ ދެމީހުންގެ ކައިވެނި ދެމިއޮތުމަށް އެޅޭ ބާރެކެވެ”. ކައިވެނީގެ ކުރިން ބެލުން ހުއްދަވެގެންވަނީ ހަމަ އެކަނި އަންހެން ކުއްޖާގެ މޫނަށާއި ދެއަތްތިލަ އަށް އެކަންޏެވެ. އެހެނީ މޫނަށް ބެލުމުން ކުއްޖާގެ ރީތިކަން ރަގަޅަށް ދޭހަވެގެންދާނެއެވެ.\n3. ކައިވެނިކުރެވޭ އަންހެން ކުއްޖާގެ ހުންނަންޖެހޭ އަނެއް ޞިފަ އަކީ ގިނައިން ވިހާ ކަހަލަ ކުއްޖަކަށް ވުމެވެ. މާތް ﷲ ރުއްސުންލެއްވި މަޢުގަލް ބިން ޔަސާރު ގެ ކިބައިން ރިވާވެގެންވެއެވެ. ކީރިތި ރަސޫލާ ޞައްލަ ﷲ އަލައިހި ވަސައްލަމަ ޙަދީޘް ކުރެއްވިއެވެ. “ތިޔަބައިމީހުން ގިނައިން ވިހާކަހަލަ އަންހެނުންނާ ކައިވެނި ކުރާ ހުށިކަމެވެ. ހަމަކަށަވަރުން ތިމަންކަލޭފާނުގެ އުއްމަތުގެ މީސްތަކުން ގިނަވުމުން ފަޚުރުވެރިވަޑައިގަންނަވަމެވެ”. އެފަދަ އަންހެނުން ބަލާނެ ގޮތަކީ އެ އަންހެން މީހާގެ ޢާއިލާގެ މީހުނަކީ ގިނައިން ވިހާބައެއްތޯ ބެލުމުންނެވެ.\n· ކައިވެނީގެ ތެރޭގައި ކަންތައް ބަހައްޓަންވީ ގޮތް:\nކައިވެނީގެ ޙަފްލާއަކީ އިސްލާމީ ގިއުގަނޑުގެ ތެރޭގައި ބޭއްވޭ ޙަފްލާއަކަށް ވާންވާނެއެވެ. ޒަވާޖީ ޙަޔާތުގެ ބިންގާ އެޅުމުގެ އުފާ ފާޅުކުރުމުގެ ގޮތުން ބާއްވާ ޙަފްލާގައި އިސްލާމްދީން މަނާކުރާފަދަ އެއްވެސް ކަމެއް ކޮށްގެން ނުވާނެއެވެ. މިޒަމާނުގައި ކައިވެނީގެ ޙަފްލާތަކުގައި މިއޮންނަ މިއުޒިކްޝޯތަކާއި، ދެޖިންސުގެ މީހުން މަސްހުނިވެގެން ތިބުމާއި، ބޮޑެތި އިސްރާފުކުރުމާއި އެނޫންވެސް މުންކަރާތް ތަކުން މިއުފާވެރި ޙަފްލާ ކިލަނބު ކޮށްލައިގެން ނުވާނެއެވެ. މިއީ ޒަވާޖީ ޙަޔާތުގެ ބިންގަލެވެ. ޙަޔާތުގެ އެންމެ އުފާވެރި އެއް ދުވަހެވެ. ވީމާ، މިބިންގާ ސީދަލަށް އެޅޭތޯ ކުރެވެންހުރި ހުރިހާ މަސައްކަތެއް ކުރަންވާނެއެވެ. ކައްޗަށްއެޅި ބިންގާ ކެއްޗާ ހަމައަށް ދިޔަނަމަވެސް ހުންނާނީ ކަތިކޮށްނޭ ދިވެހި ހަރުބަހުގައިވެސް ބުނެއުޅޭފަދައިންނެވެ.\nކައިވެނީގެ ޢަގްދުކޮށް ދެމަފިރިން އެކަހެރިވާ ވަގުތުގައިވެސް ކީރިތި ރަސޫލާ ޞައްލަ ﷲ އަލައިހި ވަސައްލަމަ ދެއްވި އިރްޝާދާއި އެއްގޮތްވާ ގޮތުގެ މަތިން އަނބިމީހާ އަށް އޯގާތެރިވާންވާނެއެވެ. ފިރިމީހާ އިސްވެހުރެ ދެމަފިރިން ޖަމާޢަތުގައި ދެރަކްޢަތް ނަމާދެއް ކުރުމަށްފަހު އަނބިމީހާގެ ނިތްކުރީގައި ކަނާއަތް އަޅާފައި އަންނަނިވި ދުޢާ ކިޔަންވާނެއެވެ. (اللهم إني أسألك خيرها وخير ما جبلتها عليه، وأعوذ بك من شرها وشر ما جبلتها عليه). މާނައަކީ: “ހައްދަވާ ގެންގުޅުއްވާ އިލާހެވެ. މީނާގެ ކީބާގައިވާހާ ހެޔޮކަމަކާއި މީނާގެ ޠަބީޢަތުގައިވާހާ ހެޔޮކަމެއް މިއަޅާއަށް މިންވަރުކޮށްދެއްވާފާންދޭވެ. އަދި މީނާގެ ކިބައިގައިވާހާ ނުބައިކަމަކާއި މީނާގެ ޠަބީޢަތުގައި ލައްވާފައިވާހާ ނުބައިމަކުން މިއަޅާ ދުރުހެލިކޮށްދެއްވާފާންދޭވެ”.\nދެން ކިރުތައްޓެއްގެ އެއްބައި ފިރިމީހާ ބޮއިފައި އަނެއްބައި ފިރިމީހާގެ އަތުން އަނބިމީހާއަށް ދޭށެވެ. އަދި ތަށީގައި ފިރިމީހާ އަނގަޖެހި ހިސާބުގައި އަނބިމީހާވެސް އަނގަޖައްސުވާށެވެ.\nއެޔަށްފަހު އަނބިފިރިކަމުގެ ގުޅުން ހިންގަން ފެށުމުގެ ކުރިން ވުޟޫކޮށް ރަގަޅަށް ތައްޔާރުވެ، އަނބިމީހާ އަށް އޯގާތެރިކަމާއި އެކު ލޯބިދޭންވާނެއެވެ. އަދި އަންހެނުންނަށް ވުރެ އަވަހަށް ފިރިހެނުން ގެ އެދުންވެރިކަން ދާނެ ކަން އެނގި އެކަމަށް ފިޔަވަޅު އަޅަންވާނެއެވެ. އެގޮތުން އަނބިފިރިކަމުގެ ގުޅުން ހިންގަންފެށުމުގެ ކުރިން ފާޚަނާކޮށް ވުޟޫކޮށް،އަނބިމީހާ އާއި ރަގަޅަށް ލޯބިކުރުމަށްފަހު މެނުވީ ޖިމާޢުވާން ފަށައިގެން ނުވާނެއެވެ. އަދި ޖިމާޢު ވުމުގެ ކުރިން ދުޢާ ކިޔަންވާނެއެވެ. އެދުޢާ އަކީ: (اللهم جنبنا الشيطان وجنب الشيطان ما رزقتنا) މާނައަކީ: “ހައްދަވާ ގެންގުޅުއްވާ އިލާހެވެ. އަޅަމެންގެ ކިބައިން ޝައިޠާނާ ދުރުކުރައްވަފާންދޭވެ، އަދި އަޅަމެންގެ ދަރިފަސްކޮޅުގެ ކިބައިންވެސް ޝައިޠާނާ ދުރުކުރައްވަފާންދޭވެ”.\nކައިވެނީގެ ފަހުގައި ޢަމަލުތައް ބަހައްޓަންވީގޮތް:\nއަނބިމީހާއަކީ ތިމާއާއި ޙަވާލުވެފައިވާ ވަރަށްވެސް ބޮޑު އަމާނާތެއްކަން ހަނދާނުގައި ބަހައްޓާށެވެ. އޭނާގެ ބައްޕަގެ ބެލުމުގެ ދަށުން ތިމާގެ ބެލުމުގެ ދަށަށް ގެނައީ ހެޔޮކޮށް ހިތުމަށް ވަޢުދުވެފައިކަން ދަންނާށެވެ. އެހެންކަމުން އިޙްސާންތެރިކަމާއި އޯގާތެރިކަމާއި އެކު ކަންތައްކޮށްދޭށެވެ. އަދި އަނބިމީހާ އަށް ދޭންޖެހޭ އެންމެހައި ޙައްގުތައް އެންމެ ފުރިހަމަގޮތުގައި ދެވޭތޯބަލާށެވެ. ދީނީގޮތުން އަނބިމީހާއަށް ބުނެދޭންހުރި ކަންތައްތައް ބުނެދޭށެވެ. ރަސޫލު ﷲ ޞައްލަ ﷲ އަލައިހި ވަސައްލަމަ ޙަދީޘް ކުރެއްވިއެވެ. (خيركم خيركم لأهله، وأنا خيركم لأهلي) މާނައަކީ: ތިޔަބައިމީހުންގެ ތެރެއިން އެންމެ ހެޔޮކަންބޮޑުމީހަކީ އެމީހެއްގެ އަހުލުވެރިންނަށް (އަނބިންނަށް) އެންމެ ހެޔޮ މީހާ އެވެ. ހަމަކަށަވަރުން ތިމަންކަލޭގެފާނީ ތިމަންކަލޭގެފާނުގެ އަހްލުންނަށް (އަނބިންނަށް) އެންމެހެޔޮމީހާ އެވެ.”\nދެމަފިރިންގެ މެދުގައި މައްސަލަ ޖެހުމުން ކަންތައް ކުރާނެގޮތް:\nފިރިމީހާ އަނބިމީހާގެ މައްޗަށް ލާޒިމްވެގެންވާ ޙައްގުތަކެއްވާފަދައިން އަނބިމީހާ ފިރިމީހާގެ މައްޗަށް ލާޒިމްވާ ޙައްގުތަކެއްވެސްވެއެވެ. އެގޮތުން އެންމެ މުހިންމުކަމަކީ މާތް ﷲ އަށް އުރެދުމެއްނުވާ ކޮންމެ އަމުރަކަށް ފިރިމީހާއަށް ކިޔަމަންތެރިކަން އަދާ ކުރުމެވެ. އަދި ފިރިމީހާ އަނބިފިރިކަމުގެ ގުޅުން ހިންގަން އެދިއްޖެ ޙާލަތެއްގައި އެކަމަށް ފުރަގަސްދީގެން ނުވާނެއެވެ. އަދި ފިރިމީހާގެ އިޒުނައަކާއި ނުލައި އެއްވެސްމީހަކު އޭނާގެ ގެއަށްނުވެއްދުމެވެ. އަދި ފިރިމީހާގެ އިޒުނައަކާ ނުލައި ގެއިންބޭރަށް ނުނިކުތުމެވެ. އަދި ފިރިމީހާއަށްޓަކައި ޒީނަތްތެރިވެ އެހެންމީހަކަށް އެޒީނަތް ނުދެއްކުން ހިމެނެއެވެ.\nއިސްވެބަޔާން ކުރެވުނު ޙައްގުތައް އަދާކުރުމުގައި އަނބިމީހާ ފަސްޖެހިއްޖެނަމަ އޭނާއަށް ހެޔޮގޮތުގައި މަޑުމައިތިރިކަމާއި އޯގާތެރިކަމާއި އެކު ނަޞޭޙަތްދޭންވާނެއެވެ. އަދި އޭނާ ކިޔަމަންތެރި ނުވެއްޖެނަމަ މާތް ﷲ ރުހިވޮޑިގެންނުވާ ކަންތައްތަކަކަށް އަރައިގަނެވެނީކަން ހަނދާންކޮށްދޭންވާނެއެވެ. އަދި ނުކިޔަމަންތެރިކަންމަތީ ދެމި ހުރެއްޖެނަމަ ދެން ކަންތައްވެގެން ހިނގައިދާނެ ގޮތްތައް ކިޔައިދީ ހަނދާންކޮށްދޭންވާނެއެވެ. އެކަންތަކުގެ ތެރޭގައި ފިރިމީހާ އޭނާ އަށް ކުރާ ޚަރަދު ހުއްޓަލަންޖެހިދާނެކަންވެސް ބުނެދޭންވާނެއެވެ. ނަޞޭޙަތްދީގެން ރަގަޅު ނުވެއްޖެނަމަ ތަންމަތިންވަކި ކުރާނީއެވެ. އެގޮތުންވެސް ރަގަޅު ނުވެއްޖެނަމަ އަނިޔާނުވާނޭހެން އަދަބު ދިނުންވެސް ހުއްދަވެގެންވެއެވެ. މިގޮތުންވެސް ޙައްލަކަށް ނާދެވިއްޖެނަމަ ފިރިމީހާގެ ފަރާތުން މީހަކާއި، އަނބިމީހާގެ ފަރާތުން މީހަކު އައިސް ދެފަރާތުގެ ވާހަކަތައް އަޑުއަހާ ޙައްލެއް ހޯދޭތޯ މަސައްކަތް ކުރާނީއެވެ. މިގޮތުންވެސް ކާމިޔާބު ނުވެއްޖެނަމަ ވަރިއާއިހަމަ އަށް ދާނީ އެވެ.\nކައިވެނީގެ ވަލީމާ ބޭއްވުމަށް އެންމެ ރަގަޅު ގޮތަކީ އަނބިމީހާ އާއި އެކު ރޭ ކުރުމަށްފަހު އެވެ. އޭގެ ކުރިން ބޭއްވި ނަމަވެސް މައްސަލަ އެއް ނެތެވެ. ދެޖިންސުގެ މީހުން އެއްވާ ގޮތަށް އިންތިޡާމް ތައް ހުރެގެން ނުވާނެއެވެ. އިސްރާފުވާ ގޮތަށް ކަންތައްތައް ބަހައްޓައިގެން ނުވާނެއެވެ. والله أعلم


Aa Hospital ah kiyanee "Addu equatorial Hospital" | Mihaaru\nއާ ހޮސްޕިޓަލަށް ކިޔަން އައްޑޫ ސިޓީ ކައުންސިލުން ބޭނުންވަނީ "އައްޑޫ އިކުއަޓޯރިއަލް ހޮސްޕިޓަލް"\n22 ޖުލައި 2019 - 14:02 38 comments\nއައްޑޫގައި ހަދާ 100 އެނދުނުގެ ޓާޝަރީ ހޮސްޕިޓަލަށް "އައްޑޫ އިކުއަޓޯރިއަލް ހޮސްޕިޓަލް" ކިޔަން އައްޑޫ ސިޓީ ކައުންސިލުން ފާސްކޮށްފި އެވެ.\nމިއީ، އާ ހޮސްޕިޓަަލަށް ކިޔާނެ ތިން ނަމަކަށް ހިޔާލު ހޯދަން ކައުންސިލުން ހުޅުވާލުމުން ގިނަ ބަޔަކަށް އެންމެ ކަމުދިޔަ ނަމެވެ. މި ނަމުގެ އިތުރުން ހިޔާލަށް ހުޅުވާލީ އައްޑޫ ހޮސްޕިޓަލް އަދި ސުވާދިވް ހޮސްޕިޓަލެވެ.\nޓުވިޓާގައި އެންމެ ގިނަ ބަޔަކު ތާއީދުކުރީ ސުވާދިވް ހޮސްޕިޓަލް ކިޔާށެވެ.\nއައްޑޫގެ މޭޔަރު އަބްދުﷲ ސޯދިގު މިއަދު ވިދާޅުވީ ޓުވިޓާގައި ނަންތައް އާއްމު ކުރުމުގެ އިތުރުން ވަކިވަކިން ވެސް ރައްޔިތުންގެ ހިޔާލު ހޯދި ކަމަށެވެ. އެ ހުރިހާ ހިޔާލުތަކަށް ބަލާއިރު ގިނަ ބަޔަކު ބޭނުންވީ އިކުއަޓޯރިއަލް ހޮސްޕިޓަލް ކިޔަން ކަމަށް އޭނާ ވިދާޅުވި އެވެ.\n"އެހެންވެ އެ ނަން ކިޔަން ފާސްކޮށްފައި ވަނީ،" ސޯބެ ވިދާޅުވި އެވެ.\nއިކުއަޓޯރިއަލް ނިސްބަތް ވަނީ ހޮސްޕިޓަލަކަށް ބަދަލު ކުރާ އައްޑޫ އިކްޓޯރިއަލް ކޮންވެންޝަން ސެންޓަރު (އީސީސީ) އަށެވެ. އެތަނަކީ 2011 ގައި 17 ވަނަ ސާކް ސަމިޓް ބާއްވަން ކުރީގެ ރައީސް މުހައްމަދު ނަޝީދުގެ ވެރިކަމުގައި އިމާރާތް ކުރި ތަނެކެވެ. ނަމަވެސް އީސީސީ ހޮސްޕިޓަލަކަށް ބަދަކު ކުރަން ނިންމީ ރައީސް އަބުދުﷲ ޔާމީނުގެ ވެރިކަމުގަ އެވެ.\nއާ ހޮސްޕިޓަލަށް ކަނޑައެޅި ނަންތަކުގެ ތެރޭގައި ހިމެނޭ ސުވާދިވް ނިސްބަތް ވަނީ ދެކުނުގެ ހަތަރު އަތޮޅެއް އިނގިރޭސިންނާ ބައިވެރިވެގެން މީގެ 50 އެތައް އަހަރެއް ކުރިން އުފެއްދި ސަރުކާރަށެވެ.\nޒަމާނީ ފެންވަރަށް ހަދާ ރީތި އެ ހޮސްޕިޓަލް ހުޅުވަން ނިންމާފައި ވަނީ ސެޕްޓެމްބަރު މަހުގެ ތެރޭގަ އެވެ.\nހިތަދޫ ރީޖަނަލް ހޮސްޕިޓަލުން ބުނެފައިވާ ގޮތުގައި އާ ހޮސްޕިޓަލް ބޭނުން ކުރަން ފެށުމާ އެކު، މިހާރު ހިދުމަތް ދެމުން އަންނަ ހޮސްޕިޓަލަށް ކުރިމަތިވެފައިވާ ގިނަ މައްސަލަތަކަށް ހައްލު ލިބިގެން ދާނެ އެވެ. އޭގެ ތެރޭގައި ޖާގައިގެ ދަތިކަމާއި އިމާރާތް ބާވުމާއި ވަސީލަތްތަކުގެ މައްސަލަ ހިމެނެ އެވެ.\nއިތުރު ލިޔުންތައް ސިއްހަތު އައްޑޫ ދިވެހި ސަރުކާރު ހޮސްޕިޓަލް ސިއްހީ ޚިދުމަތް ހިތަދޫ ރީޖަނަލް ހޮސްޕިޓަލް އިކުއެޓޯރިއަލް ކޮންވެންޝަން ސެންޓަރު އައްޑޫ 100 އެނދުގެ ހޮސްޕިޓަލް


ބަމްޕަރުތައް ނަގައިފިއްޔާ އެކްސިޑެންޓް ގިނަވާނެ: މުއިއްޒު | | Sangu News\nބަމްޕަރުތައް ނަގައިފިއްޔާ އެކްސިޑެންޓް ގިނަވާނެ: މުއިއްޒު\n6 އޮކްޓޯބަރ 2019 - 10:55\nފުލުހުން ދަނީ ބަމްޕަރުތައް ނެގުމުގެ މަސައްކަތް ކުރަމުން.\nސިނަމާލެ ބުރިޖު މަތީގައި ހުރި ސްޕީޑް ބްރޭކަރުތައް ނެގުމުން އެކްސިޑެންޓްތަށް އިތުރުވެ ބުރިޖަށް ލިބޭ ގެއްލުން ބޮޑުވާނެ ކަމަށް ޕީޕީއެމްގެ ނައިބު ރައީސް އަދި ކުރީގެ ހައުސިންގް މިނިސްޓަރ ޑރ.މުހައްމަދު މުއިއްޒު ވިދާޅުވެއްޖެއެވެ.\nއެކްސިޑެންޓްތައް މަދުކުރުމަށް ކަމަށް ބުނެ ބުރިޖުގައި ހުރި ސްޕީޑް ބްރޭކަރުތައް ވަނީ ނަގަންފަށާފައެވެ. އެކަމާއި ގުޅިގެން މުއިއްޒު ކުރެއްވި ޓުވީޓެއްގައި ވިދާޅުވީ ބްރިޖްގެ ސްޕީޑު ބްރޭކަރުތަށް ނަގައިފިނަމަ ބާރު ސްޕީޑުގައި ދުއްވާ މީހުން އިތުރުވެ އެކްސިޑެންޓްތަށް ހިނގުމަށް މަގުފަހިވެ ބްރިޖް ބޭނުންކުރާ ފަރާތްތަކުގެ ރައްކާތެރިކަންވެސް ގެއްލިގެންދާނެ ކަަމަށެވެ.\nބަމްޕަރުތައް ނަގާފައި ވަނީ ފުލުހުންނާއި ޓްރާންސްޕޯޓް މިނިސްޓްރީ އަދި ހައުސިން މިނިސްޓްރީން މަޝްވަރާ ކުރުމަށް ފަހު އެވެ. ފުލުހުން ބުނީ ބަންޕަރުތައް ނަގާފައިވަނީ ވަގުތީގޮތުން ކަމަށެވެ. ބަމްޕަރުތައް ނަގާފައި ވަނީ ބަހައްޓާފައި ހުރި ގޮތުން، ބައެއް ކުދި އެކްސިޑެންޓުތައް ހިނގާތީ އެކަން މަދުކުރުމަށް ކަމަށް ފަލުހުން ބުނެއެވެ.\nމާލެ ސިޓީގައި ހިނގާ އެކްސިޑެންޓްތަށް މަދުކުރުމަށް ފުލުހުން ތަފާތު އެކި އޮޕަރޭޝަންތަށް ހިނގައެވެ. އަދި ބްރިޖް މަތީގައި ބާރު ސްޕީޑުގައި ދުއްވާ މީހުން ދެނެގަތުމަށް ފުލުހުން ދަނީ ސްޕީޑު ގަން ބޭނުން ކުރަމުންނެވެ. މީގެ ސަބަބުން ބާރު ސްޕީޑުގައި ދުއްވާ އުޅަނދާއި އުޅަނދު ދުއްވަން އިންނަ މީހާގެ ފޮޓޯ ނަގައި ވަގުތުން ވީޑިއޯ ރެކޯޑްކުރެވޭނެ ކަމަށް ފުލުހުން މައުލޫމާތުދެއެވެ. އަދި އުޅަނދުގެ ރަޖިސްޓްރީ ނަންބަރު ރެކޯޑްކުރެވި، އުޅަނދު ދުއްވި ސްޕީޑާއި ދުރުމިން ވަގުތުން އަންގައިދޭނެ ކަމަށް. މިގަން އިން ސުމަކުން ފެށިގެން 320 ކިލޯ މީޓަރު ބާރުމިނުގައި ދުއްވާ އުޅަނދުތައް މަދު ސިކުންތުކޮޅެއްގެ ތެރޭގައި ރެކޯޑްކޮށް، އެ ރެކޯޑްތައް ރައްކާކުރެވޭނެއެވެ.


Valencia bali kurumun Zidane ah kurimathivi pressure maithirivejje\nވެލެންސިއާ ބަލިކުރުމުން ޒިދާން އަށް ކުރިމަތިވި ޕްރެޝަރު މައިތިރިވެއްޖެ\n11 މަސް,2ހަފްތާ,6ދުވަސް, 1 ގަޑި, 57 މިނެޓް, 51 ސިކުންތު ކުރިން 1910އަހުމަދު ތޯޢިލް\nސްޕޭނުގެ ލަލީގާގައި ރޭ ވެލެންސިއާ އަތުން 4-1 ގެ ނަތީޖާއަކުން މޮޅުވުމާ އެކު، ރެއާލް މެޑްރިޑްގެ ކޯޗު ޒައިނުއްދީން ޒިދާން އަށް ކުރިމަތިވެފައިވާ ޕްރެޝަރު ކުޑަވެއްޖެ އެވެ.\nރޭގެ މެޗަކީ މިދިޔަ އަހަރުގެ އޮކްޓޫބަރު މަހުގެ ސާދަވަނަ ދުވަހަށް ފަހު ރެއާލް މެޑްރިޑްގެ އަމިއްލަ ދަނޑު ނޫން އެހެން ދަނޑެއްގައި އެ ޓީމަށް މޮޅުވެވުނު ފުރަތަމަ މެޗަށް ކަމަށްވާ އިރު ރޭ ވެލެންސިއާ އަތުން އެ ޓީމް ހޯދާފައިވަނީ ވަރަށް އުނދަގޫ މޮޅެކެވެ. ވެލެންސިއާ އިން ރޭ މޮޅު ކުޅުމެއް ދައްކައި މެޗުގެ ބޮޑު ބައި ރެއާލް މެޑްރިޑް ޕްރެޝަރަށް ވައްޓާލައިގެން ކުޅުން ނަމަވެސް، ފުރަތަމަ ހާފްގައި ރެއާލް މެޑްރިޑުން ވަނީ ލިބުނު ދެ ޕެނަލްޓީއެއް ގޯލަށް ޖަހާ ނަތީއްޖާ ދޭއް ސުމަކަށް ބަދަލުކޮށްފައެވެ. އެގޮތުން، ފުރަތަމަ ހާފްގައި ލިބުނު ދެ ޕެނަލްޓީވެސް އެ ޓީމަށް ޖަހާފައިވަނީ ކްރިސްޓިއާނޯ ރޮނާލްޑޯ އެވެ.\nދެވަނަ ހާފްގެ ކުޅުން ފެށިގެން ވެލެންސިއާގެ ކުޅުން ވަރަށް ބޮޑަށް ވަރުގަދަކޮށް 57 ވަނަ މިނެޓުގައި މީނާ ލޮރެންޒޯ ވަނީ ބޮލުން ލަނޑެއް ޖަހައި ވެލެންސިއާ އަށް އުންމީދު އާ ކޮށްދީފަ އެވެ. ނަމަވެސް، ރެއާލް މެޑްރިޑް ވަނީ ގިނަ ވަގުތު ބޯޅަ ހިފަހައްޓާފައެވެ. ނަތީޖާއެއްގެ ގޮތުން ވެލެންސިއާގެ ޑިފެންޑަރުންނަށް ގޯސްތަކެއް ހެދި، އޭގެ ފައިދާ ނަގައި ރެއާލް މެޑްރިޑްގެ ޑިފެންޑަރު މާސެލޯ ވަނީ ލަނޑެއް ޖަހައި ރެއާލްގެ ލީޑު ދެ ލަނޑަށް ފުޅާކޮށްފަ އެވެ. އަދި މެޗުގެ އެންމެ ފަހު ވަގުތުކޮޅު ޓޯނީ ކްރޫސް ވަނީ ގޯލުގެ އޭރިއާ ބޭރުން ހިތްގައިމު ހަމަލާއެއް ފޮނުވާލައި ނަތީޖާ 4-1 އަކަށް ބަދަލުކޮށްލާފަ އެވެ.\nއެ މެޗުގެ ނަތީޖާ އާއެކު ލީގު ތާވަލުގެ ހަތަރުވަނައިގަ އޮތް ރެއާލް މެޑްރިޑް ވަނީ 38 ޕޮއިންޓް ހޯދާ ތިންވަނައިގަ އޮތް ވެލެންސިއާގެ ދެ ޕޮއިންޓާ ކައިރިއަށް ޖެހިލާފަ އެވެ. ވެލެންސިއާ އަށް 40 ޕޮއިންޓް ލިބިފައިވާ އިރު ދެވަނައިގަ އޮތީ 43 ޕޮއިންޓާއެކު އެތުލެޓިކޯ މެޑްރިޑެވެ. ލީގު ތާވަލުގެ އެއްވަނައިގަ އޮތް ބާސެލޯނާ ވަނީ 54 ޕޮއިންޓް ހޯދާފަ އެވެ.\nރޭގެ މެޗާ ކުރިމަތިލި އިރު ކޮޕާ ޑެލް ރޭގައި ލެގާނޭސް އަތުން ބަލިވެ އެ މުބާރާތުން ރެއާލް މެޑްރިޑް އަލްވަދާއު ކިޔަން ޖެހުމުން ޒިދާން އަށް ބޮޑު ޕްރެޝަރެއް ކުރިމަތިވި އިރު، ޗެމްޕިއަންސް ލީގުގެ ފަހު 16 ބުރުގައި އަންނަ މަހު ފްރާންސްގެ ޕީއެސްޖީ އާ ދެކޮޅަށް އެ ޓީމް ނުކުންނާނެ އެވެ. އަދި އެ މެޗުން ރެއާލް ބަލިވެއްޖެ ނަމަ، ރެއާލްގެ ކޯޗު ކަމުން ޒިދާން ވަކިކުރާނެ ކަމަށް ގިނަ ބަޔަކު ގަބޫލުކުރެ އެވެ.\nފުޓްބޯލް ރެއާލް މެޑްރިޑް ސްޕެނިޝް ލަލީގާ


Roadha hadhiyaage gothugai Kandoodhoo hurihaa geyakah mas - One Online\nއޭކޭޑީގެ ފަރާތުން ކަނޑޫދޫގެ ގޭބިސީތަކަށް ކަނޑުމަސް ބަހަނީ--- ފޮޓޯ: އޭކޭޑީ\nރޯދަ ހަދިޔާގެ ގޮތުގައި ކަނޑޫދޫ ހުރިހާ ގެއަކަށް މަސް\nކަނޑޫދޫގައި ހަރަކާތްތެރިވާ އަމިއްލަ ޖަމިއްޔާއެއް ކަމަށްވާ އެސޯސިއޭޝަން ފޯ ކަނޑޫދޫ ޑިވެލޮޕްމަންޓް (އޭކޭޑީ)ގެ ފަރާތުން ރޯދަ ހަދިޔާގެ ގޮތުގައި ކަނޑޫދޫ ހުރިހާ ގޭބިސީއަކަށް ކަނޑުމަސް ބަހައިފިއެވެ.\nއޭކޭޑީގެ ރައީސް އަހުމަދު ޝަފީގު "ވަން" އަށް ވިދާޅުވީ، ގާތްގަނޑަކަށް 120 ގޭބިސީއަކަށް ކަނޑު މަސް ބަހާފައިވާ ކަމަށެވެ. އަދި އެންމެ މަދުން ކަނޑު މަސް ބެހި ގެއަށްވެސް ހަ މަސް ދީފައިވާނެ ކަމަށް އޭނާ ވިދާޅުވިއެވެ.\n"ރަށުގެ ހުރިހާ ގެއަކަށް މަސް ބެހިން. އޭގެ ތެރޭގައި ބިދޭސީން އުޅޭ ގޭގެ ވެސް ހިމެނޭނެ. އެންމެ މަދުން ލިބުުނު ގެތަކަށްވެސް ހަ މަސް ލިބޭނެ. ދެން ގިނައިން ލިބުނު ގެތަކަށް 15 މަހާއި ހަމައަށް ދެވުނު" ޝަފީގު ވިދާޅުވިއެވެ.\nޝަފީގު ވިދާޅުވީ، ގާތްގަނޑަކަށް 1،200 ކިލޯގެ މަސް ރަށުގެ ގޭބިސީތަކަށް ބެހިކަމަށެވެ.\n"އަޅުގަނޑުމެން ޖަމިއްޔާއިން މަސް މިގަތީވެސް. ކޮންމެ އަހަރަކުވެސް ރަމަޟާން މަހު އަޅުގަނޑުމެން ގެންނަން ހާފިޒެއް، ނަމަވެސް މި ދެ އަހަރު ނުގެނެވި މިދިޔައީ. މިދިޔަ އަހަރު އަޅުގަނޑުމެން ބެހީ ކާޑުގެ ބާވަތްތައް. އެގޮތަށް މިއަހަރު މަސް މި ބެހީ" ޝަފީގު ވިދާޅުވިއެވެ.\nއޭކޭޑީ އަކީ 2011 ވަނަ އަހަރު ވުޖޫދުވި ޖަމިއްޔާއެކެވެ. ގާތްގަނޑަކަށް 120 މެންބަރުންގެ މައްޗަށް އެކުލެވޭ އޭކޭޑީން މީގެ ކުރިން ވަނީ ކަނޑޫދޫގެ ކުރިއެރުމަށާއި ލާބައަށް ގިނަ މަސައްކަތްތަކެއް ކޮށްފައެވެ.\nގުޅޭ ޓެގު ތ. ކަނޑޫދޫ ރޯދަމަސް ރޯދަމަސް


BCCI gai Rajjeyge 2000 ahvure gina meehunge faisaa!\nބަނގުރޫޓުވި ބީސީސީއައިގައި 2000 އަށްވުރެ ގިނަ ދިވެހިންގެ ފައިސާ!\nމީގެ އަށާވީސް އަހަރު ކުރިން ބަނރޫޓުވި ބޭންކް އޮފް ކްރެޑިޓް އެންޑް ކޮމާސް އިންޓަނެޝަނަލް (ބީސީ.ސީއައި) ރާއްޖޭގެ 2000 އަށްވުރެ ގިނަ މީހުންގެ ފައިސާ ނުނަގައި އެބަހުރި ކަމަށާ، އެ ފައިސާ ނަގަން މޯލްޑިވްސް މަނިޓަރީ އޮތޯރިޓީ (އެމްއެމްއޭ) އިން ފަހު ފުރުސަތު ދީފި އެވެ.\nއެމްއެމްއޭ އިން ނެރުނު އިއުލާނެއްގައި ބުނީ ބަންދުކުރެވިފައިވާ ބީސީސީއައި ރާއްޖޭގެ ގޮތްޕަށް ޖަމާކޮށްފައިވާ ފައިސާގެ ތެރެ އިން އާންމު ފަރާތް ތަކަށް ލިބެން ޖެހޭ ފައިސާ އޯގަސްޓް 5، 1998 އިން ފެށިގެން ދޫކުރަމުންދާ ކަމަށެވެ. ނަމަވެސް ގިނަ ބަޔަކު އަދިވެސް ފައިސާ ނުނަގައި އެބަހުރި ކަމަށް އެ އޮތޯރިޓީން ބުނެފައިވެ އެވެ.\nމަރުކަޒީ ބޭންކުން ބުނީ ގޮތުގައި ފައިސާ ނުނަގައި 2،079 މީހަކު އެބަހުރި ކަމަށެވެ. އެ އިއުލާނުގައި އެ މީހުންގެ ނަންތައް ވެސް ހިމަނާފައިވެ އެވެ. އެ ފައިސާ މި އަހަރުގެ މާޗް މަހުގެ ކުރިން ނަގަން އިލްތިމާސް ކޮށްފައިވެ އެވެ.\nޕާކިސްތާނުގެ މަހުޖަނެއް ކަމަށްވާ 1972 ވަނަ އަހަރު އުފެއްދި މި ބޭންކުގެ ގޮފިތައް ދުނިޔޭގެ އެކި ގައުމުތަކުގައި ހުޅުވި އެވެ. އަދި މި ބޭންކް ބަނގުރޫޓުވެފައިވަނީ 1991 ވަނަ އަހަރު އެވެ. އަދި މިއީ އެ ދުވަސްވަރު ހިންގި މިފަދަ އެެންމެ ބޮޑު އެއް މައްސަލަ އެވެ.


Furathama niyaavi meehaage sample negumaai natheejaa libumuga lasthakeh dhimaavi: Dr. Nazla - vNews.mv\nޕްރެސް ކޮންފަރެންސްގައި ޑރ. ނަޒްލާ ރަފީގު ވާހަކަ ދައްކަވަނީ:\nކޮވިޑް-19 ބަލީގައި ފުރަތަމަ ނިޔާވިމީހާގެ ސާމްޕަލް ނެގުމާއި، ނަތީޖާ ލިބުމުގައި ލަސްތަކެއް ދިމާވި: ޑރ. ނަޒްލާ\nސައިފް އަޒްހަރު 26 May 2020, 02:04\nކޮލިޓީ އިމްޕްރޫވްމަންޓް ޑިވިޜަނުން ކްރިމިނަލް އިންވެސްޓިގޭޝަނަކަށް ރިފަރ ކޮށްފައެއްނެތް\nކޮވިޑް-19 ބަލީގައި ރާއްޖެއިން ފުރަތަމަ ނިޔާވި މީހާގެ ސާމްޕަލް ނެގުމާއި، ނަތީޖާ ލިބުމުގައި ލަސްތަކެއް ދިމާވިކަން ސަރުކާރުން ހާމަކޮށްފައެވެ.\nކޮވިޑް-19 ބަލީގައި ފުރަތަމަ ނިޔާވި ކޭސްއާ ގުޅިގެން އެއްވެސް ކަހަލަ ކަންކަމެއް ބެލުނުތޯއާއި އަދި އޭގެ ނަތިޖާއާ ގުޅޭގޮތުން ނޫސްވެރިން ސުވާލުކުރާތީ، ނޭޝަނަލް އިމަޖެންސީ އޮޕަރޭޝަން ސެންޓަރުގައި ހޯމަ ދުވަހުގެރޭ ބޭއްވި ޕްރެސް ކޮންފަރެންސްގައި ޑރ. ނަޒްލާ ރަފީގު ވިދާޅުވީ، ސިއްހީ ޚިދުމަތް ދިނުމުގަ އެއްވެސް ކަހަލަ މައްސަލައެއް ދިމާވެއްޖެނަމަ އެފަދަ ކަންތައްތައް ބަލަނީ މިނިސްޓްރީ އޮފް ހެލްތުގެ ކޮލިޓީ އިމްޕްރޫވްމަންޓް ޑިވިޜަނުން ކަމަށެވެ.\nއެގޮތުގެމަތިން، ކޮވިޑް-19 ބަލީގައި ރާއްޖެއިން ނިޔާވި ފުރަތަމަ މީހާގެ މަރާ ގުޅޭގޮތުން ސުވާލު އުފެދުނު ކަންތައްތައްވެސް ކޮލިޓީ އިމްޕްރޫވްމަންޓް ޑިވިޜަނުން މިހާރު ބަލާފައިވާ ކަމަށް ވިދާޅުވިއެވެ.\nއޭގެ ތަފްސީލް ދެއްވަމުން ޑރ. ނަޒްލާ ވިދާޅުވީ، އެގޮތުން ބެލި ބެލުމުގައި ބައެއް ކަހަލަ ކަންތައްތައް ލަސްވެފައިވާކަން ފާހަގަކުރެވިފައިވާ ކަމަށެވެ. ބަލިމީހާގެ ސާމްޕަލް ނެގުމާއި އަދި ޚާއްސަކޮށް ސާމްޕަލްގެ ނަތީޖާ ލިބުން ލަސްވެފައިވާކަން ފާހަގަކުރެވުނު ކަމަށް ވިދާޅުވިއެވެ.\n"މިއާ ގުޅިގެން މިކަންކަން ރަނގަޅު ކުރުމުގެގޮތުން އިތުރު ޕްރޮސީޖާތަކެއް މިހާރުވަނީ ގާއިމްކުރެވިފަ. އެގޮތުން، ކޭސްއެއް ޕޮޒިޓިވްވެއްޖެއްޔާ ކޮންޓެކްޓް ޓްރޭސިންގެ ތެރެއިން އުމުރުން ދުވަސްވީ މީހަކު ފާހަގަ ކުރެވިއްޖެކަމަށް ވަންޏާ، އެމީހެއްގެ ސާމްޕަލް އަދި އަލަމާތްތައް ނެތްކަމުގައި ވިޔަސް އަވަހަށް ނެގުމުގެ ކަންތައް މިހާރު ޕްރޮސީޖާގެ ތެރެއިން ކުރިއަށް ގެންދާނެ. އޭގެ އިތުރުން، އުމުރުން ދުވަސްވީ މީހުންގެ ތެރެއިން ފެސިލިޓީތަކަށް ގެންދަންޖެހޭ މީހުން އަވަހަށް ގެންދިއުމުގެ ކަންތައްވެސް ކުރިއަށްގެންދާނެ"\nޑރ. ނަޒްލާ ވިދާޅުވީ، ރާއްޖެއިން ފުރަތަމަ ނިޔާވި މީހާގެ ކޭސްއާ ސީދާ ގުޅުން ނެތްނަމަވެސް، ބަލީގެ އެއްވެސް ކަހަލަ އަލާމާތެއް ބޮޑުވެގެން ނުވަތަ ހާލު އިތުރަށް ގޯސްވެގެން 1676 އަށް އަންނަ ސިއްހީ ޚިދުމަތާގުޅޭ އާރޖެންޓް ކޯލްތަކަށް އަވަހަށް އެޓެންޑްކުރުމުގެ އިންތިޒާމުވެސް މިހާރުވާނީ ހަމަޖެހިފައި ކަމަށެވެ.\nކޮވިޑް-19 ބަލީގައި ރާއްޖެއިން ފުރަތަމަ ނިޔާވެފައިވަނީ މާލެ ސިޓީއަށް ނިސްބަތްވާ އުމުރުން 83 އަހަރުގެ އާމިނަތު އާދަމް ނަމަކަށްކިޔާ މީހެކެވެ.\nއާމިނަތު އާދަމްއަކީ ރާއްޖެއިން ޕޮޒިޓިވްވި ކޭސް 126 އާ ގުޅިގެން ކޮންޓެކްޓް ޓްރޭސިންގެ ތެރެއިން ފާހަގަކުރެވިފައިހުރި މީހެކެވެ.\nއޭނާގެ ކިބައިން ބަލީގެ އަލާމާތްތައް ފެނިގެން ސާމްޕަލް ނަގާފައިވަނީ މިދިޔަ އޭޕްރީލްމަހުގެ 28 ވަނަ ދުވަހުއެވެ. ނަމަވެސް، ބަލީގެ ހާލަތު އިތުރަށް ގޯސްވެ ޖެހިގެން އައި، އޭޕްރީލް 29 ވަނަ ދުވަހުގެ ހަވީރު އޭނާ ނިޔާވީ ގޭގައި ނިޔާވީ ހޮސްޕިޓަލަށް ގެންދަން އުޅެނިކޮށެވެ. ސާމްޕަލް ޓެސްޓްގެ ނަތީޖާ ލިބުނީ އޭނާ ނިޔާވިފަހުންނެވެ.\nއާމިނަތު އާދަމް ނިޔާވިތާ ބަރާބަރު 15 ވަނައަށްވީ ދުވަހު އޭނާގެ ފިރިކަލުން ހުސައިން އަބްދުﷲ ވެސްވަނީ ކޮވިޑް-19 ބަލީގައި ނިޔާވެފައެވެ.\nހުސައިން އަބްދުﷲ އަކީ މާލޭގެ މަޝްހޫރު ފިހާރައެއް ކަމަށްވާ އެމްއެޗްއޭގެ ވެރިޔާއެވެ.\nޑރ. ނަޒްލާ ވިދާޅުވީ، ސިއްހީ ޚިދުމަތް ދިނުމުގައި ދިމާވާ ހުރިހާ މައްސަލަތައްވެސް ހެލްތު މިނިސްޓްރީގެ ކޮލިޓީ އިމްޕްރޫވްމަންޓް ޑިވިޜަނުން ބެލުމަށްފަހު ރަނގަޅު ކުރަންޖެހޭ ކަންތައްތައް ހާމަކުރާނެ ކަމަށާއި، އަދި މައްސަލައެއްގައި ވަކި މީހެއްގެ އިހުމާލެއް ވާނަމަ އެމީހެއްގެ ޕްރޮފެޝަނަލް ބޮޑީއަކަށް އެ މައްސަލަ ހުށަހެޅިގެންދާނެ ކަމަށެވެ.\nމިސާލަކަށް ޑޮކްޓަރެއް ވެއްޖެއްޔާ މެޑިކަލް ކައުންސިލަށް، ނަރުހެއް ނުވަތަ މިޑްވައިފެއް ވެއްޖެއްޔާ ނާސިންގ އެންޑް މިޑްވައިފްރީ ކައުންސިލަށް، އެނޫން ސިއްހީ ޚިދުމަތްތެރިއެއް ނަމަ އެލައިޑް ހެލްތު ކައުންސިލަށް ހުށަހެޅޭނެ ކަމަށެވެ. ކައުންސިލްތަކުން މައްސަލަ އިތުރަށް ބެލުމަށްފަހު ކައުންސިލްތަކުން ފިޔަވަޅު އަޅަން ޖެހެންޏާ އެކަންވެސް ކުރާނެ ކަމަށެވެ.\nޑރ. ނަޒްލާ ވިދާޅުވީ، އާމިނަތު އާދަމް ނިޔާވި މައްސަލައާ ގުޅިގެން ހެލްތު މިނިސްޓްރީގެ ކޮލިޓީ އިމްޕްރޫވްމަންޓް ޑިވިޜަނުން ކަން ހިނގާފައިވާގޮތް ބެލުމަށްފަހު ހުށަހެޅި ރިޕޯޓްގައި އެއްވެސް ފަރާތަކާމެދު އެއްވެސް ފިޔަވަޅެއް އަޅަން އަންގާފައި ނުވާކަމަށެވެ. ކްރިމިނަލް އިންވެސްޓިގޭޝަނަކަށް ރިފަރކޮށްފައި ނުވާކަމަށެވެ.


އިތުބާރު ގެއްލުވާ ނުލާ –3| Vaahaka އިތުބާރު ގެއްލުވާ ނުލާ –3– Vaahaka\n4k70\tDecember 20, 2020\nރަށުން ފުރަން ދެދުވަހަށް ވެފައި އޮއްވާ ޝާޔާގެ މަންމަގެ ފޯނުކޯލެއް އައެވެ. އެމީހުންގެ ރަށަށް އައިސް ދިނުމަށެވެ. މަންމައާއި ޝާާޔާގެ މަންމަގެ މެދުގައި އޮންނަ ގާތް އެކުވެރިކަމުގެ ސަބަބުން މަންމަ ވަގުތުން އެއްބަސް ވީއިރު، ޝާޔާއާއި އެކު މަޖާ ޗުއްޓީގެ ދުވަސްކޮޅެއް ހޭދަކޮށްލެވޭނެ ތީ އަހަރެން ވެސް ހުރީ އުފަލުން ފޮޅިފައެވެ.\nގއ. ގެމަނަފުއްޓަށް ދާން ދަތުރު ފެށިއިރު، ދެން ވެގެން ދާނީ ކިހިނެއްކަމެއް އަހަރެނަށް ރޭކާވެސް ނުލައެވެ.\nގެމަނަފުށީގެ ބަނދަރުގައި ބޯޓު ޖެއްސުމާއި އެކު، ދަބަސް ނަގައި ކޮނޑުގައި އަޅުވައިލަިގެން ބޯޓުން ފޭބުމަށް އަހަރެން އަވަސް ވެގަތީމެވެ. އެރަށުގެ ރީތިކަން ބަނދަރުމަތިން ވެސް ހާމަވެއެވެ. ދިގު ރުއްތަކުގެ ފެހި ފަންތައް ޖެހެމުންދިޔަ ތާޒާ ވަޔާއި އެއްވަރަށް ހެލިލަ ހެލިލައި ތިބިއިރު، އިރުގެ ރަން ދޯދިތައް މޫދުގެ ނޫކަމާއި އެކުވެފައި ހުރި މަންޒަރު ނުހަނު ހިތްގައިމެވެ.\nވަޔާއި އެކު ވިހުރެމުން ދިޔަ އަހަރެންގެ ދިގު ފަން އިސްތަށިގަނޑުގައި އަތް ފުނާ އަޅައިލަމުން މަންމައާއި އެކު ގެމަނަފުށީގެ ބަނދަރަށް ފޭބީމެވެ. ދުރުގައި ތިބި ޝާޔާއާއި އޭނާގެ މަންމަ މުޒުނާ އައިސް އަހަރެމެންގެ ގާތުގައި ހުއްޓުނީ އެވަގުތުގައެވެ. އުފަލުން ގޮސް ޝާޔާގެ ގައިގައި ކުޑަކޮށް އޮޅުލައިގަންނަމުން މިރަށް ވަރަށް ރީއްޗޭ އަހަރެން ބުނެލީމެވެ.\n"އަހަރުން ރަށް ރީތިވާނޭ...މަލަކް ހަމަ ނާންނަން ވެގެން ހުރީނު" ފޮނިވެލަމުން ޝާޔާ ބުނެލުމާއި އެކު އަހަރެން ހިނިގަނޑެއް ޖަހައިލަމުން ބުނީމެވެ. "މިއޮތީ މިހާރު އާދެވިފަ، ދެން މިތާ ތަ ބައިތިއްބާނީ" އަހަރެންގެ ސަމާސާގައި ޝާޔާގެ މަންމަ ވެސް ބައިވެރިވެ ހުނެވެ.\n"ކޮބާތަ އެ ބަރޯ ބަލައި ދިޔަ ސޮރު، އަދިވެސް އާދެވޭ ވަރެއް ނުވޭ ދޯ އޭނައަކަށް...ތަތް ކަމުން އަންހެނަކަށް ވުރެން ކަންތައް ފަލަވާނެ" މުޒުނާ ދައްތަ ކުދިކިޔައިލީ ކާކާއި ދިމާލަށް ކަމެއް ދެނެ ނުގަނެ ވުމާއިއެކު، ޝާޔާގެ ކަންފަތް ބުޑުގައި ކާކުތޯ އަހަރެން އަހައިލީމެވެ. "ތިއްތާ މިއައީއޭ...ތިހައި މަސްކަނިކޮށް މަ ހިކި އަނަރޫފަ ވެދާނެ" ކުރިމަތިން އިވުނު އަޑާއި އެކު އަހަރެންގެ ދެލޯ ބޮޑުވެގެން ދިއައެވެ. ބަލަން ބޭނުން ނުވިއަސް ޔަޤީންކޮށްލުމަށް ކުރިމަތި ބަލައިލީމެވެ.\nއެއީ ދެވަނަ އެހެން މީހެއް ނޫނެވެ. އެމީހެއްދެކެ އަހަރެން އެންމެ ފޫހިވާ އަދި އެންމެ ރުޅި އަންނަ މީހާއެވެ. އަކިލްއެވެ. ވީ ފޫއްސާއި އެކު ވަގުތުން އަހަރެން އަނެއް ފަޅިއަށް މޫނު އަނބުރައިލީމެވެ. އަކިލްވެސް މިކޮޅުގައި ހުރިކަން އިނގުނު ނަމަ އަހަރެން މިރަށަށް ނުވެސް އައީހެވެ. ޝާޔާގެ ހުނުމުގެ އަޑު އިވުމާއި އެކު އޭނާއާއި ދިމާލަށް އަހަރެން ލޯ އަޅައިލީ، އޭނާ އަހަރެންގެ ގާތުގައި އަކިލް ރަށުގައި ހުރި ވާހަކަ ނުބުނީ ގަސްތުގައިކަން ނަގައި ގަނެވުމުންނެވެ.\nޝާޔާމެންގެ ގެއަށް ދެވެން ދެން އަހަރެން ހުރީ ރުޅި މޫނު ހަދައި ތުންދަމައިގެނެވެ. މަންމައާއި މުޒުނާ ދައްތަ މާ އޮލަވާހަކައެއްގައި ތިބުމުން އަހަރެންގެ ރުޅި މޫނު ނުފެނުނަސް، އަކިލްއަށާއި ޝާޔާއަށް ފެންނާނެ ކަން ގައިމެވެ. "މަލަކް އަކަށް ނޭނގޭތަ މާ ގިނައިން ރުޅި އަރަންޏާ އަވަހަށް މުސްކުޅި ވާކަމެއް؟" އަހަރެންނަށް މަލާމާތްކޮށް އަކިލް ބުނުމާއި އެކީ އަހަރެންގެ ރުޅި ގަނޑު ކެކިގެން ދިއައެވެ. އަދި މަންމަމެނަށް ނުފެންނާނެ ގޮތަށް އަކިލް ދުއްވަމުން ދިޔަ ބަރޮލުގައި ބާރަކަށް ފައިން ޖަހައިލީމެވެ.\nކިޔައިގެން ދިޔަ އަޑާއި އެކު އަކިލް އޮތީ ބަރޯ ދަށުވެ ބިންމައްޗަށް ވެއްޓިފައެވެ. އަހަރެންނާއި ޝާޔާގެ ހިނިގަނޑު ފަޅައިގެން ދިއައިރު، މަންމަ އާއި މުޒުނާ ދައްތަ އަކިލްއަށް ތެދުވުމަށް އެހީތެރިވެދިނެވެ. މަންމަ އަހަރެންނާއި ދިމާލަށް ކަޅި އަޅައިލުމުން ގަދަކަމުން ހުނުން ހުއްޓާލި ނަމަވެސް އަކިލްގެ މޫނު މަތިން ފެނުނު ކުލަވަރުން އަހަރެންގެ ހިތަށް ހަމަޖެހުމެއް ލިބިގެން ދިއައެވެ.\n"އަކިލް މިއޮތީ ފައި ހަލާކުވެސް ވެފަ އެންނު" މުޒުނާ ދައްތަ ބުނެލުމާއި އެކީ ވަގުތުން އެދިމަލަށް އަހަރެންނަށް ބަލައިލެވުނެވެ. ތެދެކެވެ. އަކިލްގެ ފައިގެ ކަށިމަތިން ބޮޑުތަނެއް މަށައިގެން ގޮސް ލޭ އަންނަމުން ދިޔައެވެ. ކުޑަކޮށް ދެރަވި ނަމަވެސް، އޭނާ މީހުންނަށް ދީފައިވާ ލަނޑުތަކާއި އަޅައި ކިޔާއިރު، އެއީ ކުޑަ ވަރެކޭ އަހަރެންގެ ހިތަށް އެރިއެވެ.\n"މަލަކް ކިހިނެއް ތިހެދީ؟" އަހަރެންގެ ކަންފަތް ބުޑުގައި ޝާޔާ ބުނެލުމާއި އެކީ ނޭނގޭ ކަމަށް ބުނެ ދެކޮނޑު އަރުވައިލީމެވެ. މުޒުނާ ދައްތަ ބަރޮލާއި ހަވާލުވަމުން ވެއްޓުނީ ކިހިނެއްތޯ އަކިލްގެ ގާތުގައި އެއްސެވެ. ވަގުތުން އޭނާ އަހަރެންނާއި ދިމާލަށް ބަލައިލުމާއި އެކީ އަހަރެން ދުރު ބަލައިލީ، އަހަރެންގެ ދުވަސް މިދިއައީ އޭ ހިތަށް އެރުމުންނެވެ.\n"ޗަކަގަނޑުން ފައި ކައްސާލީއޭ...އެހާ ތަދެއް ނުވޭ ތިއްތަ ހާސްކަނޑާލާ" އަކިލް ބުނުމާއިއެކު އަހަރެންނަށް ހައިރާންކަމާއި އެކު އޭނާއާއި ދިމާލަށް ބަލައިލެވުނެވެ. ނަމަވެސް ރުޅި އެރުމުގެ ބަދަލުގައި މިފަހަރު އޭނާ އަހަރެން ދިފާޢު ކުރީތީ ނޭނގި ނަމަވެސް ޝުކުރުވެރި ވެވުނެވެ.\nއެގެއާއި ހަމައަށް ދެވުމާއި އެކު ހިނިތުންވުމެއް އަހަރެންގެ މޫނުމަތީގައި ދުވެލީ ގޭގެ ދޮރައަށިން ތިރިއަށް ދެމިފައި އޮތް ބޮޑު ފިޔާތޮށި ބޯގަންވިލާގެ ވެޔޮގަނޑު ފެނިފައެވެ. ބޭރު ފާރުތަކުގައި މަޑު އަޅިކުލައެއް ލެވިފައިވީއިރު، އެތެރެއަށް ވަދެވުމާއި އެކު އަހަރެންގެ ހިނިތުންވުން ފުންވެގެން ދިއައެވެ. ގޯތިތެރޭގައި އެލުވާ ޖޯލި ގިނަ ވެފައި މާގަސްތައް ވެސް ގިނަވުމުންނެވެ. އަހަރެންނަކީ އަބަދުވެސް މަލަށް ފޯރި ހުންނަ މީހަކީމެވެ.\nވަގުތުން ފިނިފެންމާ ގަހެއްގެ ކައިރިއަށް ޖެހިލައި ވަސް ބަލައިލީމެވެ. އަހަރެންގެ އުމުރުން 15 އަހަރު ފުރި ސޯޅަ އަހަރަށް އެޅިފައިވިޔަސް، އަހަރެންގެ ކިބައިގައި ހުންނަނީ މިފަދަ ސިފަތަކެކެވެ. އޭރު އަހަރެންގެ ހަރަކާތްތަކަށް ބަލަހައްޓއިގެން އަކިލް ހުރި ކަމެއް އަހަރެންނަކަށް ނޭނގެއެވެ.\n"މަލަކް ބޭނުމިއްޔާ އޯކޭ އިނގޭ މަލެއް ބިނދެލިއަސް" ގޭތެރެއިން ނިކުމެގެން އައި ވަޒްލިފާ ދައްތަގެ އަޑު އިވުމާއިއެކު އެދިމާލަށް އަހަރެން ބަލައިލީމެވެ. ހިނިތުންވެ ހުރެ އަހަރެންނާއި ދިމާލަށް ހިނގާފައި އައި ވަޒްލިފާ ދައްތަގެ އަތުގައި ޖޫސް ތަބަކެއް ހުރި އިރު، އަހަރެންގެ އަތައް އޭގެން އޮރެންޖު ޖޫސް ތައްޓެއް ދިއްކޮށްލަމުން އެބުއިމަށް ވަޒްލިފާދައްތަ އިޝާރާތް ކުރިއެވެ.\n"ނޫނޭ...މަލުގެ ރީތިކަން ގިނަ ދުވަހަށް ހުންނާނީ މާ ގަހުގަ އިނީމަ އެއްނު، ބިނދެލައިފިއްޔާ މޯޅި ވާނެ" ޖޫސްތަށީގައި ހިފައިލަމުން އަހަރެން ބުނުމާއިއެކު އެންމެން ވެސް ހިނިތުންވެލިއެވެ. "ޖޫސްތަށި ހުސްކުރައްޗޭ އިނގޭ...މިހާރު އަދި ހީވޭ މަލަކް މާހިކި ހެން" ކުޑަކށް ހިކިވެފައިވާ އަހަރެންގެ ހަށިގަނޑަށް އިޝާރާތް ކުރަމުން ދައްތަ ބުންޏެވެ.\n"އެހެންނު ވާނީ ބޮޑު ދޮންތާ، މި މަލަކް ހުންނާނީ ފަލަ ވެދާނެތީ ނުކައި...އަހަރެމެން ހެން ކައިގެން ނޫޅޭނެ މީނަ" ވަގުތުން ޝާޔާ އަހަރެންނާއި ދިމާކޮށްލި އިރު، އަހަރެންގެ މަންމަ މުޒުނާ ދައްތައާއި އެކު އެތެރެއަށް ވަދެއްޖެއެވެ.\nގަދަ ކަމުން ވިޔަސް އެ ޖޫސްތަށި އަހަރެން ހުސް ކުރީމެވެ. ވަޒްލިފާ ދައްތަ އަބަދުވެސް އުޅޭނީ އަހަރެން ނުކާތީ ކަންބޮޑުވެގެނެވެ. އަހަރެން ފެންނަ ކޮންމެ ފަހަރަކު ކާންދެވޭތޯ އުޅޭނެއެވެ. "އަކިލް ކޮންތާކަށް ވެއްޓިފަ ތިހިރީ" ވަޒްލިފާ ދައްތަ ކަންބޮޑުވެ ހުރެ އަކިލްގެ ގާތުގައި އެހުމާއި އެކު އަހަރެންގެ އަނގައިގައިހުރި ޖޫސްތައް ބޭރުނުވީ ކިރިޔާއެވެ.\nއަހަރެންނަށް ވީގޮތް އަހަރެންނަށް ފުރަގަސް ދީގެން ހުރި ވަޒްލިފާ ދައްތައަށް ނުފެނުނު ނަމަވެސް، އަކިލްއަށާއި ޝާޔާއަށް ފެންނާނެ ކަން ގައިމެވެ.\nނުސިޔާނުކަން އަކިލްގެ މޫނުމަތިން ފައުޅުވީއިރު، އަހަރެންގެ ހިތް ތޮޅިލީ އޭނާ ވަޒްލިފާ ދައްތައަށް ހަޤީގަތް ކިޔާދީފާނެ ތީއެވެ. އޭނާ ވައްޓާލީ އަހަރެންނޭ ބުނެފާނެ ތީއެވެ.\nހޫން ދެން ކޮންމެ ގޮތަަކަށް ވެއްޓުނަސް ތިއޮތީ" ވެއްޓިފަ، ދޭ ފެންވަރައިގެން ބޭސް އުނގުޅަން" މަންމަގެ ބަހަށް ބަސްއަހައިގެން ކިޔަމަންވެ އަކިލް ގޭތެރެއަށް ވަދެގެން ދިއުމާއި އެކު، ޝާޔާއާއި އެކު އޭނާގެ ކޮޓަރިއަށް އަހަރެން ދިއައީ، އަހަރެންގެ ހުރުން ހަމަޖެހިފައިވަނީ އެތާގައި ކަމަށް ވީތީއެވެ.\nފެންވަރާލައިގެން މެންދުރު ނަމާދަށްފަހު، ފުރަތަމަ ފަންގިފިލާގެ ސިޑިއާއި ދިމާލަށް އަހަރެން ދިއައީ ކާން ތިރިއަށް އައުމަށް ޝާޔާ ބުނެފެއި ދިއުމުންނެވެ. ކޮޓރިތައް ހުރަސްކޮށް ސިޑިއާއި ހިސާބަށް ފޯރުމުގެ ކުރިން އަހަރެންނަށް މަޑުޖެހިލެވުނީ މީހެއްގެ މަޑު އާހެއްގެ އަޑު ކަންފަތުގައި ޖެހުމުންނެވެ.\nކުރިމަތީގައި ހުރި ކޮޓަރިއާއި ކައިރިއަށް އަހަރެން ޖެހިލީ، އަޑު އައީ އެކޮޓަރިން ކަމަށް ވެފައި، އެކޮޓަރީގެ ދޮރު ހުޅުވައިފައި ހުރުމުންނެވެ. އެނދުމަތީގައި ހުސްގަޔާ އަކިލް އިށީނދެއިން އިރު، އުނދަގުލާއި އެކު އޭނާ ދިއައީ ފައިގެ މަށައިގެން ގޮސްފައިހުރި ފާރުގަނޑުގައި ބޭސް އުނގުޅޭތޯ މަސައްކަތް ކުރަމުންނެވެ. އޭނާގެ ފަން އިސްތަށިކޮޅުގައި ހަރުލާފައި ހުރި ފެންތިކިތައް އޭނާ ފެންވެރީ ދެންމެޔަކު ކަން ހާމަ ކޮށްދެއެވެ.\nކުށްވެރިކަމުގެ އިޙުސާސް އިންތިހާއަށް ކުރެވުމާއި އެކު، ޖެހިލުންވެ ހުރެ އެކޮޓަރީގެ ތެރެއަށް އަހަރެން ވަނީ ކަރުކެހި ލަމުންނެވެ. އަކިލް އަހަރެންނާއި ދިމާލަށް ބަލައިލުމުގެ ކުރިން ގޮސް އެނދުގެ މަގަތުގައި އިށީނދެ އޭނާގެ އަތުން ބޭސް ފުޅި އަތުލީމެވެ.\n"ކީތްތިކުރަނީ؟" ހައިރާންވެ ހުރެ އަކިލް އެއްސެވެ. "އަކިލް ކަނު ވީ ކޮންއިރަކު" ރަތް ބޭސްފުޅިން ކަފަކޮޅެއްގައި އެތިކޮޅެއް ހާކައިލުމަށް ފަހު އަހަރެން އަހައިލީ، އަކިލްގެ މޫނަށް ބެލުމެއްނެތިއެވެ. "ވަޓް؟" އަހަރެންގެ ސުވާލު ނަގައި ނުގަނެވުމުން އޭނާ އެއްސެވެ. އެކަމަށް ފަރުވާލެއް ނުބަހައްޓައި އޭނާގެ ފައި ނަގައި އަހަރެންގެ އުނގުމަތީގައި ބޭއްވުމަށްފަހު، ބޭސް ކަފަކޮޅުން ބޭސް އުނގުޅަން ފެށީމެވެ.\nކަފަކޮޅު ގޮސް ފާރުގަނޑުގައި ޖެހުމާއިއެކު އަކިލްގެ އަނގައިންމަޑު އާހެން ބޭރުވެގެން ދިއައިރު، ދެން އަހަރެން ބޭސް އުނގުޅީ ވަރަށް ބަލައިގެން ފުމެމުން އަކިލްއަށް ތަދު ނުވާނެ ހެނެވެ. އަހަރެންގެ މޫނަށް ކަޅިޖަހައި ނުލައި ބަލަހައްޓައިގެން އޭނާ އިން ކަން އިނގުނު ނަމަވެސް އަހަރެން އަޅައެއް ނުލަމެވެ.\n"ކަނުވީމަ ދޯ ކުރާ ކަންތައް ފެންނަ އިރުވެސް ތިކުރަނީ ކީތް ހޭ އަހާނީ" ބޭސް ފުޅީގެ މަތި ޖަހައި ފަސްޓް އެއިޑް ބޮކް އަށް ލަމުން އަކިލްގެ ފައި ނަގައި އެނދުމަތީގައި ބޭއްވުމަށްފަހު، އެތަނުން ދިއުމަށް އަހަރެން ތެދުވީމެވެ.\n"ތެންކިޔު" އަކިލް ޝުކުރު އަދާކުރި ނަމަވެސް އަޅައިނުލައި އަހަރެން ދިއައީއެވެ.\nހަވީރުގެ ވަގުތެވެ. އިރުގެ ހޫނުކަން ކުޑަވުމާއި އެކު ހިޔާ ފެތުރި، ފިނި ވައިރޯޅިތައް ފަޒާގައި ހޯރައަޅަން ފެށީ، ހިތްހަމަޖެހުން ލިއްބައިދެމުންނެވެ.\nލޯގަނޑު ކުރިމަތީގައި ހުރެ އަހަރެން ތައްޔާރުވަމުން ދިޔައީ ހިނގާލަން ދިއުމަށެވެ. އަހަރެން ލައިގެން ހުރި ކަޅު ކުލައިގެ ކަކުލަށް ވުރެ ކުޑަތަންކޮޅެއް ތިރިއަށް ހުރި ހެދުމުގައި ވަނީ ކުދި ކުދި ހުދު ކުލައިގެ މާތަކުގެ ޑިޒައިނެކެވެ. ގާތްގަނޑަކަށް އަހަރެން ލާ ހުރިހައި ހެދުމެއްގައި ވެސް ހުންނަނީ މަލުގެ ކުރެހުންތަކާއި ޑިޒައިންތަކެވެ. މިއީ މަންމަ އަހަރެންގެ ނަމަކަށް "މަލަކް" ކިއުމުން ވީގޮތް ކަންނޭނގެއެވެ. މަލަށް އަހަރެންގެ ހިތުގައި ލޯބި އުފެދިފައިވަނީ އެހެންވެގެން ކަން ނޭނގެއެވެ.\nއިސްތަށިގަނޑުގައި ފުނާ އަޅައިލުމަށްފަހު މިނިވަންކަމާއި އެކު ދޫކޮށްލީމެވެ. ކަންފަތުގައި ހުދުކުލައިގެ މަލެއްގެ އެހެއް ޖަހައިލުމަށްފަހު ތުންފަތުގައި ލިޕް ގްލޮސް ކޮޅެއް ހާކައިލީމެވެ. ގަޔަށް ސެންޓުކޮޅެއް ބުރުވައިލަމުން ބޭރަށް ދާން ނިކުތީމެވެ. އޭރު ޝާޔާއާއި އޭނާގެ ތިމާގެ ކުއްޖެއް ކަމުގައިވާ ފައިނާ އަހަރެންގެ އިންތިޒާރުގައި ތިއްބެވެ.\nޝާޔާ އަހަރެންނަށް ފައިނާ ތަޢާރަފު ކޮށްދިނުމުން އަހަރެމެން ގެއިން ނިކުންނަން ހިނގައިގަތީ އެކި ވާހަކައިގައި ތިބެއެވެ. "ތިން ގޮމަ ފަރިވެލައިގެން ކޮންތާކަށް؟" ޝާޔާގެ ކާފަ ސަމާސާ ކޮށް އަހަރެމެންގެ ގާތުގައި އެހުމާި އެކު ތިން މީހުނަށްވެސް ހެވުނެވެ. "ދަރިފުޅާ ކޮންތާކަށްތަ ތިދަނީ؟" ގޭތެރެއިން މުޒުނާ ދައްތަ އާއިއެކު ނިކުމެގެން އައި އަހަރެންގެ މަންމަ ޔަންލާ އެއްސެވެ.\n"ޔަންލާ ދައްތާ، އަންނާނަމޭ މި މަލަކްއަށް މިރަށް ދައްކާލާފަ" ޝާޔާ އަވަހަށް ބުނެލިއެވެ. "ނޫނޭ ނޫނޭ...ތިހާ ނަލަވެގެން ތިބެ ތިން ކުދިން އެކަނި ދިޔަ ދޭކަށް ކާފަޔަކަށް ލާހިކެއް ނޫން....މިތާ ކުރާނެ ކަމެއް ނެތިގެން އުޅުނު ސޮރާ މިމީހުން ހަވާލުކޮށްފަ ފޮނުވާ މުޒުނާ!" ކާފަގެ އަޑުގައިވީ ކަންބޮޑުވުމާއި އެކު އިތުރު ބަހަނާއެއް ދައްކާކަށް އަހަރެމެންނަކަށް ވެސް ނުކެރުނެވެ. ތިން މީހުން އެކަކު އަނެކަކުގެ މޫނަށް ބަލަބަލައި ތިއްބައި ގޭތެރެއިން ނިކުމެގެން އައީ އަކިލް އެވެ.\nވަގުތުން އަކިލް އަހަރެމެންގެ ބެލެނެވެރިއަކަށް ހަމަޖައްސައި ބޭރަށް ދިއުމުގެ ހުއްދަ ލިބުނު އިރު، އަހަރެން ހުރީ މޫނު ހަދައިގެނެވެ. ވާނީ ވެސް އެހެންތާއެވެ. ދުނިޔެމަތިން އަހަރެން އެންމެ ފޫހިވާ މީހާއާއި އެކު ހިނގާލަން ދާން ޖެހުނީއެވެ.\nއަތިރި މައްޗަށް ދެވެންދެން ބަހެއް ނުކިޔައި އަހަރެން ހުރުމުން ފައިނާ އަހަރެންނާއި ކައިރިވެލައި ކަންފަތް ބުޑުގައި އެއްސެވެ. "ވަރަށް ފޫހިވޭ ދޯ އެ އަކިލު ދެކެ" ފަަހަތުގައި ތިބި އަކިލްއާއި ޝާޔާއަށް އިޝާރާތް ކުރަމުން ފައިނާ އަހާލުމާއި އެކު، ފުރަތަމަ ބުނާނެ އެއްޗެއް ނޭނގިފައި އަހަރެންނަށް ހުރެވުނީއެވެ. ފައިނާއަކީ ވެސް އަކިލްގެ ކޮއްކޮ އެއް ވިއްޔާއެވެ. އަހަރެން އަކިލްއާއި ދިމާލަށް އެއްޗެހި ކިޔާ ކޮންމެ ފަހަރަކު ޝާޔާ ހޭން ހުންނަ ގޮތަށް ފައިނާ ނުހުރެދާނެ ނޫންހެއްޔެވެ.\n"ޑޯންޓް ވޮރީ، ބޭބެ ވިޔަކަސް މަށަކަށް ވެސް އޭނަ ކަމަކު ނުދޭ" އަނގަޔަށް ވައްތަރެއް ޖައްސައިލަމުން ފައިނާ ބުނެލި ގޮތުން އަހަރެންނަށް ހެވުނެވެ. ދެން ފެށުނީ އަކިލްގެ މަސްކެއުމެވެ. އަތިރި މައްޗަށް ދެވެންދެން އަހަރެންނާއި ފައިނާ އެނޫން ކަމެއް ނުކުރަމެވެ. ހީހީ ގޮސް ހަލާކު ވާވަރު ވިއެވެ.\nގެމަނަފުށީގެ އުތުރު ފަރާތު އަތިރިމަތީގެ ރީތިކަމުގެ ވާހަކައަކީ އަހަރެން ވަރަށް ގިނައިން އަހާފައިވީ ވާހަކައަކަސް، އެވާހަކައިގެ ތެދުކަން އިޙުސާސްކުރެވުނީ ހަމަލޮލަށް ޤުދުރަތުގެ އެ ފުރިހަމަކަން ފެނުމުންނެވެ. ހިމުން ހުދު ދޮންވެލިގަނޑާއި، ވިލުނޫކުލައިގެ ބިއްލޫރިކޮޅެއްފަދަ ސާފު މޫދެވެ. އަތިރިމަތީގައި ހެދިފައިވާ ހަޓުތަކާއި މޫދުގައި ހަދާފައިވާ އުނދޯލިތަކެވެ.\nފަރު ހިކިފައި އޮތުމާއިއެކު އެންމެ ހިނދުކޮޅަކަށް ވެސް އަހަރެންނަކަށް މަޑެއް ނުކުރެވުނެވެ. އަރައިގެން ހުރި ފައިވާން ބާލައި ބެހެއްޓުމަށްފަހު މޫދާއި ދިމާލަށް ދުއްވައިގަތީ ފައި ތެންމައި ލުމަށެވެ.\nއަހަރެންގެ އެ ޢަމަލުގެ ސަބަބުން އެންމެންގެ މޫނުމަތިން ހިނިތުންވުމެއް ފައުޅުވީއިރު، ޝާޔާވެސް އޭނާ ލައިގެން ހުރި ޖީންސުގެ ފައިކުރި އޮޅާލުމަށްފަހު އައިސް އަހަރެންނާއި ބައިވެރިވިއެވެ.\nޝާޔާ އައިސް އަހަރެންނާއި ތެދިން ފޫޓު ދުރުގައި މޫދު ތެރޭގައި ހުއްޓިލުމާއި އެކު، އަަހަރެންނަށް ހިނިތުންވެލެވުނީ ސިކުނޑިއަށް އައި މޮޅު ހިޔާލެއްގެ ސަބަބުންނެވެ. ވަގުތުން މޫދާއި ދިމާލަށް ގުދުވެލައި އަތަށް ލޮނު ގޮއްޓެއް ނެގުމަށްފަހު ޝާޔާއާއި ދިމާލަށް ބުރުވައިލީމެވެ. އަހަރެންގެ އެފަދަ ޢަމަލަކަށް ހުޝިޔާރުވެ ހުރި ޝާޔާ ވަގުތުން އޭނާގެ ކައިރީގައި ހުރި އަކިލްގެ ފުރަގަހަށް ވަދެ ރެކުނު އިރު، ބުރައިގެން ދިޔަ ލޮނުތަކުގެ ޝިކާރައަކަށް ވީ އަކިލް ލައިގެން ހުރި ހުދު ޓީޝާރޓެވެ.\n"އޫޕްސް" އޭ އަހަރެންނަށް ބުނެވުނީ ގޮށްޖެހިފައިވާ އަކިލްގެ ދެބުމަ ފެނުމުންނެވެ. ފަހަތަށް އަހަރެންނަށް ފިޔަވަޅެއް އަޅައިލެވުނީ އަކިލް އަހަރެންނާއި ދިމާލަށް ކުރިއަށް ފިޔަވަޅެއް އެޅުމުންނެވެ. އޭރު މަންޒަރު ބަލަން ހެވި ދިލިފައި ޝާޔާ އާއި ފައިނާ ތިއްބެވެ.\nއަކިލް ކުއްލިއަކަށް ބަޅުވެލުމަށްފަހު އަތަށް ލޮނު ގޮއްޓެއް ނެގުމާއި އެކު އަހަރެންގެ ދެލޯ ބޮޑުވެގެން ދިއައިރު، "ނޯ އަކިލް" އޭ ކިޔައި އަހަރެން ދުއްވައިގަތީމެވެ. އަހަރެންގެ ފަހަތުން އަކިލް ވެސް ދުވަމުން އައި އިރު، މިހާރު އޭނާގެ މޫނުމަތީގައި ވަނީ ސަކަކަމެވެ. އަހަރެންގެ މޫނުމަތީގައިވީ ހިނިތުންވުން އަހަރެންނަށް ނުފެނުނު ނަމަވެސް ޝާޔާ އަށާއި ފައިނާއަށް ފެނުނެވެ.\n ދުވެދުވެ ވަރުބަލި ވުމާއި އެކު ވެލިގަނޑު މަތީގައި އަހަރެންނަށް އިށީންދެވުނު އިރު ފުން ނޭވާތަކެއް އަހަރެންނަށް ދިއައީ ލެވެމުންނެވެ. ތަރުތީބު ގެއްލިފައިވީ އަހަރެންގެ ފަން އިސްތަށިގަނޑުގެ އިސްތަށިތައް އަހަރެންގެ މޫނަށް އެޅިފައިވީއިރު، އަކިލް އައިސް އަހަރެންނާއި ތަންކޮޅެއް ދުރުގައި އިށީންދެލިއެވެ. އޭނާގެ މޫނުމަތިން ވެސް ވަރުބަލިކަން ހާމަވާން ހުރިއިރު، އަހަރެންނާއި ދިމާލަށް އޭނާ ބަލައިލުމާއި އެކު އަހަރެންގެ ހިނިގަނޑު ފަޅައިގެން ދިއައެވެ. އަހަރެންނާއި އެކު އޭނާ ވެސް ހެމުން ދިއައިރު، ދުރުގައި ތިބި ޝާޔާމެން ވަގަށް އަަރެމެން ދެމީހުންގެ ފޮޓޯއެއް ނެގިކަމެއް އަހަރެންނަކަށް ނޭނގެއެވެ.\nއުފާކޮށް ހިތްހަމަޖެހިގެން ހުރެ އަހަރެންނަށް ފުރިހަމައަށް މި ހިނިތުންވެވެނީ، އެމީހެއްދެކެ އަހަރެން އެންމެ ފޫހިވާ އަދި ނަފްރަތުކުރާ މީހާ އާއި އެކީ ކަންވެސް އަހަރެންގެ ހަނދާނުން ކައްސާލިއެވެ.\nއެދުވަހު އަހަރެންނަށް ފެނުނީ އަންހެން ކުދިން ކުޅޭ އެއްޗެހީގެ އުސޫލުން ގެންގުޅޭ އަހްމަދް އަކިލް އާހިމްއެއް ނޫނެވެ. އަހަރެންނަށް ފެނުނީ އަހަރެންގެ ސަމާސާ ތަކުގައި ބައިވެރިވާ، އަހަރެންގެ އުފާވެރިކަމުގައި ޝާމިލުވާ، އަހަރެން ހެއްވައިލަދޭން އިނގޭ މީހެކެވެ. އަހަރެންގެ ކިބައިގައި ހުންނަ ކުޑަކުދިންގެ ސިފަތައް ފަދަ ސިފަތަކުގެ ސަބަބުން އަހަރެން ކުޑަ ކޮށްނުލައި، އެ ސިފަތައް އެމީހެއް ހެއްވާލަދޭ ފަދަ މީހެކެވެ. އަހަރެން ކުރާ ކުދި ކުދި ކަންތަކާ ރުޅި އައުމުގެ ބަދަލުގައި އަހަރެންގެ އެ ޢަމަލުގައި ބައިވެރިވާ ބައިވެރިއެކެވެ.\n14 December 21, 2020\nވާއު މިހާރު މި ވާހަކައިގަ މަލަކް އެ އަކިލް ދެކެ ކުޑަކޮށް ލައިކް ވާހެން އެބަ ހީވޭ... ވަރަށް ޝައުޤުވެރިކަމާއެކު މި ކިޔަނީ.. ހުއްޓާ ނުލާ މިވާހަކަ ކުރިއަށް ގެންގޮސް ނިންމާލަށްޗޭ.. ހަމަ ވަރަށް ރީތި\nAfyy December 22, 2020\nވެދާނެ ދޯ! ޝުކުރިއްޔާ♥ އިންޝާﷲ ވާހަކަ ނިމެން ދެން ގެނެސް ދޭނަން🙂\nކޯކިލާ މޯދީ December 21, 2020\nޒީކް December 21, 2020\nސަކަ December 22, 2020\nއަކިލް ދެކެ ވަރަށް ފޫހިވޭ އަސްލު....އެކަމް އޭނަ މަލަކްއަށް ޓްރީޓް ކުރާ ގޮތް އިޒް ސޯ ލޯބި....ވަރަށް ކިއުޓް....އައި ތިން ހީ ލަވްސް ހާރ ދެން މަލަކް ވެސް ލައިކް ވަނީ މިހާރު....ވަރަށް ތަފާތު ވާހަކައެއް....މަލަކް އުފަލުގަ ބަހައްޓަ ދޭން އަކިލް އަށް އިނގޭ! އެހެންވީމަ ހީ އިޒް ޕާރފެކްޓް ފޯރ ހާރ


School kudhinnah dhimaavaa jinni shaithaanunge massala!\nސިހުރު ހެދުމަށް ބޭނުންކުރާ ބައެއް ސާމާނު-- ފޮޓޯ: ފުލުހުން\nސްކޫލު ކުދިންނަށް ދިމާވާ ޖިންނި ޝައިތާނުންގެ މައްސަލަ!\nސިހުރު ހާހޫރައިގެ މައްސަލަ ރާއްޖޭގެ ބޮޑެވެ. އެއީ އެންމެ ކުރިން ފެށިގެން މިއަދާ ހަމައަށް ވެސް ރާއްޖޭގައި އޮތް ބޮޑު މައްސަލަ އެކެވެ. އިހުގައި ސިހުރު ޖެހި އެތައް ބަޔަކު މަރުވެފައި ވެއެވެ. ހިތާމައަކީ މިއަދުގެ މި ޒަމާނުގައި ވެސް ސިހުރުގެ ސަބަބުން މީހުންގެ ދިރިއުޅުން ހަލާކުވަމުންދާ ކަމެވެ.\nމި ވާހަކަ މިއަދު މި ދައްކަނީ މީގެ ދެތިން ހަފްތާއެއް ކުރިން ހަބަރުތަކުގެ ސުރުހީއެއް އެރި ކަމަކާއި ގުޅިގެންނެވެ. ބ. ތުޅާދޫ ސްކޫލުގައި ކުދިންތަކެއް "ޖިންނި މޮޔަވާ" މައްސަލާގައި އެޑިއުކޭޝަން މިނިސްޓްރީގެ ޓީމެއް އެ ރަށަށް ގޮސް، ކުދިންނަށް ކައުންސިލިން ދޭން ނިންމި އެވެ. އެ މައްސަލަ ނިކުންނަނީ ގަހެއްގެ ސަބަބުން ކަމަށް އެ ރަށު މީހުން ގަބޫލު ކުރެ އެވެ.\n"އެ މައްސަލައ ގުޅިގެން އެގަސް ކަނޑާލަން ރަށު ކައުންސިލުންނާއި ބެލެނިވެރިން އެދުނު، ނަމަވެސް އެކަމަށް އީޕީއޭ އަދި އެޑިއުކޭޝަން މިނިސްޓްރީން ހުއްދަ ދީފައެއް ނުވޭ. މިހާރު އެދޭ ކައުންސިލިން ދިނުމުގެ ޕްރޮގުރާމުން ވެސް އެކުދިންނަށް އެއްވެސް އަސަރެއް ކުރާހެނެއް ހިއެއް ނުވޭ،" އެ ރަށު މީހަކު ސީއެންއެމް އަށް މައުލޫމާތު ދިނެވެ.\nތުޅާދޫ މީހުން ގަބޫލު ކުރާ ގޮތުގައި ކުދިންނަށް އުނދަގޫތައް ޖެހެނީ ސްކޫލު ގޯތި ތެރޭގައި ހުންނަ ބޮޑު ނިކަގަހެއްގެ ސަބަބުންނެވެ. އެ ގަހުގެ ސަބަބުން ކުދިން ހޭނެތި، ހަށިގަނޑަށް ބާރުގަނޑެއް އަރާ ކަމަށް ވެއެވެ. އެކުދިން އުޅެނީ ޖިންނި މޮޔަވެގެން އުޅޭ މީހުން އުޅޭ ގޮތަށޭ ވެސް އެ ރަށު މީހުން ބުނެ އެވެ.\nއެ ރަށު ބެލެނިވެރިން ވަނީ އެ މައްސަލާގައި އިހުތިޖާޖުކޮށް، ސްކޫލު ބަންދުވެސް ވެސް ކޮށްފައެވެ. އެމީހުން ބުނާ ގޮތުގައި ކުދިންނަށް ސިހުރު ހަދަނީ ސްކޫލުގެ މުވައްޒަފެކެވެ. އެކަމަށް ހާއްސަ ޕެޓިޝަނެއް ވެސް ބެލެނިވެރިން ވަނީ ތައްޔާރުކޮށްފަ އެވެ. ކައުންސިލިން ދިނުމުން ވެސް ކުދިންނަށް ދިމާވާ މައްސަލަ ހައްލު ނުވާ ނަމަ، އިތުރު ގޮތަކުން ވެސް އެ މައްސަލަ ހައްލު ކުރަން ޖެހެ އެވެ.\nތުޅާދޫގެ އިތުރުން މީގެ އެތައް އަހަރު ކުރިން އއ މަތިވެރީގައި ވެސް ވަނީ އެފަދަ ހާދިސާތައް ދިމާވެފަ އެވެ. އެރަށުގައި ސުކޫލު ދަރިވަރުންނަށް އެމައްސަލަ ދީމާވީ ސުކޫލުގައި އިންނަ ފުނަ ގަހަކުން ކަމަށާއި އެގަސް ކަނޑާލާ ކުދިންނަށް ރުގްޔާ ކުރުމުން އެކުދިން ރަނގަޅުވި ކަމަށް އެރަށު ކައުންސިލްގެ ރައީސް އިސްމާއިލް އާތިފު ވިދާޅުވި އެވެ.\nއޭގެ އިތުރުން ހދ. މަކުނުދޫ ސުކޫލުގެ ދަރިވަރުންނަށް ވެސް ވަނީ އެފަދަ ކަންތައްތަކެއް ދިމާވެފައެވެ. އެކަންތައްތައް ދިމާވެފައި ވަނީ ރަށު ސުކޫލުގައި އޭރު ހުރި ރަތް މާ އަޅާ ގަހަކުން ކަމަށް އެރަށު ގިނަ މީހުން ބުނެ އެވެ. އޭރު ގިނަ ކުދިންނަށް އެ މައްސަލަ ދިމާވެފައި ވާއިރު އެގަސް މިހާރު ވަނީ ކަނޑާލާފަ އެވެ.\nއެކަމަކު އަދިވެސް މަދުން ނަމަވެސް މަކުނުދޫގައި އެ މައްސަލަ ދިމާވާ ކަމަށް އެ ރަށުން ވާހަކަ ދެއްކި މީހަކު ވަނީ ބުނެފަ އެވެ. އެއީ ބަޔަކު ހަދާ ސިހުރެއް ކަމަށް ރަށުގެ ބައެއް ރައްޔިތުން ގަބޫލު ކުރި ނަމަވެސް ބައެއް މީހުން އެއީ ސިހުރުގެ ކަމެއް ނޫން ކަމަށް ދެކެ އެވެ.\nއޭގެ އިތުރުން 2013 ވަނަ އަހަރު ހއ. ތަކަންދޫ ސުކޫލުގެ ދަރިވަރުންނަށް ވެސް ވަނީ އެފަދަ މައްސަލަތައް ކުރިމަތިވެފަ އެވެ. އެ ރަށުގައި ވެސް މައްސަލަ ދިމާވީ ސިހުރު ހެދުމުން ކަމަށް އެ ރަށުގެ ގިނަ ބަޔަކު ގަބޫލު ކުރެ އެވެ. މިގޮތަށް އެތައް އެތައް ރަށެއްގައި މިކަން ދަނީ ހިނގަމުންނެވެ.\nސިހުރުގެ ސަބަބުން ކުދިންގެ ކިޔެވުން ހަލާކުވެ، އާއިލާތައް ރޫލި، ގިނަ ދެރަ މައްސަލަތަކެއް ދިމާވެ އެވެ. މީހުން ސިހުރު ހަދަނީ ދުނިޔަވީ އެކި އެކި މަންފާތައް ހޯދުމަށާއި، ހަސަދައިގެ ސަބަބުން މީހުންނަށް ދެރަ ދިނުމަށެވެ. އިންތިހާބުތަކާއި ދިމާކޮށް ވެސް ސިހުރުގެ ވާހަކަ ރާއްޖޭގައި ދެކެވެ އެވެ.\nއެގޮތުން ސްކޫލުތަކުގެ ކުދިންނަށް ސިހުރު ދިމާވަނީ ވޯޓު ފޮށި ސްކޫލުތަކުގައި ބަހައްޓާތީ، އެތަނަށް ހަދާ ސިހުރުގެ ސަބަބުން ކަމަށް ގަބޫލުކުރާ މީހުން ވެސް މަދެއް ނޫނެވެ. މިދިޔަ އަހަރުގެ ރިޔާސީ އިންތިހާބާ ދިމާކޮށް ވެސް، ރައީސް އަބްދުﷲ ޔާމީނަށް ސިހުރު ހަދަން އުޅޭ ކަމަށް ބުނެ ހދ. ކުޅުދުއްފުށިން ހަތަރު މީހަކު ހައްޔަރު ކުރި އެވެ.\nއޭގެ ކުރިން 2013 ވަނަ އަހަރުގެ ރިޔާސީ އިންތިހާބު ކާމިޔާބު ކުރުމަށް ސްރީ ކަންކާގެ އަސޭލާ ނަމަކަށް ކިޔާ މީހެއްގެ އެހީ ޔާމީން ހޯއްދެވި ކަމަށް ވެސް ތުހުމަތު ކުރެވުނެވެ. ތާރީހުގެ ތެރެއިން ބަލާއިރު ކުރީގެ ރައީސް އަމީން ދީދީ އަވާހަރަކޮށްލުމަށް ބަޔަކު ސިހުރު ހެދި ކަމަށް ވެސް ފޮތްތަކުގައި ބުނެ އެވެ. މިހެން ގޮސް، ސިޔާސީ ކަންކަމުގައި ވެސް ސިހުރު ހާހޫރައިގެ ބޭނުން ދިވެހިން ކުރާތާ އެތައް ސަތޭކަ އަހަރެއް ވެދާނެ ކަން ނޭނގެ އެވެ.\nފަންޑިތަ ހެދުމަކީ ރާއްޖޭގައި 1978 ވަނަ އަހަރު ހެދި ގާނޫނަކުން ހުއްދަ ކަމެކެވެ. އެކަމަކު ސިހުރު ހެދުމަކީ ގާނޫނީ ގޮތުން މަނާ ކަމެއް ކަމަށް ބަޔާންކޮށްފައެއް ނުވެ އެވެ. ސިހުރަކީ އިސްލާމްދީނުގައި ހަރާމްކޮށްފައިވާ ބޮޑު މުންކަރާތަކަށް ވާއިރު ވެސް، އެކަން ކުރާ މީހުން ރާއްޖޭގައި ގިނަ އެވެ.\nރާއްޖޭގެ މަޝްހޫރު ދީނީ އިލްމުވެރިޔާ ޝެއިހް އިޔާޒް އަބްދުލް ލަތީފް ސީއެންއެމް އަށް ވިދާޅުވީ ސިހުރު ހާހޫރައިގެ ކަންކަން ރާއްޖޭގައި ފެތުރިފައި އޮތް މައްސަލަ ހައްލު ކުރެވޭނީ މީހުން ހޭލުންތެރި ކޮށްގެން ކަމަށެވެ. އެގޮތުން ދީނުގައި އެކަން އޮންނަ ގޮތް މީހުންނަށް ސާފުވާން ޖެހޭ ކަމަށާއި ސަލާމަތްވާން ފިޔަވަޅު އަޅަން ޖެހޭ ކަމަށް ވިދާޅުވި އެވެ.\n"އެފަދަ ކަމެއް ދިމާވެއްޖެނަމަ ހެނދުނާ ހަވީރުގެ ޒިކުރުތައް ވަރަށް ބަރާބަރަށް ރައްކާތެރިވެ، އެކަމުން ސަލާމަތްވުމަށް ކުރަންޖެހޭ ރުގްޔާތައް ކުރުންޖެހޭނެ،" އިޔާޒު ވިދާޅުވި އެވެ. އިޔާޒުގެ ނަސޭހަތަކީ އެފަދަ ކަންކަމުން އެންމެވެސް ދުރުވެ ތިބުމެވެ.\nޖިންނި ސިހުރު ސްކޫލް\nއިޚުލާޞް، ފަލަޤް، ނާސް މިތިންސޫރަތް ނުދަންނަނީބާ؟ ނޫނީ ޤަބޫލުނުކުރަނީބާ؟\nކުދިންނަށް ސިހުރު ދިމާވަނީ ވޯޓު ފޮށި ސްކޫލުތަކުގައި ބަހައްޓާތީ، އެތަނަށް ހަދާ ސިހުރުގެ ސަބަބުން .މީ ހަގީގަތް


India in raajje ah aa safeereh | Mihaaru\nއިންޑިއާ އިން ރާއްޖެ އަށް އާ ސަފީރެއް\nއިންޑިއާ އިން ރާއްޖެ އަށް އައްޔަންކުރެއްވި އާ ސަފީރު، ޝްރީ މުނޫ މަހާވަރު.-- ފޮޓޯ: އޮމާން އެމްބަސީ\n15 ސެޕްޓެމްބަރ 2021 - 20:34\nއިންޑިއާ އިން ރާއްޖެ އަށް އާ ސަފީރެއް ކަނޑައަޅަން އެ ގައުމުގެ ސަރުކާރުން މިއަދު ނިންމައިފި އެވެ.\nއިންޑިއާގެ އެކްސްޓާނަލް އެފެއާޒް މިނިސްޓްރީގެ ވެބްސައިޓުގައިވާ ގޮތުން ރާއްޖޭގެ އާ ސަފީރު ކަމަށް އައްޔަން ކުރަން ނިންމާފައި ވަނީ މިހާރު އިންޑިއާ އިން އޮމާނަށް ކަނޑަޅާފައި ހުރި ސަފީރު މުނޫ މަހާވަރު އެވެ.\nއޭނާ މަގާމާ ހަވާލުވެ ވަޑައިގަންނަވާނެ ތާރީހެއް އަދި ނުބުނެ އެވެ. ނަމަވެސް ވަރަށް އަވަހަށް އޭނާ މަގާމާ ހަވާލުވެވަޑައިގަންނަވާނެ ކަމަށް އެކްސްޓާނަލް އެފެއާޒް މިނިސްޓްރީން ބުނެ އެވެ.\nރާއްޖޭގައި ހުންނަ އިންޑިއާ ހައި ކޮމިޝަންގެ އޮފިޝަލަކު "މިހާރު" އަށް ވިދާޅުވީ ރާއްޖެ އަށް އާ ސަފީރަކު އިންޑިއާ ސަރުކާރުން އައްޔަން ކުރަން މިއަދު ނިންމާފައިވާ ކަމަށާއި އޭނާ މަގާމާ ހަވާލުވެ ވަޑައިގަންނަވާނެ ތާރީހަކާއި ރާއްޖެ ވަޑައިގަންނަވާނެ ދުވަހެއް ފަހުން އިއުލާނު ކުރާނެ ކަމަށެވެ.\nއިންޑިއާގެ ސަފީރަކަށް މިހާރު ހުންނަވަނީ، މާޗު 5، 2019 ގައި އެ މަގާމާ ހަވާލުވެވަޑައިގެންނެވި ސަންޖޭ ސުދިރެވެ.\nIndia aa safeeruge magaamuge faiykolhu Raees ah aruvvaifi\nމި ސަރުކާރު އައި ފަހުން ރާއްޖެ އާއި އިންޑިއާގެ ހާރިޖީ ގުޅުން ވަނީ ވަރަށް ވަރުގަދަކޮށްފަ އެވެ. އިންޑިއާއިން އަންނަނީ ރާއްޖޭގެ އެކި ހިސާބުތަކުގައި ބޮޑެތި ޕްރޮޖެކްޓުތައް ވެސް ފަށަމުންނެވެ. އެގޮތުން، މި ސަރުކާރުގެ އެންމެ ބޮޑު ޕްރޮޖެކްޓް ކަމަށްވާ މާލެ އާއި ވިލިމާލެ އާއި ތިލަފުށި އަދި ގުޅީފަޅު ބްރިޖަކުން ގުޅާލުމުގެ މަސައްކަތް އިންޑިއާ ސަރުކާރުގެ ލޯނު އެހީގައި ދަށުން ފަށަން ވަނީ އެ ގައުމުގެ ކުންފުންޏަކާ ހަވާލުކޮށްފަ އެވެ.\nއިންޑިއާ އިންޑިއާ ހައި ކޮމިޝަން ރާއްޖެ-އިންޑިއާ ޑިޕްލޮމެޓިކް ގުޅުން ޑިޕްލޮމެޓުން\n21 ކޮމެންޓް, 13 ރިއެކްޝަންސް\nޑެޕިއުޓީގެ މައްސަލަ އުޅެނީ. އެކަމު ބަދަލު އެ ކުރީ ސަފީރު.\nމޯދީގެ ސަރުކާރުން ރާއްޖެއަށް ކަޑައެޅުއްވި އާ ސަފީރު Shri Munu Mahawar އަށް މަރުޙަބާ ދަންނަވަން. # މަރުޙަބާ. ސަފީރު. އުއްމީދަކީ ސަންޖޭ ސްދިރު ސަރ ގެ ޕްލޭން ތަކާއި މިސިޓީގެ ތަރައްޤީއަށް ވެދެއްވާނެކަމަށް ކައުންސިލަށް ދެއްވާފައިވާ ޔަޤީންކަމާއިއެއްގޮތަށް އެމްބަސީން ކޮމިޓްމަންޓް ދެއްވާ އިންޑިޔާގެ Low cost Airline އިންޑިގޯގެ ޝެޑިއުލް ދަތުރުތައް ގޭން އެއަރޕޯޓަށް ފައްޓަވާ ދެއްވާ ސައުތުއެފްރިކާ އޮސްޓްރޭލިއާ ގޭންއާއި ގުޅާލަދިނުމުގައި އެހީތެރިކަން ދިނުން.\nކަލޭތީ އިންޑިޔާގެ އެޖަންޓެއްދޯ؟ އަބަދު ވަގިވެގަންނާން އުލޭ ބައެއް އައްޑޫ މީހުންނަކީ. ކޮން ކަމެއް ކޮން ތަރައްީ އެއް ނުކޮށްދީގެންތަ ކަލޭމެން ތިގޮތަށް އުޅެންވީ.\nއިންޑިއާގެ ބޯޑަރު ބަންދުކޮށް ވިސާ ނަގައިގެން ދަތުރުކުރެވެނީ އެންމެ 28 ގައުމެއްގެ މީހުންނަށް. އޭގައި ދިވެހިން ހިމެނޭ ކަމީ އުފަލެއް. ނަމަވެސް އިންޑިއާ ހައިކޮމިޝަނުގެ ނެތޭ 50 އަށް ވުރެ ގިނަ ވިސާ ދުވާލަކު ދެވޭނެ ކެޕޭސިޓީ. ވީމާ އާ ސަފީރު މިކަމަށް ވިސްނައި އައްޑޫ އެމްބަސީ އަވަސްކޮށްދެއްވާ\nއިންޑިއާ ސަފީރާ ދިމާލަށް ބަލާލާ އިރު ކީއްތަވާނީ އަހަރެމެންގެ ފަރާތުން އިންޑިޔާގަ ހުންނަ ސަފީރަކާ ދިމާލަށް ބެވިއްޔާ؟ އޭނަގެ ޒިންމާގަ ނުހިމެނޭތަ އިންޑިޔާއަށް ދަތުރުކުރާ މީހުންނަށް ފަސޭހަ ގޮތްތައް ހޯދަން އިންޑިއާ ސަރުކާރާއި ވާހަކަ ދެއްކުން!\nބޮޑު ގައުމަކަށް ކަނޑައަޅާފަ ހުރި ސަފީރަކު މިތަނަށް ބަދަލްކުރާނީ ވަރަށްބޮޑު އެޖެންޑާއެއްގެ ދަށުން\nއަޖޭ ދޭވްގަންއަށް ސަފީރުކަންދީ.\nއެއްވެސް ގައުމަކުން އަނެއް ގައުމެއްގެ ދާޚިލީ ކަންކަމުގެތެރެއަށް ވަނުމަކީ ދެމެހެއްޓެނިވި ގޮތެއްގައި ގައުމުތަކުގެ ގުޅުން ބޭއްވޭނެ ގޮތެއްނޫން. ސުދީރުގެ ސަފީރުކަމުގެ ދައުރުގައި ދިވެހިން އިންޑިޔާއަށް ނަފުރަތުރުކަން ފެށި.\nމިޔަންމާގެ މައްސަލައިގެ ތެރެއަށް އަދި ޗައިނާއިން މުސްލިމުން މަރަމުންދާ މައްސަލައިގެ ތެރެއަށް ވަނުމަކީވެސް ނުކުރެވޭނެ ކަމެއްތަ ؟\nއިންޑިޔާގެ ސަބަބުން ރާއްޖޭގެ ތަރައްގީޔަ ބޮޑު ހުރަހެއް. އިންޑިޔާ އައުޓް\nމީ ކީއްކުރާކަށް އަންނަމީހެކޯ؟\nމިތާ ކޮމެންޓް ކުރާމީހަކަށްވެސް ދިވެހި ރައްޔިތުން ކުޑަކަކޫ ޖައްސާ ވިސާހޯދަން ރޯއަވީގަ ބައިތިއްބާ ވާހަކަ ލިޔެލަންވެސް ނުކެރޭ. އިންޑިޔާމީހުން ފުރެންދެން އަރާ ބަރާވަނީ އެކައްޗެއްވެސް ނުހޯދާ. ދިވެހިން އިންޑިޔާއަށް ދާންވެއްޖެއްޔާ ވިސާ ކިޔު 20 ދުވަހަށް ދަނަމާލާފަ ެއަދި އަވީގަ ކިޔުގަބައިތިއްބާ. މިރާއްޖޭގެ ވެރިކަމުގާ ތިބި މީހުންގެ ލަދުހަޔާތްވެސް ކޮބައިބާވައޭ ހިތައްއަރާ.


Kulhudhuffushi Ga Housing Project Thah Hingan Iskan Dheynan: Raees - Vaguthu\nކުޅުދުއްފުށީގައި ހައުސިން މަޝްރޫއުތައް ހިންގަން އިސްކަން ދޭނަން: ރައީސް\nރައީސް އިބްރާހިމް މުހައްމަދު ސޯލިހް، ކުޅުދުއްފުށީ ކައުންސިލާ ބައްދަލު ކުރައްވަނީ. --- ފޮޓޯ: ރައީސް އޮފީސް\nހދ. ކުޅުދުއްފުށީގައި ހައުސިން މަޝްރޫއުތައް ހިންގަން އިސްކަން ދެއްވާނެ ކަމަށް ރައީސް އިބްރާހިމް މުހައްމަދު ސޯލިހް ރޭ ވިދާޅުވެއްޖެއެވެ.\nކުޅުދުއްފުށީ ސިޓީ ކައުންސިލާއި އަންހެނުންގެ ތަރައްގީ އަށް މަސައްކަތްކުރާ ކޮމެޓީއާއެކު ސިޓީ ކައުންސިލް އިދާރާގައި ބޭއްވި ބައްދަލުވުމެއްގައި ރައީސް ވިދާޅުވީ ބޯހިޔާވަހިކަމުގެ ދަތިކަމަށް ހައްލެއް ހޯދުމަށް ސަރުކާރުން ހިންގުމަށް ރާވަމުން އަންނަ ބޮޑު ހައުސިން ޕްރޮޖެކްޓްގެ ތެރެއިން ކުޅުދުއްފުށި ފަދަ ބޯހިޔާވަހިކަމަށް އެންމެ ބޮޑަށް ބޭނުންޖެހިފައިވާ ރަށްތަކަށް އިސްކަންދެއްވާނެ ކަމަށެވެ. އަދި ސިޓީ ކައުންސިލުން ފާހަގަ ކުރި އިތުރު ކަންކަން ވެސް ހައްލުކޮށް ދިނުމަށް މަސައްކަތް ކުރައްވާނެ ކަމަށް ވެސް އެމަނިކުފާނު ވިދާޅުވިއެވެ.\nސިޓީ ކައުންސިލުން ފާހަގަ ކުރި ގޮތުގައި ސަރުކާރުން ކުޅުދުއްފުށީ ސިޓީގައި މިހާރު ކުރިޔަށްގެންދާ މަޝްރޫއު ތަކާއެކު އެ ސިޓީއަށް ބޮޑެތި ކުރިއެރުންތަކެއް ވަނީ ލިބިފައެވެ.\nކުޅުދުއްފުށީ ސިޓީ ކައުންސިލާއި އަންހެނުންގެ ތަރައްގީ އަށް މަސައްކަތްކުރާ ކޮމެޓީއާއެކު ރައީސް ބޭއްވެވި ބައްދަލުވުން. --- ފޮޓޯ: ރައީސް އޮފީސް\nކުޅުދުއްފުށީ ސިޓީ ކައުންސިލުން ވަނީ އެންމެ ފަހުން ރައީސްއާ އެކު ބޭއްވެވި މަޝްވަރާ ބައްދަލުކުރެއްވުމުގައި ސިޓީ ކައުންސިލުން ފާހަގަކުރެއްވި ގިނަ މައްސަލަތަކަށް ސަރުކާރުން މިހާރުވެސް ހައްލު ހޯދައިދެއްވާފައިވާކަން ފާހަގަކުރައްވާފައެވެ. އެގޮތުން، މަގުހެދުމުގެ މަޝްރޫއު ކުރިޔަށްގެންދިޔުމުގައި ކައުންސިލުން އެދުނު ފަދައިން ކުރީގެ މަގުތަކާއި ގުޅުވާލެވޭގޮތަށް ބަދަލުކުރުމާއި، ޑީވޯޓަރިން ހިމެނޭގޮތް އެ މަޝްރޫއު ސަރުކާރުން ހަމަޖައްސަވައިދެއްވާފައިވާކަން ސިޓީ ކައުންސިލުން ފާހަގަކުރެއްވިއެވެ.\nއަދި، ސިޓީ ކައުންސިލުން ބޭނުންވާ ތަރައްގީގެ އިތުރު ކަންކަމާ ގުޅޭގޮތުން ވެސް ރައީސްއާ މަޝްވަރާކުރައްވާފައެވެ. އޭގެތެރޭގައި، ސިޓީ ކައުންސިލުން ވަނީ އައު ޓާޝަރީ ހޮސްޕިޓަލުގެ ޕްރޮޖެކްޓް އަވަހަށް ފެށުމާ ބެހޭ ގޮތުންނާއި، މިހާރު ބޯހިޔާވަހިކަމުގެ ދަތިކަން ކުރިމަތިވެފައިވާ ފަރާތްތަކަށް ޙައްލެއް ހޯދައިދިނުމާ ގުޅޭގޮތުންނާއި، އެއާޕޯޓު ސަރަޙައްދުގެ އުތުރުން އޮންނަ ބިން ބޭނުން ކުރެވޭ ގޮތް ހެދުމާ ބެހޭ ގޮތުންނާއި ޒުވާނުންނާއި އިޖްތިމާއީ ތަރައްގީއަށް ބޭނުންވާ މުހިންމު ގިނަ ކަންތައްތަަކަކާ ގުޅޭގޮތުން މަޝްވަރާކުރައްވައިފައެވެ. އަންހެނުންގެ ތަރައްގީއަށް މަސައްކަތްކުރާ ކޮމެޓީން މި ބައްދަލުކުރެއްވުމުގައި ވަނީ އެ ކޮމެޓީގެ މެންބަރުންގެ ހުރި ކަންބޮޑުވުންތައް ވެސް ރައީސްއާ ހިއްސާކުރައްވައިފައެވެ.\nސިޓީ ކައުންސިލުގެ އިދާރާގައި ބޭއްވި މި ބައްދަލުކުރެއްވުމުގެ ކުރިން ރައީސްގެ ދެ ކަނބަލުންގެ ޝަރަފުގައި ކުޅުދުއްފުށީ ސިޓީގެ ރައްޔިތުން ދެއްވި ރޭގަނޑުގެ ފަރިއްކޮޅެއްގައި ރައީސުލްޖުމްހޫރިއްޔާގެ ދެ ކަނބަލުން ބައިވެރިވެ ވަޑައިގެންނެވިއެވެ.\nރައީސްގެ ދެކަނބަލުން މިހާރު ކުޅުދުއްފުއްޓަށް ކުރައްވަމުން މިގެންދަވާ ދަތުރުފުޅަކީ ހދ. އަތޮޅުގެ ތިން ރަށަކަށް ކުރައްވާ ދަތުރުފުޅުގެ ފުރަތަމަ މަންޒިލެވެ. މި ދަތުރުފުޅުގައި ކުޅުދުއްފުށި ސިޓީގެ އިތުރުން ހދ. ކުމުންދޫ އަދި ހދ. ހަނިމާދޫއަށް ވަޑައިގެންނެވުމަށް ވަނީ ހަމަޖެހިފައެވެ.\nކުޅުދުއްފުށީގައި ތެޔޮ ބައުޒަރެއްގައި ރޯވެ ގެއްލުންވެއްޖެ


Enburi Gaum Ah Dhaan Beynunvaa Meehun Ufulumugai Qatar Airways Huttumeh Nethi! - Vaguthu\nއެނބުރި ގައުމަށް ދާން ބޭނުންވާ މީހުން އުފުލުމުގައި ގަތަރު އެއާވޭސް ހުއްޓުމެއްނެތި!\nދުނިޔޭގައި ހަލުވިކަމާއި އެކުގައި މިހާރު ފެތުރެމުން އަންނަ ކޮވިޑް-19 ވައިރަހާއި ގުޅިގެން ދުނިޔޭގެ އެކި ސަރަހައްދުތަކަށް އެއާލައިންތައް ދަތުރުކުރުން ހުއްޓާލި ނަމަވެސް ގަތަރު އެއާވޭސް އިން ގެންދަނީ އެ އެއާވޭސްގެ ފްލައިޓުތައް އިތުރުކޮށް އަދިވެސް ދަތުރު ކުރަމުންނެވެ.\nގަތަރު އެއާވޭސްއިން ބުނީ ދުނިޔޭގެ ގިނަ ސަރަހައްދުތަކަކަށް އެ އެއާލައިނުން ކުރާ ދަތުރުތަކަށް ފްލައިޓުތައް އިތުރު ކޮށްފައިވާނެ ކަމަށެވެ. އެގޮތުން ޕެރިހާއި ޕާތު އަދި ޑްބަލިންއަށް ފްލައިޓުތައް އިތުރުކޮށްފައިވާނެ ކަމަށް އެ އެއާލައިން ބުނެއެވެ. މިހާރު އެ އެއާލައިނުން މަސައްކަތް ކުރަމުން އަންނަނީ ފްރެންކްފާޓު، އަދި ލަންޑަންގެ ހީތުރޯ ސީޓު އިތުރު ކުރުމުގެ ގޮތުން ގަތަރު އެއާވޭސްއިން ބޭނުން ކުރާ އެންމެ ބޮޑު މަތިންދާ ބޯޓު އޭ380 ބޭނުން ކުރުމުގެ މަސައްކަތް ކުރަމުންނެވެ.\nގަތަރު އެއާވޭސްއިން މިގޮތަށް އެކި ސަރަހައްދުތަކަށް ފްލައިޓުތައް އިތުރު ކުރަމުން އަންނަނީ ކޮވިޑް-19 ގެ ސަބަބުން ދުނިޔޭގެ އެކި ކަންކޮޅުތަކުގައި އެނބުރި ގައުމަށް ދެވޭނެ ގޮތެއް ނެތިފައި ތިބި މީހުން ތިބުމުން އެމީހުންގެ އާއިލާތަކާއި ހަމައަށް އެމީހުން ގެންގޮސް ދިނުމުގެ ބޭނުމުގައި ކަމަށެވެ. މި ދަނޑިވަޅުގައި ވެސް އެ އެއާވޭސް އިން އަންނަނީ ދުވާލަކު 150 ފްލައިޓު އޮޕަރޭޓު ކުރަމުންނެވެ.\nއެ އެއާވޭސްއިން މިހާރުވެސް އަންނަނީ 70 އަށްވުރެ ގިނަ ސިޓީތަކުން ދަތުރު ކުރަމުންނެވެ. އެ އެއާވޭސްއިން ބުނީ އެކި ގައުމުތަކުގެ ސަރުކާރުތަކާއި އެމްބަސީތަކާއި މަޝްވަރާ ކޮށްގެން އެނބުރި ގައުމަށް ދިއުމަށް ބޭނުންވެފައި ތިބި މީހުން ހުރި ސަރަހައްދުތައް ދެނެގަންނަމުންދާ ކަމަށެވެ. އެ އެއާލައިން މެދުވެރިކޮށް ފާއިތުވި ހަތް ދުވަހުގެ ތެރޭގައި އެކަނިވެސް އެއްލައްކައަށްވުރެ ގިނަ ފަސިންޖަރުން އެމީހުންގެ ގައުމުތަކާއި ހަމައަށް ގަތަރު އެއާވޭސްއިން ވަނީ ގެންގޮސްދީފައެވެ.\nއެ އެއާވޭސްއިން މީހުން އުފުލުމުގެ އިތުރުން އެކި ގައުމުތަކަށް ސިއްހީ އެކި އާލާތްތައް ފޯރު ކޮށްދިނުމުގެ މަސައްކަތް ވެސް އަންނަނީ ކޮށްދެމުންނެވެ.\nމާޗް 26, 2020 18:34\nފާނެ، ދާނެ ކިޔަން ތިއްބާ އެތައް ބަޔެއްގެ ފުރާނަ ހިފައިފެން ވައިސް ނެތިގެން ދާނީ ހެން ހީވަނީ. އޭރުން ތި ހޯދި ވެކްސިނާ ބޭސްތަކުގެ ބޭނުމެއް ނުޖެހޭނެ.


Qatar ge Foreign Ministaru Kabul ah\nގަތަރުގެ ފޮރިން މިނިސްޓަރު ކާބުލްގައި\nޝެއިޚް މުހައްމަދު ބިން އަބްދުއްރަހްމާން އައްސާނީ - ތާލިބާނުން މަޝްވަރާކުރައްވަން ކާބުލްގައި\nގަތަރުގެ ފޮރިން މިނިސްޓަރު ޝެއިޚް މުހައްމަދު ބިން އަބްދުއްރަހްމާން އައްސާނީ އަފްޣާނިސްތާންގެ ވެރިރަށް ކާބުލްއަށް ވަޑައިގެންފި އެވެ. މިއީ ތާލިބާނުން އަފްޣާނަށް ވެރިވެގަތް ފަހުން ގައުމެއްގެ ވެރިއަކު އެ ގައުމަށް ކުރައްވާ ފުރަތަމަ ދަތުރެވެ.\nޚަބަރުތައް ބުނާ ގޮތުން ބޮޑުވަޒީރު ކާބުލްއަށް ވަޑައިގަތީ ތާލިބާނުން އެކުލަވާފައި އޮތް ވަގުތީ ސަރުކާރުގެ ވެރިންނާ މަޝްވަރާ ކުރެއްވުމަށެވެ.\nތާލިބާނުންގެ ތަރުޖަމާން ސުހައިލް ޝަހީމް ވެސް މި ޚަބަރު ތެދު ކުރެއްވި އެވެ. އޭނާ ވިދާޅުވީ ޝެއިޚް މުހައްމަދު ބިން އަބްދުއްރަހްމާން އައްސާނީ ކާބުލްއަށް ވަޑައިގެން ވަގުތީ ބޮޑުވަޒީރު މުއްލާ ހަސަން އަޚުންދު އާއި ސަރުކާރުގެ އިސް އޮފިޝަލުންނާ ބައްދަލު ކުރެއްވި ކަމަށެވެ.\nޝަހީމް ވިދާޅުވީ ގަތަރުން އަފްޣާން ރައްޔިތުންނަށް ވަރަށް ބޮޑަށް އަޅާލާ ކަމަށާއި ހިފެއްޓުމެއް ނެތް ޝުކުރާއި ތައުރިފް ގަތަރަށް ހައްގު ކަމަށެވެ.\nގަތަރަކީ ތާލިބާނުންނަ ވަރަށް ގާތް ގައުމެކެވެ. އަފްޣާން ސުލްހައިގެ ވާހަކަތައް ގަތަރުގެ ދޯހާގައި ކުރިއަށް ދިއައިރު ގަތަރުން ވަނީ ތާލިބާނުންނަށް ވަރަށް ކަމޭ ހިތާފަ އެވެ.\nގަތަރުގެ ފޮރިން މިނިސްޓްރީން ބުނި ގޮތުން ވަޒީރު ކާބުލްއަށް ކުރައްވާ ދަތުރުފުޅުގެ ބޭނުމަކީ އަފްޣާންގައި ސުލްހަ ދެމެހެއްޓުމެވެ. ތާލިބާނުން އެގައުމުގައި ސަރުކާރެއް އެކުލަވާލާއިރު ފިކުރީ ގޮތުން ތަފާތު ގަބީލާ / ނަސްލުތަަކަށް ވެސް ފުރުސަތު ހޯދައިދެއްވުމެވެ. އަދި ކާބުލް އެއާޕޯޓް ހިންގަން ފަށާއިރު ތާލިބާނުން އެއްބާރުލުން ދޭނެ ގޮތްތަކެއް ކަނޑައެޅުމެވެ.\nފޮރިން މިނިސްޓްރީން ބުނީ އަފްޣާންއަކީ ޓެރަރިސްޓުންނަށް ޖާގަ ނެތް ގައުމަކަށް ހަދަން މަސައްކަތްކުރާނެ ކަމަށް ތާލިބާނުން އެއްބަސްވި ކަމަށެވެ.\nޝެއިޚް މުހައްމަދު ބިން އަބްދުއްރަހްމާން އައްސާނީގެ ދަތުރުފުޅުގައި އަފްޣާންގެ ކުރީ ސަރުކާރުގެ އިސްވެރިންނާ ބައްދަލުކުރެއްވި ކަމަށް ފޮރިން މިނިސްޓްރީން ބުންނެވެ. އޭގެ ތެރޭގައި އަބްދުﷲ އަބްދުﷲ އަދި ހާމިދު ކަރުޒާއީ ހިމެނެ އެވެ.\nގަތަރަކީ ތާލިބާނުންގެ މައްޗަށް ވަރަށް ނުފޫޒުގަދަ ގައުމެކެވެ. މަޝްރަހުން ފެންނަ އަލާމާތްތަކަށް ބަލާއިރު ގަތަރުން އެދޭ ކަންތައްތަކަށް ތާލިބާނުން ވިސްނައި ބަދަލުގެންނަ ކަމަށް ފެނެ އެވެ.\nއަފްޣާނިސްތާން ގަތަރު ޕޮލިޓިކްސް + ތާލިބާން\nއަފްޣާންގައި ތާލިބާނުން އައިސިސްއާ ކުރިމަތިލަނީ\nޗައިނާގެ ފޮރިން މިނިސްޓަރު ތާލިބާނުންނާ ބައްދަލުކުރައްވަނީ


Uss Faivaanakee Ves Hama Ekani Anhenun Ge Ehcheh Noon - Vaguthu\nއުސް ފައިވާނަކީ ވެސް ހަމައެކަނި އަންހެނުންގެ އެއްޗެއް ނޫން\n3 އަހަރު ކުރިން ( މާޗް 11, 2018 )\nހައިހީލްސް ނުވަތަ އުސްފައިވާނަކީ އަންހެނުންނަށް ހާއްސަ ފައިވާނެކެވެ. ނަމަވެސް މި ފިރިހެން މީހާ ކޮންމެ ހަފްތާއަކު3ދުވަހު އޮފީހަށް ދަނީ ހައިހީލްސް އަށް އަރައިގެންނެވެ.\n30 އަހަރުގެ މި ޒުވާނާ އޮފީހުގައި ހައިހީލްސްގަ ހިނގާތަން ފެނި ގިނަ އަންހެނުން ތިބެނީ ހައިރާންވެފައެވެ. އެޝްލޭ އެކްސްވެލް ލަމް ވަކި އަންހެނަކަށް ދޫނުކުރާ ފަދަ ރީތި ހިނގުމެއްގައި ހިނގާލާފައިދާއިރު އެއީ ފިރިހެނެއްހެން ވެސް ހީނުވެއެވެ.\nއޮސްޓުރޭލިޔާ ނިިއު ސައުތް ވޭލް ސިޓީއެއް ކަމަށްވާ ސިޑްނީގެ އޮފީހެއްގައި އިންސްއަރެންސް އިންޑަސްޓްރީގެ ޕްރޮޑަކްޓް މެނޭޖަރ މަގާމުގައި މަސައްކަތްކުރަމުންދާ އެޝްލޭ މިގޮތަށް ކަންތައް ކުރާތާ މިހާރު އަހަރެއްހާ ދުވަސް ވެއްޖެކަމަށް ރިޕޯޓްތަައް ބުނެއެވެ.\nމިކަން ފެށުނުގޮތް ކިޔައިދެމުން އެޝްލޭ ބުނީ ހައިހީލްސްގައި މަސައްކަތަށް އަންނަ ދިގު އަންހެން މުވައްޒަފަކު އޭނަ ގާތު ބުނިގޮތުގައި ހައިހީލްސްގައި ހިނގާލުމުން ވަރަށް އުފާވެ ހިތްވަރުގަދަކަން އިހުސާސްކޮށްލެވޭ ކަމަށެވެ.\nއެގޮތުން އެކަން ޓްރައި ކޮށްލަން ބޭނުންވީ ކަމަށާއި މިކަމަށްފަހު ވަރަށް ހިތްވަރުގަދަކަން އިހުސާސްކުރެވި ކޮންމެ ކަމަކާވެސް ކުރިމަތިލާން މިހާރު ފަސްނުޖެހޭ ކަމަށް އޭޝްލީ ބުންޏެވެ.\nދިގުމިނުގައި6ފޫޓް ހުންނަ އޭޝްލޭގެ ކަލެކްޝަންގައި މިހާރު9ހައިހީލްސް އޮންނަ ކަމަށްވެސް ބުނެފައި ވެއެވެ.\nބޭނުންކޮށްފައިވާ ބޫޓެއް އެއްމިލިއަށް ޑޮލަރަށް\nބޮޑުމަހެއްގެ އަނގައިގެ ތެރެއަށް ނުގޮސް މީހަކު ކިރިޔާ ސަލާމަތްވެއްޖެ\nމާޗް 11, 2018 02:19\nތިވާނީ އަނެއްކަހަލަ ސޮރަކަށް\nމާޗް 11, 2018 06:30\nނަސީބެއް ތިޔަމީހަކީ މަޝްހޫރު މީހެއް ނޫންކަން އެހެންނޫންނަމަ މިހާރު ހުރިހާފިރިހެނުން އަންހެން ފައިވާން ގަންނަން ފިހާރަތަކަށް ދުވަން ފަށައިފީސް.\nމާޗް 11, 2018 08:35\nކޮބާ މިކަމުން ދޭހަކޮށްދޭން ތިއުޅޭ އެއްޗަކީ. އަންތަރީސް ވެއްޖެ\nމާޗް 11, 2018 09:07\nއައްޗީ...ބޮޑު ރަނޑެއް ވައްތަރު ޖަހަނީ?\nމާޗް 11, 2018 13:58\nވިހެއުމަކީވެސް ވަރަށް ހއްވަރުގަދަކަން އިޙްސާސްވާނެ ކަމެއް. ޓްރައިކޮއްލަންވީނު\nމާޗް 12, 2018 01:20


10 Aharah Fahu Bhansali Aaeku Salman Masaikaiy Kuranee\nސަންޖޭ ލީލާ ބަންސާލީ އާއި ސަލްމާން ހާން--\n5 ސެޕްޓެމްބަރ 2018 1 ކޮމެންޓް\nދިހަ އަހަރަށް ފަހު ބަންސާލީއާއެކު ސަލްމާން މަސައްކަތްކުރަނީ\nބޮލީވުޑުގެ މަޝްހޫރު ޑައިރެކްޓަރު ސަންޖޭ ލީލާ ބަންސާލީއާއެކު މަޝްހޫރު ބަތަލު ސަލްމާން ހާން މަސައްކަތްކުރަން ނިންމައިފިއެވެ.\nބަންސާލީގެ ކުރިއަށް އޮތް ފިލްމުގައި މަސައްކަތް ނިންމާފައިވާކަން ސަލްމާން ހާން ވަނީ މީޑިއާތަކަށް ކަށަވަރުކޮށްދީފައެވެ. އެހެންކަމުން މިއީ ބަންސާލީ ޑައިރެކްޓުކޮށް 1999 ނެރުނު ފިލްމު "ހަމް ދިލް ދޭ ޗުކޭ ސަނަމް" ގައި މަސައްކަތްކުރި ފަހުން ސަލްމާން އޭނާއާއެކު މަސައްކަތްކުރާ ފުރަތަމަ ފަހަރެވެ.\nއިންޑިއާގެ ނޫހަކަށް ދިން އިންޓަވިއުއްގައި ސަލްމާން ބުނީ، އޭނާ ބަންސާލީއާއެކު ފިލްމެއްގައި މަސައްކަތްކުރަން އުޅޭކަމަށް ދެކެވޭ ވާހަކަތަކަކީ ތެދެއްކަމަށެވެ. އެހެންނަމަވެސް އޭނާ ލީޑުން ފެނިގެންދާ އެފިލްމުގެ ސްކްރިޕްޓް މިހާތަނަށް ކިޔާފައިނުވާކަމަށް ވެސް ސަލްމާން ބުނެއެވެ. އަދި ފިލްމާއި ގުޅޭ އިތުރު ތަފްސީލެއް ވެސް ސަލްމާން ހިއްސާކޮށްފައެއް ނުވެއެވެ.\nގިނަ ކާމިޔާބު ފިލްމުތައް ބޮލީވުޑުގައި އުފައްދާފައިވާ ބަންސާލީއާއެކު މަސައްކަތްކުރަން ގިނަ އެކްޓަރުން ބޭނުންވެއެވެ. ރޭސް ތިނެއްގައި އެންމެ ފަހުން މަސައްކަތްކޮށްފައިވާ ސަލްމާނު އޭނާގެ ކުރިއަށް އޮތް ފިލްމު "ބާރަތު"ގެ ދެވަނަ ޝެޑިއުލުގެ ޝޫޓިންތައް މިހާރު ވަނީ ނިންމާލާފާއެވެ. އެހެންނަމަވެސް، ބާރަތުގެ ޝޫޓިންތައް ނިމުންނަމަވެސް މަޝްހޫރު ރިއަލިޓީ ޝޯ "ބިގް ބޮސް 12" ލޯންޗުކުރުމުގައި މިވަގުތު ސަލްމާން އުޅޭނީ ވަރަށް ބިޒީކޮށެވެ.\nބޮލީވުޑް މުނިފޫހިފިލުވުން ސަންޖޭ ލީލާ ބަންސާލީ ސަލްމާން ހާން\nއަޅުގަނޑަށް ގަބޫލުކުރެވެނީ 20 އަހަރު ކަމަށް.


ނޫސްވެރިކަން / ނޫސްވެރިން\nމޯލްޑިވްސް މީޑިއާ ކައުންސިލް (އެމްއެމްސީ) އަށް ކުރިމަތިލާން ހުޅުވާލުމުން އެކަށީގެންވާ ތަރުހީބެއް ލިބިފައި ނުވާ ކަމަށް ބުނެ، އެ ކައުންސިލްގެ މެމްބަރުކަމަށް ކުރިމަތިލުމުގެ މުއްދަތު މިއަދު އިތުރުކޮށްފި އެވެ.\nއާ ދާއިރާތަކަކުން ނޫސްވެރިކަމުގެ އިނާމު ދޭން ނިންމައި، އެ އިނާމަށް ކުރިމަތިލުމުގެ ފުރުސަތު މޯލްޑިވްސް މީޑިއާ ކައުންސިލް (އެމްއެމްސީ) އިން މިއަދު ހުޅުވާލައިފި އެވެ.\nމަސައްކަތުގައި ނޫސްވެރިންނަށް އަމިއްލަ ވެހިކަލް ދުއްވޭނެ\nނޫސްވެރިކަމުގެ މިނިވަންކަމުގެ ދުވަސް މިއަދު ބައްދަލުކުރިއިރު އެހެން ގައުމުތަކެކޭ އެއްގޮތަށް ދިވެހިންނަށް ވެސް ނޫސްވެރިންގެ ބޭނުން ވަރަށް ބޮޑުވެފަ އެވެ. ނުރައްކާތެރި ކޮވިޑް-19އާ...\nކޮވިޑް-19 އާ ގުޅިގެން ބާއްވާ ނޫސްވެރިންގެ ބައްދަލުވުންތައް މިއަދުން ފެށިގެން އޮންލައިންކޮށް ބާއްވަން ނިންމައިފި އެވެ.\nމީޑިއާ ކައުންސިލުން އިންސާފުވެރި ވާން ޖެހޭ: އިދިކޮޅު\nމޯލްޑިވްސް މީޑިއާ ކައުންސިލް (އެމްއެމްސީ) އަށް ލިބިފައިވާ ބާރުތައް ބޭނުން ކުރާއިރު ޖަވާބުދާރީވުމުގެ ފުރުސަތު ދީގެން އިންސާފުވެރިކަމާ އެކު އަމަލު ކުރުމަށް އިދިކޮޅު ކޯލިޝަނުން މިރޭ ގޮވާލައިފި އެވެ.


Majlis JP Office Faarugai "Solih Party" Thaiy Kuri Massala Balan Hushahalhaifi - Vaguthu\nމަޖިލީހުގެ ޖޭޕީ އޮފީސް ފާރުގައި "ސޯލިހް ޕާޓީ" ތަތްކުރި މައްސަލަ ބަލަން ހުށަހަޅައިފި\nޖުމްހޫރީ ޕާޓީ އޮފީސް ބޭރުގައި ސޯލިހް ޕާޓީ ލިޔެފައި ކަރުދާހެއް ތަތްކޮށްފައި\nރައްޔިތުންގެ މަޖިލީހުގައި ހުންނަ ސިޔާސީ ޕާޓީތަކުގެ އޮފީސްތަކުގެ ތެރެއިން ޖުމްހޫރީ ޕާޓީ އޮފީހުގެ ބޭރުގައި "ސާލިހް ޕާޓީ" ތަތް ކުރި މައްސަލަ މަޖިލީހުގެ އިމްތިޔާޒު އަދި ސުލޫކު ކޮމިޓީއަށް ހުށަހަޅައިފިއެވެ.\nޖޭޕީއަށް ދޫކޮށްފައިވާ އޮފީހުގެ ފާރުގައި "ސޯލިހް ޕާޓީ" އަދި "އެމްއެމްޕީ" ލިޔެފައި ކަރުދާސްގަނޑެއް ތަތްކޮށްފައި ހުއްޓައި ފެނުނީ މިދިޔަ ބުދަ ދުވަހުގައެވެ.\nއެއީ މަޖިލީހުގެ ސުޕަ މެޖޯރިޓީ އޮންނަ އެމްޑީޕީގެ ދެ ފެކްޝަން ކަމުގައިވާ ރައީސް އިބްރާހީމް މުހައްމަދު ސޯލިހްއަށް ތާއީދު ކުރައްވާ މެންބަރުންނާއި، މަޖިލީހުގެ ރައީސް މުހައްމަދު ނަޝީދަށް ތާއީދު ކުރައްވާ މެންބަރުންގެ މެދުގައި ތަޅުމުގައި ބަހުސް ހޫނުވި ދުވަހެކެވެ.\nއަދި އެއީ ޖުމްހޫރީ ޕާޓީގައި ހުންނެވި ދަނގެތި ދާއިރާގެ މެންބަރު މުހައްމަދު ނާޒިމްއާއި ތިމަރަފުށި ދާއިރާގެ މެންބަރު އަބްދުﷲ ރިޔާޒް ގުޅިގެން ސިޔާސީ ޕާޓީއެއް އުފެއްދެވި ވާހަކަތައް އަލުން ގަދަވި ދުވަސްވަރެކެވެ.\nމި މައްސަލަ އިމްތިޔާޒު ކޮމިޓީއަށް ހުށަހެޅިކަން ވަނީ އެނގިފައެވެ. އެކަމަކު ކޮމިޓީން މައްސަލަ ބަލަން ނިންމި ކަމެއް އަދި ނޭނގެއެވެ.\nރާއްޖޭގައި ތާރީޚުގައި ވެސް އުފެދުނު އެންމެ ބޮޑު ޕާލިމެންޓްރީ ގްރޫޕްގައި 65 މެންބަރުން ތިއްބަވާއިރު ބައެއް މެންބަރުން ނަޝީދަށް ތާއީދު ކުރައްވައެވެ. ބައެއް މެންބަރުން ރައީސް ސޯލިހްއަށް ތާއީދު ކުރައްވައެވެ. އޭރެއްގައި ރަނގަޅު ގޮތަކަށް ތާއީދު ކުރައްވާ މެންބަރުންތަކެއް ވެސް ތިއްބަވައެވެ.\nނަޝީދު މިހާރު ވަނީ ސިޔާސީ ގޮތުން ރައީސް ސޯލިހްއާ އެކު ދެން ނުހުރެވޭނެ ކަމަށް ވިދާޅުވެފައެވެ. އަދި އިދިކޮޅު ޕީޕީއެމްއާއި ޕީއެންސީއާއެކު މަސައްކަތް ކުރުމުގެ ޝައުގުވެރިކަން ނަޝީދު ފާޅުކުރެއްވިއެވެ. އެކަމަކު އެ ކޯލިޝަންގެ ލީޑާޝިޕް ވިދާޅުވަނީ މަސައްކަތް ނުކުރައްވާނެ ކަމަށެވެ.